Sfântul Nicodim Aghioritul ne învaţă: „Dacă 
cineva, fiind nedumerit, ar spune să păcatul celui 
ce se pocăieşte se iartă prin rugăciunea de 
iertare a duhovnicului - şi deci de ce acestuia nu i 
se îngăduie să se împărtăşească cu Sfintele 
Taine, odată ce a fost iertat şi îndreptat? - 
acestuia îi răspundem în trei chipuri: 

1. Adevărat este că se iartă păcătosului 
păcatul, însă nu de-a dreptul, ci socotind că el va 
împlini canonul şi va sta departe de Sfânta 
Împărtăşanie (fiindcă de aceea duhovnicul, 
înainte de iertare, îi hotărăşte canonul şi lipsirea 
de Sfintele Taine); 

2. Adevărat este că se iartă păcătosului 
păcatul, nu însă şi pedeapsa şi certarea pentru 
păcat, cu alte cuvinte canonul, în care se 
cuprinde şi îndepărtarea de la Sfânta 
Împărtăşanie. Fiindcă şi păcatul lui David s-a 
iertat cu adevărat de Dumnezeu - când Natan i-a 
spus: „Domnul a ridicat păcatul tău” - dar nu s-a 
iertat şi pedeapsa pentru păcatul lui, fiindcă, după 
această iertare, el a fost izgonit din împărăția sa 
de către fiul său Avesalom şi sabia nu s-a 
îndepărtat de casa lui şi alte nenumărate răutăţi a 
pătimit, după cum însuşi Natan i le proorocise;; 

3. Adevărat este că se iartă păcătosului 
păcatul, dar este nevoie ca păcătosul să fie pus la 
încercare şi, cu timpul, să fie întărit în Harul lui 
Dumnezeu” 

CUVÂNTUL SFÂNTULUI NICODIM AGHIORITUL 
DESPRE TAINA SFINTEI SPOVEDANII 


După cum, la rânduiala firii, Dumnezeu n-a 
purtat de grijă numai să fim sănătoşi în viaţa 
aceasta, ci să şi dobândim sănătatea cu osebite 
doctorii şi tămăduiri când ne vom îmbolnăvi 
trupeşte, în acelaşi chip, şi la rânduiala Darului, El 
n-a purtat de grijă numai ca să ne naştem a doua 
oară duhovniceşte, sănătoşi, prin Sfântul Botez, ci 
şi să dobândim sănătatea cea duhovnicească, 
când ne vom îmbolnăvi sufleteşte, cu o baie cură- 
ţitoare şi doctorie minunată. Şi aceasta nu este 
altceva decât Taina Sfintei Mărturisiri. (...) 

Dar, o, nenorocire! Această baie curățitoare şi 
minunată doctorie, adică mărturisirea cea folosi- 
toare de suflet, s-a făcut astăzi la creştini o Taină 
prea puţin folositoare! Căci, socotind că se curăță 
în această baie, n-au ajuns nici măcar să se spele - 
după cum zice Solomon: Fiul rău pe sine se judecă 
a fi drept şi de întinăciune nu s-a spălat (Pilde 30, 13) 
- de vreme ce unii dintre dânşii sau nu se mărturi- 
sesc niciodată, sau se mărturisesc foarte rar, iubind, 
ticăloşii, mai bine să se tăvălească în noroiul 
păcatelor lor ca dobitoacele decât să alerge la 
această baie şi să se curețe. Alții se mărturisesc, e 
adevărat, însă nu precum se cuvine, pentru că nu 
se spovedesc cu cea mai cuviincioasă cercetare a 
conştiinţei şi a păcatelor, nici cu zdrobirea şi umi- 
linţa cea trebuincioasă, nici cu o voinţă hotărâtoare 
ca de aici înainte să nu mai păcătuiască, nici cu 
facerea canonului care se cuvine - că acestea toate 
alcătuiesc mărturisirea cea plăcută lui Dumnezeu. 

Ci se mărturisesc fără de nici o cercetare, fără de 
nici o umilință, fără de hotărâre şi fără de împli- 
nirea canonului, mai pe scurt spus, se spovedesc 
numai pentru obicei, poate pentru că vine Paştele, 
sau Naşterea lui Hristos, sau Botezul. Şi aşa, în 
acest chip rău mărturisindu-se, ticăloşii, se bat- 
jocoresc cu adevărat şi foarte se păgubesc. De 
aceea, noi ne întristăm pentru o atât de mare 
pagubă şi înşelare a fraților noştri creştini, încât 
ne-am nevoit ca să adunăm de la mulți dascăli 
această scurtă sfătuire către cel ce se pocăieşte şi 
cu aceasta să-i îndemnăm pe păcătoşii ce se 
mărturisesc să se mărturisească mai des; iar celor 
de se mărturisesc rău, să le tâlcuim şi să-i facem să 
cunoască a se mărturisi cum se cuvine, pentru ca 
mărturisirea lor să fie plăcută lui Dumnezeu şi 
folositoare şi, ca urmare, să fie adeverită şi fără de 
îndoială iertarea păcatelor lor, care se dă de la 
Dumnezeu prin preotul duhovnic. (...) 

Mărturisirea trebuie să se facă la cei mai 
iscusiți duhovnici 

Întâi, cercetează şi află care este cel mai 
iscusit duhovnic între ceilalți. Pentru că marele 
Vasile spune (în hotărârea pe scurt 229): „După 
cum oamenii nu-şi arată unul altuia suferințele şi 
rănile trupului, ci le dezvăluie doctorilor încercaţi 
care ştiu să le lecuiască, aşa şi păcatele se cade să 
fie înfăţişate nu oricui, ci acelora care pot să le 
tămăduiască”. 

Cum să-şi cerceteze cineva cugetul său 

În al doilea rând, după cum stai şi socoteşti cu 
câți bani eşti păgubit în neguțătoria pe care o faci, 
tot aşa adună-te şi tu, frate, deoparte, şi înainte să 


4 


despre Taina Sfintei Spovedanii 


mergi la un asemenea duhovnic, vreme de două 
sau trei săptămâni, mai cu seamă la începutul celor 
patru posturi ale anului şezi în mare linişte, şi 
plecându-ţi capul, cercetează în cugetul tău ceea 
ce Filon ludeul numeşte judecata cugetului. Şi să 
nu te faci apărător, ci judecător al păcatelor tale, 
cum spune Sfinţitul Augustin. Socoteşte şi tu, 
precum lezechia, toată vremea trecută a vieții tale, 
cu mâhnire şi amărăciune în sufletul tău: Sfârşi-ooi 
firul vieții mele aducându-mi aminte de amărăciunea 
sufletului meu! (Isaia 38, 15); sau măcar socoteşte, 
după ce te-ai mărturisit, câte păcate ai săvârşit; cu 
fapta, cu vorba şi încuviințarea gândurilor. Numără 
lunile; apoi, de la luni, treci la săptămâni, şi de la 
săptămâni la zile. Adu-ţi aminte de oamenii cu 
care ai păcătuit şi de locurile unde ai păcătuit şi 
gândeşte-te cu grijă, ca să afli fiecare păcat al tău. 

Deoarece oamenii astăzi fie că se lasă greu 
când e vorba să-şi facă o asemenea cercetare amă- 
nunţită a cugetului lor, fie că uită şi nu pot să-şi 
amintească păcatele, iată, frate, că ţi-am aşternut 
pe hârtie, în „Învățătura către duhovnic“, păcatele 
de moarte, păcatele ce se iartă şi păcatele care se 
trec cu vederea. Ţi-am înfăţişat acolo şi cele zece 
porunci şi cine sunt cei ce greşesc la fiecare din 
acestea, ca să te despovărăm de această greutate şi 
să te facem să-ți aminteşti cu uşurinţă păcatele 
tale. Deci caută acolo şi, cercetând, adu-ţi aminte 
care păcate din cele ce se află acolo le-ai săvârşit, 
ca să le mărturiseşti. (...) 

Cum trebuie să se mărturisească păcătosul 

După ce te vei fi gândit în acest chip la pă- 
catele tale, frate al meu păcătos, şi te vei fi pregătit 

cu această zdrobire a inimii şi îngrijorare, mergi 
atunci la acel iscusit duhovnic de care am vorbit. 
Dacă ştii carte, însemnează-ți, frate, păcatele şi pe 
hârtie, ca să nu le uiţi. (...) 

Ce este mărturisirea? 

Mărturisirea este o înfăţişare, de bunăvoie, 
prin grai, a faptelor rele, ca şi a vorbelor şi a gân- 
durilor. Ea este smerită, învinuindu-se pe sine, 
este dreaptă, fără ruşinare, hotărâtă, şi se face 
către un duhovnic legiuit, 

Mărturisirea trebuie făcută de bunăvoie 

Aşadar, şi tu, frate: 

1. Trebuie să mărturiseşti, cu însăşi gura ta 
toate faptele tale cele rele, toate vorbele tale rele şi 
toate gândurile tale rele. Am zis să-ţi spui păcatele 
cu însăşi gura ta deoarece, chiar dacă le-ai avea 
scrise ca să nu le uiţi, totuşi ai datoria să le citeşti 
tu însuţi duhovnicului tău. 

Mărturisirea trebuie să fie smerită 

2. Trebuie să te mărturiseşti cu smerenie, cu 
multă umilință şi cu inima zdrobită - precum şi-a 
mărturisit femeia desfrânată păcatele ei, precum 
cananeanca şi precum se ruga vameşul - pentru ca 
Dumnezeu să primească mărturisirea ta şi să-ți dea 
iertarea păcatelor. Fiindcă inima înfrântă şi smerită, 
Dumnezeu nu o va urgisi (Psalmi 50, 18). Această 
smerenie şi umilinţă trebuie să o arăţi încă şi 
atunci când te mustră duhovnicul pentru vreun 
păcat al tău, păstrând tăcerea şi fără să te mânii, şi 
nici tăindu-i vorba, ci primind dojana cu bucurie, 
ca şi când ţi-ar face-o Însuşi Dumnezeu. (...) 

Mărturisirea trebuie să fie spre învinovă- 
țirea ta 

3. Când te mărturiseşti nu trebuie să învi- 
novățeşti pe unul sau pe altul, spunând că ei au 
fost pricina de ai păcătuit, după cum Adam a dat 
vina pe Eva şi Eva pe şarpe. Nu! Tu să nu faci aşa! 
Ci să te învinovățeşti numai şi numai pe tine şi 
voinţa ta cea ticăloasă. „Dacă vrei să învinovățeşti 
pe cineva - îţi spune dumnezeiescul Gură de Aur 
(Omilia 51 la Matei) - învinovăţeşte-te pe tine!“ Şi 
alcătuitorul Pildelor spune: Drept este cel ce se 
învinovățeşte pe sine (Pilde 18, 17). „Pe sine“ zice, şi 
nu „pe alţii”. Pentru ca nu cumva, căutând să-şi 
împuţineze cu mărturisirea păcatele sale, să şi le 
sporească, adăugând şi învinovăţirea. (...) 

Mărturisirea trebuie să fie dreaptă 

4. Trebuie să te mărturiseşti întru adevărul 
şi dreptatea inimii tale, arătându-ți toate păcatele, 
aşa cum le-ai săvârşit, cu toate împrejurările: locul, 
persoana, pricina, numărul păcatelor şi felul lor. 
(Vezi capitolul V al „învățăturii către Duhovnic“, 
despre împrejurări. Numai că numele persoanelor 
cu care ai păcătuit nu trebuie să le arăţi.) Măr- 
turiseşte-ți păcatele fără să adaugi sau să scazi 
ceva, fără să spui jumătate din păcatele tale unui 
duhovnic şi jumătatea cealaltă altuia, cum fac unii 
vicleni. Să nu le spui cu cine ştie ce cuvinte 
meşteşugite, - cu care în acelaşi timp să-ţi ascunzi 
păcatele, cu scopul să-ți micşorezi ruşinea - ci să 
le mărturiseşti simplu şi drept, cu inimă fără 
vicleşug, şi adevărat. (...) 

Mărturisirea trebuie făcută fără să te ruşinezi 

5. Trebuie să te mărturiseşti fără să te ruşinezi, 
fiindcă ruşinea pe care o capeți când te mărtu- 
riseşti îţi aduce slavă şi har de la Dumnezeu, 

potrivit cu Isus Sirah: Este ruşine care aduce păcate 
şi este ruşine care aduce mărire şi har (Isus Sirah 4, 
23). Ruşinea aceasta te face să scapi de ruşinea ce 
va să fie în ziua înfricoşată a Judecăţii, potrivit cu 
Scărarul (Cuvântul IV): „Nu nesocoti mărturisirea 
păcatului tău, pentru ca, prin ruşinea de aici, să 
scapi de ruşinea de dincolo!” 

De ce te ruşinezi, păcătosule? Când săvâr- 
şeşti păcatul nu te ruşinezi, şi acum, când cauţi să 
te scapi de el, te ruşinezi? O, nebunule! Tu nu ştii 
că ruşinea aceasta este de la diavolul, care, atunci 
când faci păcatul, îţi dă îndrăzneală şi neruşinare, 
iar când îl mărturiseşti îți dă frică şi ruşine? Aşa 
dă mărturie Sfântul loan Gură de Aur: „Două 
sunt acestea: păcatul şi pocăința: în păcat - ruşine 
şi batjocură; în pocăință - laudă şi îndrăzneală. 
Dar satana răstoarnă rânduiala şi dă la păcat 
îndrăzneală, şi la pocăință ruşine. Tu însă să nu i 
te încrezi!“ (Cuvântul pentru mărturisire). (...) 

Păcatele trebuie să fie arătate, fie aici, fie 
dincolo. 

6. Una din două: sau aici, jos, trebuie să-ți 
arăţi păcatele tale, frate, către duhovnicul; sau, 
dincolo, înfricoşatul Judecător le va da în vileag 
înaintea tuturor îngerilor şi oamenilor, cu mare 
mustrare pentru tine. Mustra-te-voi şi voi pune 
înaintea feței tale păcatele tale (Psalmi 49, 22). Ce zic, 
judecător? Înseşi păcatele tale nemărturisite te vor 
mustra atunci şi te vor da în vileag, la acel Scaun 
de judecată a toată lumea. Lepădarea ta de credință 
te va pedepsi şi răutatea ta te va mustra (leremia 2, 

19). Vezi şi pe dumnezeiescul loan Gură de Aur 
care zice: „Acolo le vom vedea (greşelile noastre), 

în faţa ochilor, goale şi descoperite, şi vom plânge 
acolo şi va fi în zadar!“ Vezi şi mărturia marelui 
Vasile, că vom vedea atunci păcatele noastre, pe 
fiecare cum s-a săvârşit (în al optulea capitol al 
„învățăturii către Duhovnic”). 

Dacă cumva vreun singur păcat va rămâne 
nemărturisit, rămân neiertate şi celelalte. 

Dacă vei mărturisi toate păcatele tale, dar 
vei ascunde, de ruşine, numai unul singur, află că 
nu numai păcatele pe care le-ai mărturisit rămân 
neiertate, dar îți mai adaugi ţie, pe deasupra, şi 
un alt mare păcat, al pângăririi celor sfinte, pentru 
această tăinuire, după cum spune, în „Cartea cea 
pentru mărturisire“, Patriarhul Hrisant al Ierusa- 
limului. Vezi şi în „Mântuirea păcătoşilor”, unde 
se arată că o femeie, deşi şi-a mărturisit toate 
celelalte păcate la un cucernic duhovnic, nu şi-a 
mărturisit un mare păcat al ei, iar un frate slujitor 
al duhovnicului a văzut cum ieşea din gura ei câte 
un şarpe pentru fiecare păcat mărturisit. lar la 
urmă de tot, a văzut un şarpe mare cum şi-a scos 
de trei ori capul afară din gura femeii, apoi iarăşi 
l-a tras înăuntru şi nu l-a mai scos. Pentru aceasta, 
toţi ceilalți şerpi care ieşiseră mai înainte s-au 
întors iarăşi şi au intrat în gura ei. După moartea 
sa, acea nenorocită s-a arătat şezând pe un înfri- 
coşat balaur şi i-a spus duhovnicului ei şi fratelui 
că a fost pedepsită fiindcă nu şi-a mărturisit acel 
păcat. De aceea, şi un oarecare dascăl te sfătuieşte cu 
înţelepciune că, dacă vrei să biruieşti pe diavolul 
care îţi aduce ruşinea, spune, mai înainte de toate 
celelalte, acel păcat de care te ruşinezi mai mult. 

Mărturisirea se cuvine să fie plină de hotă- 
râre 

7. Trebuie să te mărturiseşti cu hotărâre, 
adică să arăţi înaintea duhovnicului o hotărâre 
temeinică şi statornică cum că vrei mai bine să 
mori de mii de ori, decât să mai păcătuieşti cu voia 
ta, având ajutorul harului dumnezeiesc. Fiindcă, 
dacă nu iei o asemenea hotărâre în inima ta, puţin 
îţi va folosi zdrobirea inimii şi îngrijorarea şi 
pocăința, cum spun îndeobşte toți dascălii 
Bisericii. (...) Citim la Pateric că un părinte a văzut 
sufletele coborând în iad cum cade zăpada pe 
pământ în mijlocul iernii. Şi oare de ce aceasta? 
Nu pentru că nu se mărturisesc creştinii, ci fiindcă 
nu se mărturisesc bine, cu hotărârea de a nu mai 
păcătui; fiindcă nu-şi sfâşie inima cu o durere 
adevărată, pentru o îndreptare hotărâtă, ci îşi 
sfâşie numai veşmintele, după cuvântul Prooro- 
cului, cu o mincinoasă şi prefăcută durere. Sfâşiați 

inimile, şi nu hainele voastre! (Ioil 2, 13). (...) 
Întreaga ta pocăință înseamnă să te hotărăşti 
să-ţi schimbi viața. Să nu spui: „Dacă am să pot, am 
să mă îndrept”! sau: „Am voit să nu păcătuiesc”! 
Ci aşa să spui: „Hotărăsc să mă îndrept! Vreau de 
astăzi - cu voință puternică, neschimbată şi hotă- 
râtă - să nu mai păcătuiesc, după cum nu vreau 
să beau vreodată un pahar cu otravă, după cum nu 
vreau vreodată să mă prăbuşesc într-o prăpastie 
şi după cum nu vreau vreodată să mă omor“. (...) 
Se cuvine să însemn aici că se face şi o a 
doua mărturisire a propriilor păcate, pentru trei 
pricini: 1) dacă cineva nu-şi mărturiseşte păcatele 
cu împrejurările şi cu pregătirea cuviincioasă, cu 

întristarea şi hotărârea de a nu mai greşi şi cu 
împlinirea canonului; 2) dacă nu s-a îndreptat şi 
nu s-a canonisit cum trebuie de duhovnic; şi 3) 
(după Simeon al Tesalonicului, întrebarea 24) 
dacă - odată ce a căzut din nou în aceleaşi păcate 
sau într-altele, care sunt urmare a celor dintâi - 
spune, odată cu păcatele din urmă, şi pe cele 
dintâi, socotite ca nişte rădăcini şi pricini ale celor 
din urmă, sau pentru o mai mare zdrobire a 
inimii şi smerenie. 

Scris este în cartea ce se cheamă „Învăţătură 
pentru cel ce se pocăieşte”, că este un lucru foarte 
folositor dacă îşi face cineva şi o mărturisire cu- 
prinzătoare şi de obşte a tuturor păcatelor pe care 
le-a săvârşit în întreaga sa viață, după cum fac cei 
ce vor să se preoțească şi cei ce sunt în primejdie 
de moarte, măcar o dată pe an şi mai ales, dacă se 
întâmplă să mergi la un nou duhovnic. (...) 

Ce este împlinirea canonului 

După mărturisire, urmează a treia parte a 
pocăinţei, adică facerea canonului dat de duhovnic, 
care este o împlinire prin fapte a canonisirii, după 
cum o hotărăşte Gavriil al Filadelfiei, în cartea lui 
despre Taine. Aşadar şi tu, frate al meu păcătos, 
eşti dator să primeşti cu mare bucurie canonul pe 
care ţi-l va da duhovnicul, fie că e vorba de post, 
de plecări ale genunchilor, de milostenie, sau de 
altceva. Şi, înainte de toate, să primeşti din tot 
sufletul îndepărtarea de la împărtăşire, atâția ani 
cât va hotărî el. Fiindcă cu această mică pedeapsă 
îmblânzeşti marea urgie pe care o are Dumnezeu 
împotriva ta. Cu acest canon trecător, scapi de 
canonul cel veşnic al iadului (...). 

Cel ce se pocăieşte se cuvine să ceară de la 
sine un canon mai greu 

Dacă, din întâmplare, duhovnicul tău vrea 
să-ţi dea canon uşor, atunci tu, din dragostea pentru 
Dumnezeu, trebuie să-l rogi să-ți dea canon mai 
greu (cum fac mulți care se pocăiesc cu osârdie), 
ca să îmblânzeşti mai vârtos, prin acest canon vre- 
melnic, dumnezeiasca dreptate şi să te încredințezi 
mai bine că Dumnezeu te-a iertat de pedeapsa cea 
veşnică pe care ai fi căpătat-o pentru păcat. 

Păcătosul trebuie să-şi capete canonul fie 
aici, în chip vremelnic, fie dincolo, pe veci 

Frate, să alegi una din două: ori să primeşti 
aici, în chip vremelnic, canonul păcatelor tale; ori 
acolo, pentru vecie. Dacă-l primeşti aici, atunci 
scapi de cel de acolo; iar dacă nu-l primeşti aici, 
atunci negreşit ai să-l capeți dincolo, dar va fi pe 
vecie. După cum scrie şi Gavriil al Filadelfiei, în 
cartea sa despre Taine „Cel ce nu s-a supus (ca- 
noanelor) aici, trebuie să fie trimis la scaunul de 
judecată de dincolo şi va da socoteală de nele 
giuirile pe care le-a săvârşit, ca unul ce a încălca! 
aşezămintele Sfintei Biserici”. 

Cel ce se pocăieşte trebuie să se îndepăr- 
teze de la Sfânta Împărtăşanie 

Mai presus de toate, îți spunem, frate, cù 
trebuie fără greş să stai departe de Sfânta Împăi 
tăşanie atâţia ani câţi îți va hotărî duhovnicul, 
pentru că această îndepărtare este o canonisire 4 
canonisirilor, trebuincioasă şi alcătuind adevărata 
ta pocăință. Fiindcă, dacă vei cuteza să te împi! 
tăşeşti în aceşti ani, vei ajunge un al doilea Iuda 
Şi, dacă vei sili pe duhovnic să te ierte, tu nu vel 

mai fi un om care se pocăieşte, ci un asupritor şi un 
tiran care sileşte legile dumnezeieşti şi canoanele 
Sfintelor Sinoade ale Bisericii şi ale Părinților. 
Pentru aceasta, Dumnezeiasca Împărtăşanie 
îţi va fi ţie nu pentru iertare, ci pentru o mai mare 
osândă şi pedeapsă. Şi, ca să înţelegi mai bine 
acest lucru, înțelege din pilda aceasta: după cum 
omul care are răni pe trup merge şi le arată doc- 
torului şi primeşte de la el porunca cum să ia 
cutare doctorie pentru răni şi să nu bea vin sau să 
nu mănânce cutare mâncare, pentru că altfel răni- 
le nu i se vindecă, tot aşa şi tu, frate al meu, porți 
răni nevăzute în sufletul tău, adică anumite păca- 
te. Ai mers şi le-ai arătat duhovnicului, adică te-ai 
mărturisit, iar duhovnicul a hotărât să foloseşti o 
anumită doctorie pentru păcatele tale, canonul 
adică: hrană uscată, plecarea genunchilor, milos- 
tenie, rugăciuni şi celelalte. Pe lângă acestea, ţi-a 
prescris să nu bei şi să nu mănânci cutare mânca- 
re, adică să nu te împărtăşeşti cu Dumnezeieştile 
Taine. Aşadar, dacă nu-i vei da ascultare duhovni- 
cului (mai adevărat Canoanelor Sfinţilor Părinți, 
n. m.) rănile şi păcatele tale nu se vor vindeca, ba 
vor ajunge mai cumplite şi mai întinse. Dar ce zic 
cu că nu se vindecă? Ţi se trage încă şi moartea, 
sufletească şi trupească, cum spune dumnezeies- 
cul Pavel: De aceea, mulți dintre voi sunt neputincioşi 
i bolnavi şi mulți au murit (1 Corinteni 11, 30). 
Adică, deoarece se împărtăşesc fiind nevrednici, 
uniii mor sufletește şi ajung neputincioşi şi bolnavi 
şi muulți dintre ei încetează din viață. 
Dacă cineva, fiind nedumerit, ar spune că 
păcatul celui ce se pocăieşte se iartă prin rugă- 

ciunea de iertare a duhovnicului - şi deci de ce 
acestuia nu i se îngăduie să se împărtăşească cu 
Sfintele Taine, odată ce a fost iertat şi îndreptat? - 
acestuia îi răspundem în trei chipuri: 1. Adevărat 
este că se iartă păcătosului păcatul, însă nu de-a 
dreptul, ci socotind că el va împlini canonul şi va sta 
departe de Sfânta Împărtăşanie (fiindcă de aceea 
duhovnicul, înainte de iertare, îi hotărăşte canonul 
şi lipsirea de Sfintele Taine); 2. Adevărat este că 
se iartă păcătosului păcatul, nu însă şi pedeapsa şi 
certarea pentru păcat, cu alte cuvinte canonul, în 
care se cuprinde şi îndepărtarea de la Sfânta 
Împărtăşanie. Fiindcă şi păcatul lui David s-a iertat 
cu adevărat de Dumnezeu - când Natan i-a spus: 
„Domnul a ridicat păcatul tău” - dar nu s-a iertat şi 
pedeapsa pentru păcatul lui, fiindcă, după această 
iertare, el a fost izgonit din împărăţia sa de către 
fiul său Avesalom şi sabia nu s-a îndepărtat de 
casa lui şi alte nenumărate răutăți a pătimit, după 
cum însuşi Natan i le proorocise; 3. Adevărat este 
că se iartă păcătosului păcatul, dar este nevoie ca 
păcătosul să fie pus la încercare şi, cu timpul, să 
fie întărit în harul lui Dumnezeu. 

În sfârşit, îți spunem, frate, că acel canon pe 
care ţi-l va da duhovnicul (după Canoanele Sfin- 
ţilor Părinţi n. n.) trebuie să-l împlineşti cât mai 
repede cu putinţă, adică câtă vreme te afli în harul 
lui Dumnezeu şi să nu amâni, fiindcă nu ştii ce ți 
se va întâmpla mâine: Că nu ştii la ce poate da 
naştere ziua de mâine (Pildele lui Solomon 27, 1). 

Cum să se păzească păcătosul după mărtu- 
risire 

lar după ce te-ai mărturisit şi ţi-ai primit 

canonul de la duhovnicul tău, pentru ca să te 
păzeşti să nu cazi din nou în acelaşi păcat sau în 
altele, foloseşte-te de aceste cinci povățuiri, ca de 
nişte leacuri care să te păzească: 

Întâia păzire: aducerea aminte de păcatele 
făcute. (...) Dacă tu vei scrie şi îți vei aminti de 
păcatele tale, dumnezeiescul Gură de Aur te 
încredinţează că Dumnezeu le va şterge şi ți le va 
ierta. Iar dacă tu le vei şterge de unde le-ai scris şi 
le vei uita, atunci le va scrie Dumnezeu şi-Şi va 
aminti de ele. Şi iarăşi spune acelaşi: „Căci nu este 
nici un alt leac pentru iertarea păcatelor precum 
neîncetata aducere aminte şi necurmata lor 
osândire”. (Cuvântul II cum că spre folos este că 
proorociile nu sunt limpezi). 

Sfântul Marcu Pustnicul te sfătuieşte însă ca, 
atunci când îţi mărturiseşti lui Dumnezeu păcate- 
le tale, să nu-ţi aminteşti de ele după felul lor, deci 
să nu-ţi aminteşti împrejurările şi fețele oamenilor 
cu care ai păcătuit. Deoarece, fiind tu încă împă- 
timit şi iubitor de plăceri, s-ar putea să pofteşti 
iarăşi la ele şi să te tulburi; sau, aducându-ți aminte 
cu durere de ele după chipul lor, să cazi în deznă- 
dejde. Mai cu seamă să te fereşti când este vorba 
de păcatele trupeşti şi murdare pe care le-ai 
săvârşit: deci să nu-ţi aduci în minte împrejurările 
şi oamenii cu care ai păcătuit, fiindcă îţi întinezi 
mintea. Să-ţi aminteşti doar că eşti păcătos şi că 
ai săvârşit multe păcate cu care ai mâniat pe 
Dumnezeu, 

A doua păzire: să fugi de pricinile păcatului. 
A doua păzire foloseşte-o ca să fugi de pricinile 
păcatului, fiindcă aceleaşi pricini aduc întotdeauna 

şi aceleaşi urmări. Fugi, dar, frate, de priveliştile 
cele rele, de vorbirea şi întovărăşirea cu cei fără de 
rânduială şi, mai cu seamă, să fugi de vorbirea şi 
prietenia cu oamenii aceia cu care ai păcătuit 
trupeşte. (...) 

A treia păzire: mărturisirea deasă aduce 
cinci lucruri bune. De a treia păzire foloseşte-te, 
spovedindu-te des, aşa încât, dacă este cu putință, 
să alergi îndată la duhovnic ori de câte ori vei 
săvârşi un păcat cât de mic, care se iartă, nu doar 
când vei săvârşi un păcat mare şi de moarte. Fiindcă, 
după cum rănile care sunt arătate doctorului nu 
se măresc, tot aşa şi păcatele mici, când sunt măr- 
turisite, nu sporesc, după cuvântul Scărarului: 
„Vânătăile care sunt date la iveală nu se vor 
înrăutăți, ci se vor tămădui“ (Cuvântul IV pentru 
ascultare). (...). 

Întâiul folos al mărturisirii dese: după cum 
copacii care se răsădesc des nu pot să prindă rădă- 
cini adânci în pământ, tot aşa şi deasa mărturisire 
nu lasă obiceiurile şi deprinderile rele ale păcatu- 
lui să capete rădăcini adânci în inima celui ce se 
spovedeşte des. (...) 

Al doilea folos al mărturisirii dese: cine se 
spovedeşte des are mare uşurinţă în a-şi cerceta 
cu amănunțime cugetul şi a-şi afla numărul păca- 
telor sale, deoarece, uşurându-se neîncetat de mul- 
ţimea păcatelor prin deasa mărturisire, acestea 
rămân tot mai puține. Pentru aceasta poate şi el să 
le găsească mai lesne şi să şi le amintească. Iar cel 
care nu se mărturiseşte des, datorită numărului 
mare de păcate care se îngrămădesc asupra lui, 
nu poate nici să le afle cu amănunțime şi nici să şi 

le amintească; ci, de multe ori, uită multele şi 
grelele păcate ale sale care, dacă rămân nemăr- 
turisite, rămân prin urmare şi neiertate. Pentru 
aceea, diavolul are să i le amintească în ceasul 
morţii sale, şi atât de mult îl va strâmtora, încât îl 
vor trece sudorile morții şi va plânge cu amar, 
sărmanul, dar fără nici un folos, fiindcă atunci nu 
mai poate să le mărturisească. 

Al treilea folos al mărturisirii dese: cel ce 
se mărturiseşte des, chiar de va săvârşi vreodată 
un păcat de moarte, îndată însă, după ce s-a măr- 
turisit, intră în harul lui Dumnezeu, şi câte fapte 
bune va face, îl vor învrednici de viața cea veşnică. 
Iar cel ce nu se mărturiseşte des, dacă - să zicem - 
săvârşeşte şi el acelaşi păcat de moarte şi nu aleargă 
neîntârziat să se spovedească, câtă vreme rămâne 
nespovedit, nu numai că este lipsit de harul lui 
Dumnezeu, dar şi lucrurile bune pe care le face de 
la sine - posturi, privegheri, metanii mari şi altele 
asemenea - nu-i sunt vrednice pentru a-i câştiga 
plată şi viaţă veşnică, pentru că sunt lipsite de 
harul lui Dumnezeu, care este începutul şi temelia 
tuturor faptelor care duc la mântuire. (Vezi şi 
capitolul X al „Învăţăturii către Duhovnic”) 

Al patrulea folos al mărturisirii dese: cel ce 
se mărturiseşte des este mai încredințat că moar- 
tea Îl va afla în harul lui Dumnezeu şi că astfel va 
fi mântuit. (...) 

Al cincilea folos al mărturisirii dese: al cin- 
cilea folos pe care îl pricinuieşte deasa mărturisire 
este că îi împiedică şi-i înfrânează pe oameni de la 
păcat. Fiindcă cel ce se mărturiseşte des, când îşi 
aminteşte că peste puţine zile are să se spovedeas- 

că, chiar dacă îşi are gândul la păcat, se opreşte 
numaidecât, socotind ruşinea pe care o va simţi 
când se va mărturisi şi dojana pe care o va auzi 
de la duhovnic. 

A patra păzire: aducerea aminte a lucruri- 
lor celor de apoi. Foloseşte cea de a patra păzire, 
frate, ca să-ți aminteşti de cele de la sfârşitul vieții 
tale, adică să cugeți necontenit la moartea ta, la 
Infricoşata Judecată a lui Dumnezeu, la pedeapsa cea 
veşnică şi la veşnica desfătare a Raiului. Fiindcă 
aducerea aminte şi teama de acestea patru se face 
întru tine ca un frâu puternic, care nu te lasă să 
păcătuieşti. După cum grăieşte Duhul Sfânt, prin 
Isus Sirah: În tot ce faci, adu-ți aminte de sfârşitul tău, 
şi nu vei păcătui niciodată (Isus Sirah 7, 38). (...) 

De voieşti să nu păcătuieşti, frate al meu, 
pune înaintea ta toate felurile înfricoşate de pe- 
deapsă pe care le-a aflat dreptatea lui Dumnezeu 
ca să pedepsească păcatul, adică necurmata lipsire 
de Dumnezeu, întunericul cel mai din afară, focul 
cel nestins, viermele cel neadormit, străfundul cel 
prea rece, plânsul cel nemângâiat, scrâşnirea dinți- 
lor şi celelalte cazne nenumărate şi felurite. Şi, mai 
presus de toate, că te vei găsi pururea întovărăşit 
cu înşişi acei diavoli, duşmanii tăi, pe care îi urăşti 
atât de mult, pentru că i-au pricinuit atâtea su- 
ferințe. Lucru care este mai cumplit decât celelalte 
feluri de pedeapsă - potrivit cu Sfântul Maxim. 
Căci - în cuvântul de sfătuire către Gheorghe, 
Eparhul Africii - acesta spune următoarele: „Şi, 
ceea ce este mai jalnic între toate şi mai greu de 
spus cu adevărat - lucru pe care nu pot măcar să-l 
grăiesc, cu atât mai mult să-l îndur (izbăveşte-ne, 

Hristoase, şi scapă-ne de această durere!): des- 
părţirea de Dumnezeu şi de Sfintele Sale Puteri şi 
viețuirea laolaltă cu diavolul şi dracii săi vicleni, 
care va ţine o veșnicie! Şi cea mai grea şi mai 
cumplită dintre pedepse este să stea de-a pururi 
împreună cei ce urăsc cu cei ce sunt urâţi”. Apoi, 
ține minte că toate aceste suferințe vor fi pedeap- 
să păcătoşilor nu pentru o sută de mii de ani, nu 
pentru o mie de milioane de ani, ci în vecii vecilor, 
fără nădejdea că li se va mai pune capăt vreodată. 

Aşadar, aşa să-ți vorbeşti în tine însuți: Dacă 
eu nu pot să rabd durerea pricinuită de un os al meu 
când iese din locul lui, cum voi răbda, nefericitul 
de mine, îndepărtarea veşnică de Dumnezeu, Care 
este tot ce e mai lăuntric în ființa mea? Dacă eu 
nu pot îndura să fiu aruncat doar pentru un ceas 
într-un cuptor, chiar dacă mai înainte m-aş fi bu- 
curat de toate plăcerile lumii, cum voi suferi să mă 
aflu pe vecie în cuptorul acela al focului nestins? 
Blestemat să fii, păcatule, care mă stânjeneşti! Nu, 
nu te voi săvârşi! Şi cum, pentru o singură şi 
măruntă plăcere, să dobândesc o veşnicie de 
suferinţe şi să plâng nemângâiat, ca un smintit, 
precum acel Ionatan: Doar am gustat puțină miere 
cu vârful toiagului pe care îl aveam în mână, şi, iată, 
trebuie să mor! (1 Regi 14, 43). 

A cincea păzire: cunoaşterea păcatului. 
Foloseşte, frate, şi a cincea păzire, cunoscând bine 
ce lucru rău este păcatul, şi mai ales cel de moarte. 
Toţi oamenii săvârşesc păcatul, fiindcă nu ştiu cât 
de mare rău este. De aceea, în multe părți ale 
dumnezeieştii Scripturi, păcătoşii se numesc 
„nesocotiţi“ şi „neştiutori”. 

O mare răutate pe care o face păcatul, 

iubitule, este că te lipseşte de toate plăţile tuturor 
faptelor bune pe care le-ai săvârşit. De pildă: de ai fi 
dus o viață aspră vreme de şaizeci de ani împliniți, 
rămânând despuiat şi ars vara de arşița soarelui, 
iar iarna îngheţat de frig, precum Onufrie şi Petru 
de la Sfântul Munte; dacă ai fi purtat pe grumazul 
tău un lanţ de fier vreme de douăzeci de ani, ca 
Sfântul Eusebiu; dacă ai fi locuit într-un mormânt 
paisprezece ani, precum Cuviosul Iacov; dacă ai fi 
stat patruzeci de ani deasupra unui stâlp, ca Sfân- 
tul Simeon Stâlpnicul; de ai fi adus la credință mai 
multe neamuri decât Apostolii, de ai fi primit mai 
multe descoperiri decât Proorocii; de ai fi vărsat 
mai mult sânge decât toți Mucenicii, dar, după 
acestea, ai fi săvârşit un singur păcat de moarte, 
din pricina acestuia pierzi îndată acele fapte bune 
ale tale de mai înainte şi răsplata lor şi, murind în 
păcat, nu te vei folosi cu nimic de pe urma atâtor 
nevoinţe. Aşa hotărăşte Însuşi Dumnezeu pentru 
dreptul care păcătuieşte, că nu se vor aminti 
faptele lui cele drepte: atunci nu se va mai pomeni 
toată dreptatea lui (lezechiel 33, 13). (...) 


Bibliografie: Sfântul Nicodim Aghioritul, 
Dulce sfătuire, Ed. Credinţa strămoşească, 2000. 

(...) Cei ce păcătuiesc cu nădejdea măr- 
turisirii nu ştiu ce este mărturisirea. Ei socotesc că 
mărturisirea nu este altceva decât doar a spune 
cu de-amănuntul duhovnicului păcatele lor. Şi, 
arătându-le cu luare aminte, ei cred că prin asta 
au făcut totul. Pentru aceasta, când se pregătesc 
de mărturisire, toată silința lor este ca să-şi aducă 
aminte de păcatele ce le-au făcut. Iar după măr- 
turisire, altă grijă nu au decât numai să-şi aducă 
bine aminte dacă nu cumva li s-a întâmplat să uite 
vreun păcat. Şi, crezând că această sârguință şi 
grijă este destulă pentru a se împăca cu Dumnezeu, 
socotesc că drumul care duce la cer nu mai este 
strâmt - după cum ne spune Evanghelia: Strâmtă 
este poarta şi îngustă este calea care duce la viață 
(Matei 7, 14) - ci este mai lat decât străzile cetă- 
ilor. Şi ce osteneală este a spune păcatele noastre 
duhovnicului, după ce ne-am obişnuit din copi- 
lărie a le spune? Şi, dacă toată mărturisirea ar sta 
numai în aceasta, atunci păcătoşii cei fără de 
ruşine, care se laudă cu păcatele lor şi le povestesc 
în adunările lor ca pe nişte mari isprăvi, ar fi mai 
bine pregătiți pentru a se mărturisi curat. Căci ei 
înşişi îşi mărturisesc păcatele lor, şi încă fără sfială. 
În acest fel, mărturisirea ar fi ca o negustorie, săvâr- 
şită numai cu gura. Sau ar fi numai o descărcare a 
gândurilor de la inimă. Adevărul însă nu este 
acesta. Căci adevărata mărturisire are ca scop de a-l 
întoarce pe păcătos de la păcate, deci de a-l face să 
se abată de la ele şi să alerge iarăşi la Dumnezeu. 

Cu toate că este nevoie şi de această arătare a 
păcatului prin gura păcătosului, ca să-l audă 
duhovnicul, să-l ierte şi să-l îndrepte prin canon, 
dar numai mărturisirea singură nu este de ajuns, 
căci trebuie şi o durere lăuntrică a inimii pentru 
păcatele făcute. Durere care trebuie să aibă aceste 
trei întăritoare: întâi, să fie lucrătoare, în al doilea 
rând să fie desăvârşită şi în al treilea, să fie mai 
presus de fire. De aceea, şi la mărturisirea ta, frate, 
de va lipsi numai una din aceste trei întăritoare 
ale durerii, atunci ea va fi ca aceea a lui Saul, sau 
ca aceea a lui Antioh, sau ca aceea a lui luda?, Căci 
pocăința acestora a fost numai cu gura, nu şi cu 
inima. Şi, de vreme ce aceste trei întăritoare ale 
durerii inimii sunt atât de necesare, după cum este 
necesară iertarea păcatelor noastre de Dumnezeu, 
de aceea doresc ca să ți le lămuresc aici, iubitule, 
pomenindu-le una câte una: 

Deci întâi, durerea pocăinţei trebuie să fie 
lucrătoare, adică să nu fie neputincioasă şi slabă, 
încât să nu fie în stare să săvârşească o lucrare 
vrednică de numirea ei. Ci ea trebuie să fie atât de 
puternică, încât să stăpânească inima, ca să n-o 
lase să fie biruită (ca să nu zic să nu le simtă deloc), 
de pofta trupului şi dulceața păcatului, care intră în 
lăuntru odată cu năvălirile vrăjmaşului. Pe lângă 
aceasta, pocăința trebuie să fie atât de hotărâtoare, 
încât să-l facă pe cel ce se pocăieşte să nu se mai 
întoarcă niciodată la păcat, oricât de mare ar fi 
dragostea pentru vreun lucru zidit sau frica de 
vreo primejdie, şi nici din altă oarecare pricină 
După cum face o femeie cinstită, care, fiind hotä 
râtă să păzească cinstea bărbatului ei, nu dă prilej 

vreodată nici să fie bănuită, chiar dacă ar pătimi 
nenumărate rele pentru asta. 

În al doilea rând, durerea pocăinţei se cu- 
vine să nu fie mincinoasă, sau puţină şi de scurtă 
durată, ci adâncă şi desăvârşită. Încât, atât durerea 
care ne întoarce pe noi de la păcate şi ne face să le 
urâm pentru dragostea de Dumnezeu, care se nu- 
meşte zdrobire, cât şi durerea care ne face să ne 
întoarcem de la păcate din dragoste pentru noi 
înşine, care se numeşte sfărâmare de tot’, trebuie să 
fie atât de desăvârşite şi fără de lipsă, încât să-l facă 
pe cel ce se pocăieşte să se întoarcă de la păcate şi 
să le urască din tot sufletul său, mai mult decât 
orice alt rău. Adică sufletul să aleagă mai bine să 
pătimească orice alt rău, ca: pagubă de lucruri, 
lipsire de cinste, sau chiar să-şi dea viața, decât să 
lucreze vreun păcat. Pentru aceasta, cel ce se pocă- 
ieşte cu adevărat, trebuie să arate lui Dumrezeu, 
Cel ce vede adâncurile inimii, că inima lui pă- 
timeşte atâta durere, încât dragostea lui pentru El 
covârşeşte cu mult mai mult dragostea lui pentru 
cele zidite de Dumnezeu. Şi atât de desăvârşite se 
cuvin să fie aceste dureri, încât nu numai că 
trebuie să rămână pentru totdeauna la cel ce se 
pocăieşte - zdrobindu-i inima şi scoțându-i lacrimi 
şi suspine, după cum este scris: „lar voi ați strigat 
din durerea inimii voastre şi din zdrobirea duhu- 
lui v-aţi tânguit” - ci trebuie s-o facă pe inimă să 
urască păcatul, să se întoarcă de la el şi să nu-l mai 
facă niciodată. 

În al treilea rând, această durere a inimii se 
cuvine să fie mai presus de fire, atât la început, 
când se pricinuieşte, cât şi la sfârşit. Pentru că 

începutul şi pricina acestei dureri este darul lui — 
umileşte inima, iar nu firea sau o altă oarecare pri- 
cină firească. Pentru aceasta a zis marele Vasile: 
„Umilinţa cea care se face de la sine este dar al lui 
Dumnezeu. Ca, gustând sufletul din dulceața unei 
dureri ca aceasta, să se sârguiască a o folosi!“ Iar 
unii şi zisa Apostolului: Pe care voieşte Dumnezeu, îl 
miluieşte (Romani 9, 18), o înțeleg „îl umileşte“. Căci 
zice mai departe: „Iar pe care voiește, îl împietreşte“, 
iar împietrirea şi umilința sunt două stări potriv- 
nice de-a dreptul. Scopul unei astfel de dureri nu 
trebuie să fie firesc, sau pentru bunătățile cele 
vremelnice de aici (pământeşti) pe care le-am pier- 
dut. Pentru că, de se scârbeşte cineva şi pătimeşte 
o durere pentru acestea de aici, scârba şi durerea 
lui nu i se socoteşte spre pocăință, căci este nefo- 
lositoare. Ci trebuie să ne scârbim pentru bunătă- 
țile cele mai presus de fire (cereşti), de care ne-am 
lipsit prin păcat, şi pentru răutățile cele afară de 
fire ce le-am agonisit, care şi pe acestea ni le-a 
arătat credința cea mai presus de fire. Scopul cel 
mai desăvârşit pentru care trebuie să pricinuim în 
noi această durere mai presus de fire, este ca prin 
ea să ne împăcăm şi să ne unim cu Dumnezeu, ca 
apoi să dobândim fericirea ce covârşeşte hotarele 
firii. Deci dacă cel ce se mărturiseşte nu are în 
inima sa o astfel de durere lucrătoare, desăvârşită 
şi mai presus de fire, după mărturisire se întoarce 
iarăşi la casa lui împreună cu toate păcatele sale. 
De aceea, bună şi folositoare este cercetarea 
de sine de către cel ce se pocăieşte, ca să poată afla 
toate păcatele ce le-a făcut cu lucrul, cu cuvântul 
sau cu gândul. Apoi, a se mărturisi la duhovnic 

de toate păcatele sale, fără a lăsa nici unul ascuns, 
căci aceasta aduce mare uşurare. Însă cercetarea 
conştiinţei şi mărturisirea se cuvine să fie însoțite 
de zdrobirea şi durerea cea dinlăuntrul inimii, 
despre care vorbim acum. Căci canonul ce-l 
primeşte de la duhovnic cel ce se pocăieşte - adică: 
post, plecări de genunchi (metanii), sau altă păti- 
mire rea - zdrobeşte şi chinuieşte numai trupul, 
adică numai omul cel dinafară; şi astfel tai numai 
ramurile cele dinafară ale păcatului. Dar durerea 
zdrobeşte şi răneşte pe omul cel din lăuntru, pe 
inimă însăşi, unde se găsesc rădăcinile tuturor 
păcatelor. Şi, zdrobind inima, zdrobeşti totodată 
şi răneşti şi păcatele. Sau mai bine zis, zdrobeşti şi 
răneşti pe diavolul însuşi, pe balaurul şi începătorul 
răutăților, care, cuibărindu-se în inimă, de acolo, 
din lăuntru vorbeşte şi aruncă toate gândurile 
cele urâte, rele şi hulitoare, îndemnându-l pe om 
la păcate. Căci din inimă ies: gânduri rele, ucideri, 
preacurvie, desfrânări, furtişaguri, mărturii minci- 
noase, hule (Matei 15, 19). (...) 

Dacă această durere va lipsi din inima celui ce 
se pocăieşte, adevărat este că el rămâne nepocăit 
şi nemărturisit, chiar dacă s-a mărturisit cu gura 
lui; el este ca şi cel cenu s-a mărturisit de păcatele lui, 
sau a fost legat, sau n-a fost dezlegat de duhovnic. 
De aceea, Domnul a zis cu hotărâre: De nu vă veți 
pocăi, toți veți pieri la fel (Luca 13, 5). Adică: De nu 
vă veţi pocăi, din inimile voastre, cu o astfel de du- 
rere lucrătoare, desăvârşită şi mai presus de fire, 
toţi veți fi osândiți. Pentru aceasta, şi Duhul Sfânt, 
vrând să arate cât de trebuincioasă este această 
durere a inimii în taina pocăinței, cere această 

durere de la cei ce se pocăiesc, zicând prin Proorocul 
Toil: Rupeţi-vă inimile voastre, iar nu hainele voastre! 
(loil 2, 13). Iar apoi cere pocăința lor, zicând: şi 
întoarceți-vă către Domnul Dumnezeul vostru! 

Vezi, frate, care este mărturisirea cea canoni- 
că şi după lege? Vezi care este pocăința cea adevă- 
rată? Acum, te rog pe tine să socoteşti, oare cel ce 
păcătuieşte fără ruşine şi zice: „Mă voi mărturisi!” 
poate să aibă o astfel de durere adevărată pentru 
păcatele lui, în felul cum am arătat? Mie mi se 
pare că nu. Căci prin ceea ce zice, el arată că nici 
măcar nu cunoaşte că trebuie să se pocăiască 
după Canoanele Bisericii. Şi, chiar dacă ar 
cunoaşte, dar zicând unele ca acestea şi păcătuind 
cu nădejdea pocăinţei, el însuşi se arată că este cu 
desăvârşire fără cuvânt. (...) 

lar ca să câştige cineva umilinţă, îi trebuie 
multă cugetare din Sfânta Scriptură şi nevoință 
neîncetată după rânduiala Bisericii. „Iar a se sili şi 
a nu putea, mai întâi aceasta dovedeşte lenevirea 
noastră din vremea trecută. Că nu este cu putință 
a o lua pe aceasta îndată fără multă şi deasă 
cugetare împreună cu nevoinţă. lar apoi mai arată 
că sufletul este stăpânit de patimi, şi nici de acelea 
de care voieşte să se slobozească nu poate să se 
lase“ (Hotărâre pe scurt, 16). 

Un îmbunătăţit făcea în fiecare an o măr- 
turisire cuprinzătoare, adică îşi mărturisea toate 
păcatele ce le făcuse în toată viața sa, nu pentru 
alt scop, ci numai ca să dobândească în inima sa 
o adevărată durere pentru păcatele lui. Pentru 
aceasta însă se pregătea de mai înainte cu multe 
săptămâni în linişte şi cu cugetările nevoințelor 

duhovniceşti, iar în ziua în care voia să se măr- 
turisească petrecea opt ceasuri pentru a se iscusi 
în lucrările zdrobirii şi ca să ceară această mare 
dăruire de la Dumnezeu. lar tu, dacă ai păcătuit 
ieri, sau alaltăieri, fără să măsori greutatea 
păcatului, fără a cugeta deloc la măreția şi la 
bunătatea lui Dumnezeu, pe Care L-ai nesocotit, 
şi fără să citeşti nici o carte care să aibă aceste 
învățături, ci numai aşa..., aducându-i aminte de 
relele ce le-ai făcut, mergi să le mărturiseşti pe ele 
duhovnicului. Şi crezi că numai cu aceasta vei 
câştiga pocăința cea adevărată şi durerea cea 
lucrătoare şi desăvârşită a inimii, care este 
nedespărțită de pocăinţa cea adevărată? Departe, 
frate, departe eşti de pocăința cea adevărată cu 
nişte mărturisiri ca acestea pe care le faci, căci te 
asemeni cu aceia despre care zice David că-şi 
rupeau hainele lor şi se arătau că se mâhnesc pe 
dinafară, iar pe dinăuntru, în inimă, nu se mâhneau: 
„Despărţitu-s-au, şi nu s-au umilit”. Dacă doar te 
mărturiseşti, speli vasul numai pe dinafară şi fața 
inimii tale, iar adâncul cel din lăuntrul inimii 
rămâne plin de necurăţie. Curăţeşte mai întâi partea 
cea din lăuntru a paharului şi a blidului, ca să fie 
curată şi cea dinafară (Matei 23, 26). (+) 

Tu gândeşti că, după ce-ţi vei mărturisi cu 
umilință la duhovnic păcatele pe care le-ai făcut şi 
după ce acela îţi va citi rugăciunea de dezlegare, 
eşti curat ca şi cum n-ai fi făcut niciodată vreun 
păcat. Şi pleci de la picioarele duhovnicului ca şi 
cum n-ai fi avut nici o întinăciune. Dar acest gând 
nu este adevărat, pentru că prin Taina Sfântului 
Botez se şterge doar păcatul strămoşesc şi orice 

alt păcat făcut până atunci, însă nu se şterge şi 
necunoştința minţii, şi pofta, şi aplecarea către 
păcat sădită în fire şi alte urmări ce le-a pricinuit 
acest păcat strămoşesc în firea oamenilor. Acestea 
rămân în firea omului şi după botez, ca o pedeapsă, 
spre încercarea stăpânirii de sine şi spre încunu- 
narea luptei şi a biruinţei celor botezați. Aşa şi 
mărturisirea ce se face bine, cu toate că şterge pă- 
catele, însă nu şterge răutatea pe care au pricinuit-o 
ele în suflet, adică orbirea şi întunecarea minţii, 
înclinările cele rele ale voinţei, obişnuinţele şi 
deprinderile inimii, stricăciunea şi netrebnicia 
puterilor şi lucrărilor firii. Într-un cuvânt, toată 
grozăvia ce a pricinuit-o păcatul în om, după chip 
şi după asemănare. Deci mărturisirea nu ia de la 
noi urmările pe care le-au pricinuit în noi păcatele 
noastre, nici rănile păcatului, nici toată puterea 
deprinderilor şi obişnuinţelor pricinuite de păcat, 
ci doar le micşorează puţin. Ele rămân, pentru ca 
noi să le îndreptăm şi să le ştergem cu durerea cea 
neîncetată a inimii şi cu ostenelile şi nevoințele 
pocăinţei ce suntem datori să le facem în toată 
viața noastră, după ce am păcătuit. 

Deci să ştii, frate, că după ce vei face o măr- 
turisire bună şi umilită, se cuvine să împlineşti 
canonul şi pedeapsa pe care i-o va da duhov- 
nicul, adică: ori post, ori plecări de genunchi, ori 
rugăciune, ori altceva de acest fel. Apoi se cuvine 
să împlineşti canonul şi pedeapsa pe care ți le va 
da Dumnezeu ca să tămăduiască rănile păcatelor 
tale: boală, nedreptăţi, lipsire de averi, moartea mai 
înainte de vreme a rudeniilor sau a celor iubiți ai 
tăi, necinstiri ori alte ispite, pricinuite de diavoli, 


28 


despre pocăință 


de oameni sau de firea cea stricată. Căci toate 
acestea, dar mai ales necinstirile şi ocările, nasc 
durere şi umilinţă în inimă, şi de aceea Dumnezeu 
îngăduie să vină. Despre acestea a zis şi un Părin- 
te: „Când pentru ocărâre sau necinstire vei pătimi 
mare durere, cunoaşte-te pe tine că mult te-ai 
folosit“ (scolie la Cuvântul 25 din Scară). lar alt 
Părinte, când îi venea vreo scârbă, obişnuia a zice: 
„Acesta este fierul ars al lui lisus“. Nişte pedepse 
ca acestea a dat Dumnezeu lui David după 
iertarea preacurviei şi a uciderii. Căci Dumnezeu 
este duhovnicul cel mai înțelept dintre toți şi El 
ştie să îndrepte pe păcătoşi mai bine decât orice 
duhovnic cu orice fel de canon. Dreptatea lui 
Dumnezeu ar ierta, împreună cu greşeala, şi mun- 
ca cea veşnică, dar nu o face aşa uşor şi oricum, ci 
numai după împlinirea canonului vremelnic. Am 
zis după împlinirea canonului, căci, deşi canonul 
ajută păcătosului la iertarea păcatelor lui, dar ier- 
tarea desăvârşită o face mila cea nemărginită a lui 
Dumnezeu, prin patimile şi moartea Fiului Său, 
după cum ne arată Sfinții Teologi. Dumnezeu 
obişnuieşte să-i pedepsească pe păcătoşi mai ales 
cu mustrarea conştiinţei, topindu-i şi uscându-i 
ca o pânză de păianjen, după cum zice David: Cu 
mustrări pentru fărădelege ai pedepsit pe om şi ai 
subțiat ca pânza de păianjen sufletul său (Psalmi 38, 
14-15); sau, prin somn, cu vedenii înfricoşate, 
după cum zice Iov: Că o dată va grăi Domnul şi a 
doua oară; prin vis sau prin vedenie de noapte, când 
frică groaznică cade peste oameni când sunt adormiți 
pe pat. Atunci descoperă mintea oamenilor cu chipuri de 
frică, că acestea îi înfricoşează pe ei! (lov 33, 14-16). 

lar pricina este că, de nu ar pedepsi Dumnezeu în 
această viață cu canon şi cu pedepse vremelnice 
pe păcătoşi pentru păcatele lor, cu adevărat îi va 
pedepsi în cealaltă viață, în iad, cu chin veşnic. 
Aşa zice dreptul Iov, care se temea pentru toate ale 
sale: Mă clatin din toate mădularele (lov 9, 28), căci 
ştia că nu lasă Dumnezeu fără pedeapsă nici o 
datorie a păcătosului: Pentru că ştiu că nu mă vei 
lăsa pe mine nepedepsit. 

Apoi, pentru ca tu, frate, să câştigi pocăința 
cea adevărată, îți trebuiesc patru lucruri, ca şi 
unui grădinar care vrea să facă o livadă într-un 
loc sălbatic: 1. Întâi, el taie odraslele şi ramurile 
pomilor sălbatici; 2. Apoi, scoate toate rădăcinile 
acelor pomi, căci, de vor rămâne rădăcinile, 
acestea scot iarăşi odrasle; 3. În locul acelor pomi 
sălbatici, el sădeşte pomi roditori; 4. După care, 
trebuie să păzească cu mare atenție aceşti pomi 
de orice vietate şi întâmplare rea, până ce vor 
prinde rădăcini şi vor ajunge ca să facă roade. 

Aşa şi tu, frate, mai întâi trebuie să tai odras- 
lele şi ramurile păcatului, adică să iei o hotărâre 
neclintită, cu toată voința şi inima ta, ca să nu mai 
faci păcatul altă dată şi să te îndepărtezi de orice 
faptă şi orice lucrare a lui, aşa cum te îndepărtezi 
de pedeapsă şi de moarte. Depărtarea de la păcat 
ţi-o va pricinui rugăciunea neîncetată către Dum- 
nezeu, Care te păzeşte cu darul Său şi-ţi aduce 
aminte de moarte, de judecată şi de osândă. Apoi, 
mărturisirea deasă a păcatelor tale şi împărtăşirea 
cu dumnezeieştilor Taine, dacă nu ai vreo 
împiedicare. Dar mai ales îţi va ajuta ție la aceasta 
fuga de toate pricinile păcatului şi, întâi de toate, 

de vederile cele rele, de vorbirile şi de prieteniile 
cu cei cu care ai păcătuit. Mai pe scurt spus - fugi 
de toate pricinile care vătăma sufletul tău! 

În al doilea rând, trebuie să tai nu numai ra- 
murile păcatului, prin îndepărtarea de faptele lui, 
ci să-i scoţi şi rădăcinile. lar rădăcinile păcatului 
sunt înclinările cele rele, împătimirile, deprinderile, 
obişnuinţele, patimile şi toate poftele păcatului, 
care rămân înrădăcinate în adâncul inimii tale şi 
după ce nu mai lucrezi păcatul şi te depărtezi de 
fapta cea rea. Pentru a smulge şi dezrădăcina cu 
totul din inima ta aceste rele înclinări, împătimiri, 
deprinderi, obişnuințe şi rădăcini ale păcatului 
trebuie să te nevoieşti însă, frate. Pentru că, de nu 
le vei scoate, este primejdia ca ele să odrăslească 
din nou şi să nască fapta păcatului, după cum zice 
marele Vasile: „Căci - după cum, dacă cineva ar 
voi să taie ramurile sadului, dar să lase rădăcina, 
nimic nu a făcut; căci, rămânând rădăcina, ramu- 
rile iarăşi odrăslesc - la fel şi unele păcate nu-şi au 
începutul de la ele, ci răsar din altele; deci toată 
nevoinţa este ca cel ce voiește să se curețe de ele 
să scoată afară pricinile cele dintâi ale păcatelor“ 
(Hotărâre pe scurt, 289). Vedem pe mulți din cei 
ce se pocăiesc că au tăiat ramurile păcatului, 
făcând deci lepădare desăvârşită de răutate, că au 
hotărât să nu mai lucreze păcatul cu fapta, dar, 
pentru că nu au scos şi rădăcinile din inima lor, 
se pleacă iarăşi să poftească păcatul şi îl cugetă 
adeseori cu mintea lor. Ei sunt precum Israilitenii 
care au ieşit doar cu trupul din Egipt, iar cu sufletul 
şi cu înclinarea inimii lor au rămas tot acolo, căci 
îşi aduceau aminte şi pofteau cărnurile, usturoiul 

şi cepele Egiptului, zicând: Cine ne va hrăni pe noi 
cu carne? Căci ne aducem aminte de peştele pe care îl 
mâncam în Egipt în dar, de castraveți şi de pepeni, de 
ceapă, de praz şi de usturoi (Numeri 11, 4-5). Aşa şi 
aceştia, lasă păcătuirea cu trupul, dar nu-şi lasă şi 
înclinarea, aducerea aminte şi pofta lor cea către 
păcat. Căci îi iartă pe vrăjmaşii lor, şi le pun 
metanie şi nu se răzbună asupra lor, dar numai 
cu gura şi cu chipul cel din afară, iar în inimă mai 
păstrează încă o oarecare patimă a pomenirii de 
rău şi nu-i iubesc pe vrăjmaşii lor desăvârşit. De 
aceea, când i se va întâmpla vrăjmaşului său vreo 
nevoie rea, se bucură, iar de-l întâmpină pe el 
vreo norocire, se întristează. Şi a hotărât să nu mai 
păcătuiască cu acea persoană cu care a păcătuit 
mai înainte, însă totdeauna are o aducere aminte 
către ea, o împătimire şi o înclinare ascunsă, prin 
care, cu ochiul minţii, şi-o închipuie des şi vor- 
beşte cu ea cu dulceaţă, şi când e treaz şi când 
doarme. De aceea, adeseori îşi întoarce ochii săi 
cei dinafară ca s-o vadă şi iubeşte să vorbească cu 
ea când este de faţă, iar când lipseşte, vorbeşte cu 
dragoste despre ea. Precum femeia lui Lot, care s- 
a despărțit de Sodoma cu trupul, dar nu şi cu 
inima, şi de aceea s-a întors s-o vadă. Şi s-a uitat 
femeia lui Lot înapoi, şi s-a făcut stâlp de sare (Facere 
19, 26). Sau cum fac bolnavii care se depărtează 
de bucatele cele vătămătoare şi nu le mănâncă, 
temându-se să nu moară, dar întreabă des de ele. 
Şi, neputându-le mânca să-şi împlinească pofta cu 
ele, le iau numai în mâini, răsfățându-se cu ele şi 
mirosindu-le şi îi socotesc foarte fericiți pe cei ce 
pot să le mănânce. (...) Iar păcătoşii, ca nişte 

nebuni şi fără de minte, socotesc că este un lucru 
uşor a scăpa de păcat. Ei cred că a face un păcat 
sau o sută este acelaşi lucru. Dar nu-şi dau seama, 
ticăloşii, că, cu fiecare păcat lucrat, îşi pun în primej- 
die din ce în ce mai mare mântuirea lor. Fiindcă 
mintea lor se orbeşte din ce în ce mai mult, iar 
inima lor se învârtoşează; greutatea păcatelor 
creşte mereu, iar ajutorul lui Dumnezeu lipseşte 
ca să-i ajute; războiul diavolului se întăreşte din 
ce în ce mai mult asupra lor, iar puterile lor 
slăbesc, nemaiputând să-l biruiască pe vrăjmaş. 
Despre aceasta, cu înțelepciune a zis un Dascăl că 
păcătoşii care se pocăiesc, ieşiţi de curând din 
starea de păcat şi abia depărtaţi de la răutate, se 
aseamănă cu bolnavii care s-au sculat de curând 
din boală. Căci, deşi nu sunt bolnavi, sunt galbeni 
şi slăbiți; mănâncă, dar fără de gust; dorm, dar 
fără să se odihnească; râd, dar fără plăcere; umblă, 
dar mai mult se târăsc. Şi, pe scurt, orice ar face, 
fac cu mare greutate şi slăbiciune. Aşa şi păcătoşii 
care au lăsat de curând păcatul, de se întâmplă să 
facă vreun bine, îl fac, dar nu cu sârguința şi 
râvna ce se cuvine, ci cu mare greutate, căci 
rămăşiţele și rădăcinile păcatului sunt încă în 
inima lor şi nu s-au vindecat cu desăvârşire. 

Dar rădăcinile şi înclinările acestea rele cât şi 
patimile păcatului ce au rămas în inima ta, frate, 
cum poţi să le scoţi? Ştiţi că cei ce vor să scoată 
rădăcinile vreunui copac mare folosesc sape, caz- 
male, târnăcoape, securi şi alte unelte. La fel şi tu, 
ca să scoţi rădăcinile cele rele ale păcatului, să 
foloseşti diferite unelte. Adică să foloseşti înfrâ- 
narea de la mâncare, de la somn, plecările de 

genunchi, culcările pe jos şi orice altă rea pătimire 
a trupului. Căci acestea nu numai că scot pămân- 
tul ce este împrejurul rădăcinilor, mişcându-le şi 
clătindu-le pe acestea, ci le şi lovesc şi le taie, 
lovind inima în care sunt sădite aceste rădăcini, 
după cum zice Avva Marcu Pustnicul: „Fără de 
zdrobirea inimii, este cu neputinţă a se izbăvi de 
răutate. Iar pe inimă o zdrobeşte înfrânarea din trei 
părţi, adică a somnului, a pântecelui şi a odihnei 
trupeşti”, Însă securea cea mai ascuţită şi mai 
tăietoare decât toate, care poate tăia şi scoate toate 
aceste rele rădăcini ale păcatului, este durerea 
inimii, despre care am zis mai sus, apoi zdrobirea 
şi mâhnirea sufletului. Durerea în inimă ţi-o va 
pricinui aducerea aminte şi cugetarea la aceste 
fapte ale tale: 1. Că ai vătămat pe Dumnezeu şi 
darurile Lui cu păcatele tale; 2. Că te-ai arătat 
nemulțumitor la atâtea nenumărate faceri de bine 
ce ți le-a făcut ție Dumnezeu; 3. Că ai făcut o mare 
nedreptate şi ai defăimat răscumpărarea ce ţi-a 
făcut-o ţie Fiul lui Dumnezeu cu atâtea pătimiri 
şi cu Însuşi Sângele Său; 4. Că te-ai vătămat pe tine 
însuți, şi vremelnic şi veşnic, cu păcatele ce le-ai 
făcut; 5. Că ai pierdut pe Dumnezeu şi darul cel 
dumnezeiesc al înfierii şi al dreptăţii pe care-l 
aveai; 6. Că te-ai lipsit de fericirea cea veşnică a 
Raiului; 7. Că te-ai pedepsit cu o osândă şi 
pedeapsă veşnică din pricina păcatelor tale. 

Iar durerea aceasta se cuvine să fie atât de 
mare, atât de lucrătoare şi de desăvârşită, după cum 
este durerea unei femei care şi-a pierdut unicul ei 
fiu, sau pe bărbatul cel iubit. Sau ca durerea unui 
cuţit sau a unui ac mare, sau a unui spin ce ți-ar 

vătăma piciorul tău. Despre care zice David: 
„întorsu-m-am spre chinuire, când s-a înfipt mie 
ghimpele”. Această durere şi scârbă să apese 
neîncetat inima ta ca într-un cleşte şi, zdrobind-o, 
s-o facă să scoată când lacrimi, când suspine. Avva 
Isaac Sirul a zis că „pocăința este inima zdrobită 
şi smerită” şi că „pocăinţa este să le părăseşti pe 
cele de mai înainte şi să te scârbeşti pentru ele”. 
lar Sfântul loan Scărarul zice: „Pocăinţa este 
necăjire tare a pântecelui şi lovire a sufletului spre 
simţire puternică”. 

Această durere şi scârbă a inimii se cuvin să 
fie de-a pururea, după cum de-a pururea este şi 
pocăinţa. Pentru aceasta şi tu, frate, se cuvine să ai 
acest fel de durere în inima ta. Căci, dacă ai 
această durere, atunci ai şi pocăința. Dar îndată 
ce ea va lipsi din inima ta, numaidecât şi tu vei fi 
lipsit de pocăință, după cum zice Gheorghe 
Coresi, împreună cu ceilalți Cuvântători de 
Dumnezeu. De aceea a zis dumnezeiescul Isaac 
Sirul: „Nici una din faptele cele bune nu este mai 
înaltă decât pocăința. Căci lucrarea ei nu poate să 
se sfârşească vreodată“ (Cuvântul 557), 

(...) Deci, frate, dacă ai această durere lucrătoa- 
re în inimă, după cum am zis mai înainte, să ştii că 
ea va pricinui în sufletul tău multe bunătăți. Îţi va 
aduna mintea în inimă, nelăsând-o să-şi aducă 
aminte de dulceţile păcatelor. Căci, din fire, în care 
parte a trupului se simte durerea, acolo aleargă şi 
mintea. Iar această durere va face ca inima ta să 
verse otrava şi undița păcatului ce a băut-o; o va 
înmuia şi o va smeri şi, puțin câte puţin, o va 
slobozi de patimi şi de înclinările spre păcat. (...) 

Această durere a inimii te va face să schimbi şi 
bucatele, şi băuturile, şi hainele, şi somnul şi toată 
petrecerea ce o aveai înainte de a păcătui. Aşa se 
cuvine să viețuiască cei ce se pocăiesc, adică în 
smerenie, în plâns, în rugăciune şi în sărăcie. Întâi, 
că bolnavii nu duc aceeaşi viață ca şi cei sănătoşi, 
după cum zice Sfântul Grigorie de Nyssa: „Nu tre- 
buie cel ce este bolnav să ducă aceeaşi viață după 
cum o duc cei sănătoşi. Că alta este petrecerea 
bolnavului şi alta a celui sănătos. Acestea, la cel 
bolnav cu trupul. Iar cel ce se află rău cu sufletul, 
ocolind pe Doctorul cel fără de trup şi mărturi- 
sindu-se şi arătându-şi neputinţa cu fățărnicie, 
lasă să se nască şi să se facă patima cumplită şi să 
alunece spre mare greutate. Ci înțelepțeşte-te şi 
cunoaşte-te pe tine!“ Şi iarăşi: „Iar făgăduinţa 
noastră cere pocăință, dar faptele nu arată nici o 
osteneală. Căci avem aceeaşi petrecere a vieții ca şi 
mai înainte de păcat. Veselia este aceeaşi, haina la 
fel, mâncăm la masă cu îndestulare, somnul - lung, 
şi dezlegat în sațiu, iar îndeletniciri şi griji avem 
unele peste altele, pricinuind sufletului uitare de 
a sa purtare de grijă. Şi numai numele pocăinţei îl 
scriem deasupra, neroditor şi nelucrător. “ 

În al doilea rând, cei ce sunt sub canon 
pentru păcat de moarte, nu se cuvine să se bucure 
şi să aibă aceeaşi petrecere şi viață uşoară ca şi 
ceilalți oameni, care nu sunt sub canon, după cum 
zice Proorocul Osea: Nu te bucura, Israile, şi nu 
sălta de bucurie ca păgînul, că ai desfrânat de la 
Dumnezeul tău (Osea 9, 1). La fel zice şi Sfântul 
Ioan Scărarul: „Alta este înfrânarea ce se 
potriveşte celor nevinovaţi şi alta a celor vinovaţi. 

Cei dintâi au ca semn mişcarea trupului, cei de al 
doilea, lupta până la moarte şi până la sfârşit 
împotriva lui, cu neîmpăcare şi fără îndurare“ 
(Cuvântul 14). Şi, în cele din urmă această durere 
te va face pe tine să fii monah, sau cel puţin să 
petreci viață monahicească fiind în lume, 

Iar această durere şi mâhnire nu este aşa de 
amară încât să aducă deznădejde. (Că mâhnirea 
care aduce deznădejde se cuvine să o lepădăm, 
căci este de la cel viclean. Ci este dulce şi făcătoare 
de veselie duhovnicească, căci este amestecată cu 
nădejdea mântuirii, cu umilința cea prea-dulce, 
cu lacrimile şi cu uşurarea conştiinţei). (...) 

Acum învață şi cum se cuvine să sădeşti în 
inima ta pomii cei domestici şi aducători de roade, 
în locul celor sălbatici de mai înainte. Adică, în loc 
de răutăţi să sădeşti faptele cele bune; în loc de 
mândrie, smerenie; în loc de lăcomia pântecelui, 
înfrânarea; în loc de iubirea de argint, milostenia; 
în loc de asprime, blândețea; în loc de patimile 
cele trupeşti, fecioria şi întreaga înțelepciune; în 
loc de nedreptate şi răpire, dreptatea şi darea din 
cele ale tale; în loc de zavistie şi urâciune, dra- 
gostea de frați; şi în loc de călcarea poruncilor lui 
Dumnezeu de mai înainte, lucrarea şi păzirea 
acestora. Căci nu este de ajuns frate, spre câştiga- 
rea pocăinţei celei adevărate şi pentru mântuirea 
ta, să scoţi din inima ta numai rădăcinile păcatu- 
lui şi apoi să laşi locul liber, ci trebuie să sădeşti în 
inima ta sadurile şi pomii faptelor bune. Fiindcă, 
de vei lăsa inima ta goală, vor răsări iarăşi în ea 
mărăcinii şi pomii cei sălbatici, adică păcatele şi 
patimile. Pentru aceea te sfătuieşte pe tine Sfântul 

Duh, prin David, scriitorul de psalmi, să fugi de 
cele rele şi să faci cele bune. Fereşte-te de rău şi fă 
binele (Psalmi 33, 13). 


În al patrulea rând şi cel mai de pe urmă,. 


după ce ai sădit faptele cele bune în inima ta, se 
cuvine să le păzeşti cât poţi, până ce vor prinde 
rădăcini, adică până ce se vor face, prin obişnuință, 
deprindere în tine, după cum mai înainte s-au 
făcut în tine deprindere păcatele şi patimile şi până 
ce vor înflori şi vor face rod de mântuire, şi de 
pocăință adevărată şi de iertare a păcatelor tale. 
Căci, de nu le vei păzi şi îngriji, semănătorul ne- 
ghinelor, diavolul, vine în timpul când tu dormi şi 
eşti fără de grijă şi le dezrădăcinează, sădind 
iarăşi neghinele şi răutățile lui, după pilda Evan- 
gheliei, ce zice: Asemenea este Împărăția Cerurilor 
omului care a semănat sămânță bună în țarina sa. Dar, 
pe când oamenii dormeau, a venit orăjmaşul lui, şi a 
semănat neghine printre grâu şi s-a dus (Matei 13, 24- 
25). Şi, de nu vei păzi faptele bune cu sârguință, se 
întorc iarăşi patimile în inima ta. Pentru aceea, Pă- 
rinţii au numit patimile „iubitoare de întoarcere”. 
Iar întorcându-se şi aflând locul inimii bine 
împodobit şi lucrat, se înrădăcinează mai adânc 
decât înainte, şi aşa „cele mai de pe urmă ale tale 
se fac mai rele decât cele dintâi“, după cum a zis 
Domnul. Care lucru să nu ți se întâmple ție, 
iubitule, niciodată! (...) 

Iertarea adevărată şi desăvârşită a păcatelor 
are patru trepte, una mai înaltă decât cealaltă. 

Prima treaptă este a urî păcatul din inimă, 
când îţi aduci aminte de el, pentru frica ce încă o 
ai de a nu cădea iarăşi în el, de a nu te îndulci de 

el şi de a nu te pleca iarăşi spre el. A doua treaptă, 
mai înaltă decât aceasta, este a-ţi aduce aminte de 
păcatele tale fără patimă, fără dulceaţă, fără întris- 
tare sau urâciune. A treia treaptă, şi mai înaltă, 
este când omul îşi aduce aminte de păcatele lui, şi 
se bucură şi slăveşte pe Dumnezeu pentru mul- 
țimea faptelor bune ce le-a câştigat prin darul cel 
dumnezeiesc şi prin pocăință. Iar a patra treaptă 
şi cea mai de sus este a scoate cu totul din inimă 
înțelegerile cele pătimaşe ale păcatului şi a le uita 
într-atâta, încât să nu mai poată păcatul năpădi 
asupra ta. (...) 

Vezi, frate, cum se câştigă pocăinţa cea ade- 
vărată? Vezi cu ce osteneli şi sudori se dobândeşte 
adevărata iertare a păcatelor? Deci cum zici tu: 
„Să păcătuiesc, şi apoi mă voi mărturisi şi mă voi 
pocăi”? - ca şi cum adevărata pocăință ar fi un 
lucru cam uşor. De aceea, ia seama de acum 
înainte, pentru dragostea lui Dumnezeu, şi - când 
te va îndemna pe tine diavolul să cazi în vreun 
păcat, în loc să-ţi înlesneşti căderea zicând: „Mă 
voi mărturisi, mă voi pocăi!“ - pune sufletul tău în 
această cetate cu zid nebiruit şi zi-i: „Cine ştie de 
mă voi mărturisi bine? Cine ştie dacă nu cumva 
acest păcat pe care cuget să-l fac nu este cel de pe 
urmă pe care-l va suferi Dumnezeu, şi va tăia funia 
răbdării Sale şi mă va lăsa să cad în pierzare? Cine 
ştie dacă Dumnezeu, după ce voi păcătui, îmi va 
mai da darul pocăinţei celei adevărate, pe care nu 
l-a dat altor păcătoşi, precum mi-a dat mie, şi care 
acum se ard în iad? Cine ştie dacă nu cumva, 
obişnuindu-mă să nu mă tem de Dumnezeu, nu 
voi aluneca puţin câte puțin în viață defăimată şi 

în cele din urmă în deznădejde?“ Inima celui 
priceput va cugeta pilda (Isus Sirah 3, 28). 

Şi tu, de vei fi priceput şi înţelept cu inima, 
nu vei arunca, iubitule, mântuirea ta într-o pri- 
mejdie atât de arătată cum este aceasta. Adică a 
zice şi a nădăjdui într-o mărturisire fără de roadă 
şi într-o pocăință mincinoasă. Tu, în loc să legi 
nădejdea ta de-o funie puternică, pentru ca să te 
mântuieşti, o legi de un fir de aţă putred şi, îndată 
ce se va rupe, te vei afunda în noianul de foc veşnic 
şi nemărginit. Iar funia cea puternică înseamnă a 
te depărta de fapta păcatului, a te lupta să dezră- 
dăcinezi din inima ta, cu durerea cea lucrătoare, 
înclinările cele rele şi să câştigi pocăința cea ade- 
vărată şi iertarea păcatelor tale, cu lucrarea fapte- 
lor bune şi împlinirea poruncilor lui Dumnezeu. 
lar a nu se depărta cineva de păcate este ca şi cum 
ar înghiți fără de frică otravă neamestecată, nădăj- 
duind că peste o vreme o va da afară din nou. Dar 
acest lucru dovedeşte că cel ce face astfel este un 
nebun care de bună voie îşi face un rău nemăr- 
ginit, căci crede că este la sine ceea ce este numai 
în mâna lui Dumnezeu, adică hotărârea că în 
cutare vreme se va pocăi. Şi este sigur de ajutorul 
lui Dumnezeu că se va pocăi după vrednicie. Ca 
şi cum Dumnezeu ar fi prieten al păcătoşilor, iar 
nu vrăjmaş neîmpăcat al lor şi grabnic în a le 
răsplăti, Care urăşte cu covârşire orice păcat. 

Să nu te amăgească pe tine, frate, tâlcuirea 
Părinților care au hotărât: „Ai căzut? Scoală-te!” 
adică de câte ori vei cădea, scoală-te şi te vei mân- 
tui. Oare aceasta este pocăința, a cădea şi iarăşi a 
te scula, a te scula şi iarăşi a cădea? Rea şi 

amăgitoare este înțelegerea aceasta ce o faci tu la 
zicerea Părinților, căci Părinţii au zis aceasta ca să 
scoată din oameni frica deznădejdii, şi nu ca să-i 
facă pe ei să păcătuiască cu nădejdea mărturisirii 
şi a pocăinţei. Nicidecum! Căci zice Sfântul Isaac 
Sirul: „Bărbăţia pe care au pus-o Părinţii în 
dumnezeieştile Scripturi pentru pocăință nu se 
cuvine nouă să o luăm spre ajutor la a păcătui. 
Căci ele ni s-au dat ca, liberându-ne simţirea de 
frica deznădejdii, să avem nădejde prin pocăință” 
(Cuvântul 70). Apoi, Părinţii au zis: „Ai căzut? 
Scoală-te! Ai căzut? Ridică-te!” Deci n-au zis: 
Ridică-te şi cazi! - după cum sucit înţelegi tu. Căci 
mult se deosebeşte una de alta, pentru că a cădea 
cineva, şi apoi a se scula şi apoi, după ce se scoală, 
iarăşi să cadă, aceasta nu este şi nici nu se numeş- 
te pocăință, după cum zici tu, ci este şi se numeşte 
de Sfântul Apostol Petru câine ce se întoarce la 
vărsătura sa şi porc ce se tăvăleşte iarăşi în” 
murdăria lui cea de mai înainte (2 Petru 2, 22). lar 
înțelesul drept al zicerii: „Ai căzut? Scoală-te!“ 
este acesta: de cade cineva în păcat, se cuvine să se 
depărteze de el cu toate puterile sale, ca să nu mai 
cadă în el. Dar, dacă din neputința firii lui, şi nu 
cu voia lui, s-ar întâmpla să cadă iarăşi, se cuvine 
să nu se deznădăjduiască, ci îndată să se scoale, să 
se mărturisească şi să se pocăiască, fără a pierde 
vremea. Fiindcă - după Sfântul loan Scăraru - „a 
îngerilor este a nu cădea, fiindcă nici nu pot. lar a 
oamenilor este a cădea şi degrabă a se scula, de 
câte ori s-ar întâmpla aceasta“ (Cuvântul 4). 
Pentru aceasta, şi tu, frate, deşi ai căzut în 
neputinţă, să nu zici: Eu acum am căzut, de aceea 

să mai cad şi să mai lucrez şi alte păcate, fiindcă 
şi aşa sunt întinat. Şi pe urmă mă voi mărturisi şi 
mă voi pocăi pentru toate, făcând depărtare de 
păcate! Nu, frate, pentru Domnul, să nu asculți 
gândul acesta, căci este al diavolului, care caută 
pierzarea ta. Ci, îndată ce vei păcătui o dată, să nu 
înmulțeşti păcatul, nici să nu-ţi placă să te tăvă- 
leşti în tină, căci zice Isus Sirah: Nu întârzia a te 
întoarce la Domnul şi nu amâna pocăința de la o zi la 
alta! (Isus Sirah 5, 8), ci scoală-te şi du-te la duhov- 
nic şi te mărturiseşte! Căci, cu cât rana este mai 
proaspătă, cu atât se va vindeca mai uşor; iar cu 
cât se învecheşte, cu atât mai greu se tămăduieşte, 
după cum zice la Scară: „Căci, dacă rana este încă 
proaspătă şi caldă, din fire este uşor de vindecat. 
Iar cele vechi, fiindcă sunt neîngrijite şi părăsite, 
sunt cu anevoie de vindecat“ (Cuvântul 6). lar de 
nu vei avea timp potrivit să te mărturiseşti la 
duhovnic, pocăieşte-te înaintea lui Dumnezeu, 
fără să amâni pocăința până atunci când te vei 
mărturisi. Caută să te împaci cu Dumnezeu prin 
durere, zdrobire şi pocăință, după puterea ta. Şi 
nici într-o noapte să nu te culci până ce nu vei 
cădea înaintea lui Dumnezeu, pocăindu-te, până 
când vei merge să te mărturiseşti duhovnicului. 
Căci a sta o singură clipă în păcat de moarte este 
o îndrăzneală nemaiauzită, fiind în primejdie de 
moarte, atârnând de un fir, care este această viaţă, 
deasupra adâncului tuturor răutăților, care este 
iadul. Şi, vai! Tu, ticălosule, nu stai numai o clipă 
în păcate de moarte, ci luni şi ani. lar ca să ieşi 
dintr-o prăpastie ca aceasta, aştepţi ziua Învierii, 
sau a Sfinților Apostoli, sau a Naşterii lui Hristos, 

ca să te mărturiseşti şi să te pocăieşti. Şi joci, râzi 
şi dormi fără grijă, ca şi cum ai fi vătămat un lucru 
nesimţitor, ce nu simte vătămarea pe care i-o faci 
şi nu-ți poate răsplăti, iar nu sufletul tău cel 
cuvântător şi fără de moarte. Dar ascultă această 
pildă înfricoşătoare. Un tânăr a fost legat cu inima 
cu legăturile dragostei de o desfrânată. Şi, fiind 
mustrat foarte aspru de părinții lui, de rude şi de 
duhovnic, a hotărât să rupă aceste legături şi să 
se izbăvească de acest păcat cu o mărturisire 
amănunțită a tuturor păcatelor lui. Şi le-a scris pe 
toate pe o hârtie. Dar, la cercetarea pe care a făcut- 
o păcatelor lui, n-a adus şi cuviincioasa durere şi 
zdrobire în inima sa, după cum se cuvine să facă 
cei ce-şi aduc aminte de păcatele lor şi se pregă- 
tesc a le mărturisi. Şi atâta de puţină durere a pus, 
încât, mergând să se mărturisească, a trecut pe la 
poarta acelei desfrânate şi, intrând înăuntru, a 
hotărât să cadă iarăşi în păcat. Şi, lângă cele vechi, 
a mai adăugat unul, cu nădejdea că pe urmă le va 
mărturisi pe toate. Dar ce-a urmat? Fiind stăpânit de 
gândul diavolesc, de a cădea în desfrânare, iată că a 
mai sosit un tânăr, iubitul aceleiaşi desfrânate, 
care, văzându-l pe acesta acolo, s-a mâniat şi l-a 
omorât dintr-o singură lovitură. Şi, luând oamenii 
de acolo trupul lui ca să-l îngroape, au aflat la el 
hârtia în care îşi avea scrise păcatele, ca să le 
mărturisească la duhovnic. O, moarte vrednică de 
jale! O, nădejde mincinoasă! O, gând amăgitor al 
acestui tânăr nenorocit! (...) 

Zice Sfântul Marcu: „Lucrul pocăinţei se 
ţese din aceste trei fapte bune: din a-ţi veghea 
gândurile, a te ruga neîncetat şi a suferi scârbele 

ce vin asupra ta”. Şi iarăşi: „Toată durerea să ţi se 
facă ție învățător de bună voie şi spre aducere 
aminte. Şi nu-ţi va lipsi ție pricină către pocăință”. 
Iar în alt loc: „Suferind toată scârba ce vine fără 
voia ta, cuget-o şi vei afla în ea surpare a păca- 
tului!“ Iar Sfântul Ioan Scărarul zice: „Semnul 
pocăinţei celei cu deamănuntul şi adevărate este 
a ne socoti pe noi vrednici de toate necazurile cele 
văzute şi nevăzute care ni se întâmplă nouă, şi 
încă de mai multe“ (Cuvântul 5). Iar dumne- 
zeiescul Grigorie al Tesalonicului zice: „Cel ce se 
socotește pe sine vinovat se dă pe sine doctoriilor 
celor mai lucrătoare ale pocăinței, şi aşteaptă 
totdeauna orice scârbă şi primeşte toată ispita ca 
potrivită şi cuvenită lui. Şi se bucură, fiindcă, după 
ce a căzut, a câştigat curăția sufletului. Şi o face pe 
aceasta pricină de cerere dureroasă şi covârşitoare 
către Dumnezeu; şi nu lasă numai nepomenirea 
de rău nealungată, ci le şi mulţumeşte celor ce-l is- 
pitesc şi se roagă ca pentru unii ce i-au făcut bine. 
Pentru care el ia nu numai iertare de cele ce a pă- 
cătuit, după făgăduinţă, ci dobândeşte şi 
Împărăția Cerurilor şi dumnezeiasca binecuvân- 
tare”. Iar cel ce nu iubeşte a se pocăi şi a-şi tă- 
mădui rănile păcatelor lui nu suferă cu mulțumire 
scârbele ce-i vin, ci se tulbură, şi cârteşte şi caută 
răzbunare. Şi să ştie unul ca acesta că nici nu se 
pocăieşte cu adevărat, nici nu-şi tămăduieşte 
păcatele lui, lucru pe care îl adevereşte tot Sfântul 
Marcu, zicând: „Fiindcă, fără cele trei fapte bune 
zise mai înainte, nu se poate săvârşi lucrul po- 
căinţei”. Şi, în alt loc: „Când sufletul păcătos nu 
primeşte scârbele ce vin asupra lui, atunci îngerii 

zic către el: Doctorit-am Babilonul, şi nu s-a 
tămăduit (scolie la Cuvântul 5 din Scară)”. 

Toți strigăm către Dumnezeu: „Doamne, 
miluieşte!“ şi: „Stăpâne, iartă-ne nouă fărădelegile 
noastre!“, dar, când Dumnezeu ne trimite mila Sa 
şi iertarea păcatelor noastre, noi le alungăm de la 
noi. Cum anume? lată cum: când vine asupra 
noastră vreo scârbă sau ispită, cu care Dumnezeu 
vrea să ne dea mila Sa şi iertarea păcatelor 
noastre, noi n-o primim şi nu suferim cu bucurie 
acea scârbă, sau ispită, ci ne tulburăm şi ne necăjim. 
De aceea, suntem datori ca, pe lângă durerile şi 
ostenelile cele de voie şi fără de silă ale pocăinţei 
noastre, să suferim şi durerile cele fără de voie şi 
de silă ce ne vin nouă dinafară; căci cele de voie, 
fiind mai uşoare, se binecuvântează de cele fără 
de voie, care sunt mai grele, după cum zice 
Sfântul Grigorie al Tesalonicului: „Prin răbdarea 
durerilor celor de voie şi fără de voie, orice nevoitor 
se face desăvârşit. Dar, fără primirea şi suferirea 
durerilor celor fără de voie ce vin asupra noastră, 
nici cele lucrate de voie nu vor dobândi dumne- 
zeiasca binecuvântare“ (Cuvânt către Xenia). (...) 

Să lăsăm întâlnirile unora cu alţii şi vorbirile 
împreună, căci ele alungă de la noi pocăința, după 
Sfântul Isaac, care zice: „Pocăinţa împreună cu 
vorbirile este vas găurit“ (Cuvântul 58), Să iubim 
liniştea şi fuga de oameni, fiindcă ele ajută foarte 
mult la câştigarea pocăinţei, după cum zice 
acelaşi Sfânt Isaac: „De iubeşti pocăinţa, iubeşte 
şi liniştea. Şi, dacă cineva ar grăi împotrivă despre 
acestea, să nu te cerți cu el“ (Cuvântul 34). La 
acestea se adaugă şi porunca pe care a dat-o 

Dumnezeu lui Cain după ce a păcătuit, căci i-a 
zis: Ai păcătuit! Taci! (Facere 4, 7), adică: Cunoaşte 
ce ai lucrat întru tine şi, după cunoştinţa 
dobândită, pocăieşte-te pentru cele ce ai păcătuit! 
Iar în înainte-cuvântarea Cuvântului pentru 
tăcere şi linişte al Sfântului Isaac Sirul, tot aşa se 
tâlcuieşte, şi se mai adaugă: „Cel care nu a putut 
să se liniştească şi nici să se pocăiască nu a putut 
cunoaşte ce este pocăința”. Iar de nu putem să ne 
liniştim (mai mult), cel puţin să avem negreşit 
unul sau două ceasuri rânduite pentru aceasta, 
mai ales seara. Şi atunci, retrăgându-ne într-un loc 
deosebit şi liniştit şi adâncindu-ne simţirile şi 
mintea în inimă, să ne aducem aminte de toate 
păcatele noastre - atât de cele trecute, pe care le- 
am lucrat cu fapta, cu cuvântul sau cu învoirea 
gândurilor, cât şi de păcatele pe care le-am făcut în 
ziua aceea - şi să ne pocăim cu amar, cu întristare 
şi cu durerea inimii noastre, cerând iertare de la 
Dumnezeu. Pentru că Duhul Sfânt ne porunceşte 
să facem aşa, după cum zice Proorocul David: De 
cele ce ziceți în inimile voastre, în aşternuturile voastre 
vă căiți! (Psalmi 4, 4). Tot aşa a zis şi Însuşi Hristos 
tainic întru Duhul, slugii Sale, Sfântului Simeon 
Noul Teolog: „Socoteşte să nu faci nimic dintre 
acelea ce te lipsesc pe tine de bunătăţile acestea 
pe care te-ai învrednicit a le dobândi. lar de vei şi 
greşi cândva, pentru aducerea aminte de smere- 
nie, îngrijeşte-te a nu lăsa pocăința. Căci pocăința 
împreună cu iubirea Mea de oameni, pierd şi 
păcatele cele trecute, şi cele de față”. Să nu lăsăm 
să treacă nici o zi fără să facem mântuitoarea 
cugetare şi această lucrare dumnezeiască. Căci 

zice Sfântul loan Scărarul: „Nu te amăgi, 
lucrătorule fără de minte, că poți înlocui timpul 
(pierdut) cu alt timp. Căci nu va ajunge ziua să 
împlineşti datoria față de Stăpânul“ (Cuvântul 6). 
Iar marele Vasile zice: „De greşeală nu fi nebăgător 
de seamă, măcar de ar fi mai mică decât boldul. Ci 
sârguieşte-te mai vârtos către întoarcere prin 
pocăință. Pocăinţa este mântuire, iar neînţele- 
gerea ei este moarte“ (Cuvânt pustnicesc pentru 
lepădarea de lume). 

Dar de ce să grăiesc multe? Dumnezeu, 
iubiții mei, nu ne va învinui şi osândi în ziua 
morții şi a judecății că nu am teologhisit, sau că nu 
am făcut minuni, sau că nu am ajuns mai înainte 
văzători. Nu! - ci fiindcă nu ne-am pocăit şi nu ne- 
am întristat de păcatele noastre. Iar aceasta ne-o 
spune Sfântul Ioan Scărarul: „Nu vom fi învinuiți, 
o prieteni! nu vom fi învinuiți, la ieşirea 
sufletului, că nu am făcut minuni, nici că nu am 
teologhisit, nici că nu ne-am făcut înainte- 
văzători. Ci vom da seamă negreşit lui Dumnezeu 
pentru că n-am plâns necontenit“ (Cuvântul 7). 
Pentru aceasta noi, păcătoşii, suntem datori ca în 
fiecare zi (ca să nu zic în fiecare ceas) să ne 
cercetăm pe noi înşine de ne aflăm în pocăința cea 
adevărată. Şi dacă, să zicem, în ziua aceea am 
făcut fapte bune, cu ajutorul lui lisus Hristos, aşa 
se cuvine să ne aducem aminte de fapta cea bună 
a pocăinţei şi niciodată, niciodată să n-o uităm. lar 
ziua în care nu ne vom pocăi şi nu ne vom întrista 
pentru păcatele noastre să o socotim pierdută, cu 
toate că poate am lucrat alte bunătăţi în ea. De 
aceea zice Sfântul loan: „Cel ce se pocăieşte întru 

adevăr să ia aminte de sine, iar ziua aceea în care 
nu a plâns să o socotească pierdută, deşi poate a 
făcut în ea alte bunătăţi“ (Cuvântul 5). 

Pun sfârşit şi zic, cu Sfântul Simeon Noul 
Teolog, că este de neapărată trebuinţă ca noi toți 
să ne tămăduim de patimi şi de rănile păcatelor 
şi apoi să păzim toate poruncile Domnului şi să 
lucrăm toată fapta bună. Şi, deşi nu vom ajunge să 
împlinim toate poruncile Domnului şi toate 
faptele bune, cel puţin este de neapărată nevoie 
să ne aflăm sănătoşi, întregi, din partea rănilor şi 
neputinţelor păcatelor, prin porunca şi fapta bună 
a pocăinței. Şi, de vom muri sănătoşi, vindecați 
de patimi şi de păcat prin pocăință, ne vom duce 
în Împărăţia Cerurilor. lar dacă vom muri nevin- 
decați, neputincioşi, urâţi şi nepocăiți, ne vom 
duce în iad. Fiindcă Împărăția Cerurilor nu este 
pentru păcătoşii cei bolnavi, care nu s-au pocăit, 
ci este lăcaş şi palat, care primeşte pe cei ce s-au 
îndreptat prin pocăință, adică pe bine-cinstitorii 
cei vrednici şi drepţi. De aceea, cei păcătoşi, ca şi 
mine, să strigăm totdeauna către Dumnezeu cu acele 
rugăciuni obşteşti ale Bisericii noastre Ortodoxe: 
„Sfinte, cercetează şi vindecă neputințele noastre, 
pentru numele Tău! Şi pe noi ne primeşte întru 
pocăință şi mărturisire, ca un bun şi iubitor de 
oameni!“ Amin! 


Bibliografie: Sfântul Nicodim Aghioritul, 
Cuvânt pentru pocăință, Ed. Credința strămoşească, 
1999. 

CUVÂNTUL SFÂNTULUI DIMITRIE 
AL ROSTOVULUI 
DESPRE ADEVĂRATA POCĂINȚĂ 


În ce constă adevărata pocăință 

Adevărata pocăință constă nu numai în a-ți 
mărturisi sincer păcatele tale părintelui duhovnic, 
ci şi în a nu te mai întoarce la ele. Şi nu numai să 
nu te întorci la păcate, dar să şi plângi cu inima 
zdrobită pentru acelea pe care le-ai făcut înainte; 
şi nu numai să plângi pentru ele, dar să le şi 
îndrepţi prin nevoințele pocăinței, nevoințe care 
nu numai că ar fi pe măsura păcatelor făcute de 
noi, dar le-ar şi întrece pe acestea. Deşartă este 
pocăința celui care vrea ca printr-o înfrânare de 
scurtă vreme de la mâncare şi printr-un post de o 
zi să acopere îmbuibarea şi beţia lui repetată! 
Nefolositoare este şi pocăința aceluia care crede 
că printr-o omorâre de scurtă durată a trupului îşi 
poate curăța păcatele grele, de moarte, săvârşite 
timp de mulți ani! Nedreaptă este şi pocăința celui 
care nădăjduieşte ca prin câteva suspine şi câteva 
bătăi în piept să îndrepte multele lui nedreptăți! 
Îndoielnică este iertarea păcatelor celui care 
gândeşte că prin lacrimi puţine, fără ostenelile şi 
nevoinţele specifice adevăratei pocăințe, îşi poate 
spăla multele lui fărădelegi şi necurăţii, şi astfel 
să se izbăvească de chinurile veşnice! 

Multe lacrimi au vărsat ninivitenii şi mare 
le-a fost pocăința: şi toți, de la cel mai mic până la 
cel mai mare, s-au îmbrăcat în sac, au hotărât să 
ţină post nu numai oamenii, ci şi vitele, şi s-au 
îndreptat către Dumnezeu în rugăciune de pocă- 

ință. Cu toate acestea, nu erau pe deplin convinşi 
că vor fi izbăviţi de pieirea care îi ameninţa, căci 
spuneau: Poate că Dumnezeu Se va întoarce şi Se va 
milostivi şi va ține în loc iuțimea mâniei Lui ca să nu 
pierim! (Iona 3, 9). Şi dacă ei, după o asemenea 
pocăință, tot nu erau convinşi că Dumnezeu îi va 
milui şi le va ierta păcatele, atunci cum poate fi 
convins acela care crede că printr-o pocăință scurtă 
şi câteva lacrimi se va curați de păcatele lui multe şi 
grele? S-ar putea spune: „Ninivitenii erau păgâni, 
ei nu ştiau ce spune Scriptura: Inima înfrântă şi 
smerită Dumnezeu nu o va urgisi (Psalmi 50, 18); 
Aproape este Domnul de cei umiliți la inimă şi pe cei 
smeriți cu duhul îi va mântui (Psalmi 33, 17); Zis-am: 
Mărturisi-voi fărădelegea mea Domnului; şi Tu ai 
iertat nelegiuirea păcatului meu (Psalmi 31, 6). Iar noi, 
credincioşii, nădăjduim că şi puținele lacrimi, 
îmbinate cu mărturisirea păcatelor, pot primi de la 
Domnul iertarea lor“. La aceasta îţi voi răspunde: 
desigur, pot, însă numai la aceia care se află la 
sfârşitul vieții lor şi cărora nu le-a mai rămas timp 
pentru plângerea păcatelor şi pentru nevoinţe. Pe 
aceştia Domnul îi va milui chiar şi numai pentru 
zdrobirea inimii. Ca exemplu îl avem pe tâlharul 
de pe cruce. Dar de la omul sănătos, care are timp 
pentru pocăință, Dumnezeu cere multe lacrimi, 
multe osteneli şi nevoințe, până când aceste 
nevoinţe ale pocăinţei vor fi pe măsura sau, mai 
bine zis, vor întrece păcatele săvârşite înainte, 
lată ce trebuie să mai spunem despre lacrimi: 
există oameni care uneori au inima înduioşată şi 
Plâng pentru păcatele lor, dar tot nu încetează să 
păcătuiască; ce folos au de aceste lacrimi dacă 

oamenii nu îşi îndreaptă viaţa lor? Unii chiar îşi 
mărturisesc păcatele lor cu lacrimi, dar apoi se 
întorc iarăşi la aceleaşi păcate; ce folos au ei de la 
lacrimile vărsate când, după aceea, se afundă 
iarăşi cu atâta plăcere în păcatul dinainte? Aşadar 
nu sunt de ajuns numai înduioşarea şi zdrobirea 
inimii pentru puțină vreme, fără pocăință adevă- 
rată, căci pocăința cea adevărată constă nu numai 
în faptul de a regreta şi a plânge pentru păcate, ci 
şi în faptul de a nu te mai întoarce la ele, iar 
pentru acele păcate care sunt deja săvârşite, 
trebuie să săvârşeşti nevoințele pocăinței. 

Apostolul Pavel spune că Esau deşi cu la- 

crimi a căutat n-a mai avut cum să schimbe 
hotărârea (Evrei 12, 17). De ce nu au fost primite 
de către Dumnezeu lacrimile acestui păcătos, de 
ce nu au curățit ele păcatele lui? Sfântul loan Gură 
de Aur răspunde la această întrebare astfel: „El n-a 
mai avut cum să schimbe hotărârea, pentru că nu 
s-a arătat el însuşi vrednic de pocăință”. 

Un altul poate spune: „Apostolul Petru a 
plâns puțin şi a primit iertarea păcatului său; aşa 
şi mie mi se vor ierta păcatele, fără să am osteneli 
îndelungate de pocăință, dacă voi plânge măcar un 
ceas înaintea Domnului”. Acestuia îi va răspunde 
în locul meu însuşi ucenicul Apostolului Petru, 
Sfântul Clement. El spune că Sfântul Petru în 
fiecare noapte, auzind cântarea cocoşului, îşi amin- 
tea imediat lepădarea lui de Hristos, se ridica din 
patul său şi cădea la pământ, plângând cu amar şi 
vărsând multe lacrimi şi aşa a făcut în tot timpul 
vieții lui. Iar istoricul bisericesc Nichifor adaugă 
faptul că ochii Sfântului Apostol, din pricina 

telor tale spre a fi ca frunzele în copac; însă apă 
după aceea, nu vei aduce roade vrednice e 
pocăință, dacă nu îţi vei îndrepta viaţa ta şi nu vei 
înlocui păcatele tale cu virtuțile opuse lor, De 
vei fi un pom nevrednic de binecuvântarea lui 
Dumnezeu şi mai mult decât aceasta: teme-te de 

emul lui Dumnezeu! FA 
e ia Scriptură citim despre doi păcătoşi 
care s-au căit deopotrivă pentru păcatele lor şi le-au 
mărturisit înaintea lui Dumnezeu. Aceştia au fost 
Saul şi David. Însă nu au primit amândoi e ai 
de la Dumnezeu. Saul a spus: Am păcătuit cken 
porunca Domnului (1 Regi 15, 24). David a spus: 


plânsului zilnic, erau întotdeauna roşii şi parcă 
însângerați. lată care a fost pocăința lui Petru! Dar 
tu, care nădăjduieşti să-ți plângi toate păcatele tale 
într-un ceas, poți să plângi cu atâta amar, cum a 
plâns Petru? Poţi să te tânguieşti în fiecare noapte 
aşa cum s-a tânguit el? Eşti în stare să săvârşeşti 
acele osteneli şi nevoinţe pe care le-a săvârşit Sfântul 
Petru, de dragul Domnului său, pentru lepădarea 
sa, chiar până la răstignirea cu capul în jos pe cruce? 

Aşadar nu te încrede în puţina zdrobire a ini- 
mii tale şi nu-ţi pune nădejdea în firava ta osteneală 
şi în scurta ta nevoință: fă înaintea Domnului po- 
căință pe măsura păcatelor tale mari şi chiar mai 


mare decât ele, cu multe lacrimi, şi abia atunci o, 
păcătosule, să aştepți milă de la El! Apostolul 
spune: Căci precum ați făcut mădularele voastre roabe 
necurăției şi fărădelegii, spre fărădelege, tot aşa faceți 
acum mădularele voastre roabele dreptății, spre sfințire 
(Romani 6, 19). Iar Sfântul Grigorie Dialogul spune: 
„Pocăința se cunoaşte după roade, nu după rădă- 
cină sau frunze: Domnul l-a blestemat pe smochi- 
nul care avea numai frunze, însă era neroditor; tot 
aşa nu primeşte nici simpla mărturisire a păca- 
telor fără rod - omorârea trupului (ca o nevoință 
a pocăinței)”. Luaţi aminte la aceste cuvinte: 
rădăcina pocăinţei este buna intenţie de a măr- 
turisi păcatele, frunzele sunt însăşi mărturisirea 
păcatelor către Dumnezeu înaintea părintelui 
duhovnic şi făgăduinţa de îndreptare, iar roadele 
pocăinței sunt viața virtuoasă şi ostenelile căinței. 
După aceste roade se şi cunoaşte adevărata 
pocăință. Întăreşte buna ta intenţie să fie ca o 
rădăcină; înmulţeşte cuvintele mărturisirii păca- 

„Am păcătuit înaintea Dom nului meu“. Însă David 
a primit iertare şi s-a mântuit, iar Saul nu der 
vrednicit de iertare şi a pierit în mânia Domnu ui. 
De ce s-a întâmplat aşa? Oare Domnul a ae 
nedrept pe cei doi păcătoşi care f s-au apor i d 
pe unul miluindu-l, iar pe celălalt respingându-l? 
Nu! Credincios este Domnul întru cuvintele Sale şi 
cuvios întru toate lucrurile Sale (Psalmi 144, 18), 
Vinovat este însuşi păcătosul neiertat, adică Saul: 
în cuvinte el şi-a mărturisit păcatul lui, însă w a 
făcut pocăință adevărată şi nu s-a pi tal esi 
avea timp destul pentru acestea. Iar David, după 
mărturisirea păcatului său, cât s-a nevoit : 
pocăință! În fiecare noapte uda patul cu aa a 
lui, se deştepta la miezul nopții, mânca a A 
loc de pâine şi băutura lui o amesteca cu p a ; 
se istovise din pricina postului, îşi omora trupu; şi 
se smerea înaintea Domnului, pn e pui în 
sac şi având capul presărat cu cenuşă. Şi pen îi 
aceste osteneli ale pocăinţei nu numai că a primi! 

iertarea păcatului său, dar a devenit şi alesul cel 
iubit al lui Dumnezeu. Iar Saul, care şi-a spovedit 
numai cu gura păcatul său şi nu s-a ostenit să facă 
pocăință, a rămas pe veci neiertat... 

Aşadar, nimeni să nu nădăjduiască să se 
curățească de păcatele sale mari numai prin spo- 
vedanie şi puţina zdrobire a inimii, fără ostenelile 
şi nevoinţele specifice adevăratei pocăințe dacă, 
având vreme să-şi îndrepte viaţa, se leneveşte să 
împlinească acest lucru cu fapta. Mai bine să îl 
urmăm pe David care spune: Că fărădelegea mea eu 
o voi vesti şi mă voi îngriji pentru. păcatul meu 
(Psalmi 37, 18). Vedeţi, el nu se mulţumeşte numai 
cu mărturisirea fărădelegii lui, ci se îngrijeşte să o 
şi îndrepte: voi mărturisi - spune el - păcatul meu 
şi mă voi osteni să-l îndrept. Căci ce folos este în 
a deschide rana şi a nu pune pe ea plasturele care 
trebuie? Ce folos este în a-ți mărturisi păcatele, iar 
apoi în a nu săvârşi ostenelile pocăinţei pentru ele 
şi a nu-ți îndrepta viaţa? (...) 


Bibliografie: Sfântul Dimitrie al Rostovului, 
Viaţa şi Omiliile, Ed. Bunavestire, Galaţi, 2003. 

(...) În adevăr, dacă omul nu plânge în 
fiecare zi şi noaptea înaintea lui Dumnezeu, apoi 
nici atunci când vrea să se împărtăşească cu 
Dumnezeieştile Taine nu va putea să se tânguie şi 
să plângă cât de puţin, sau să verse vreo lacrimă 
după Dumnezeu. Cum să plângă cel căruia îi vin 
rar lacrimile, fie din vreo neştiinţă, fie din vreo 
întâmplare oarecare? Ceea ce nu mi se pare un 
lucru de mirare, pentru că mulți nici la ieşirea 
sufletului nu plâng şi nu lăcrimează. De aceea mi 
se pare că nici nu sunt mulți cei ce plâng, ci foarte 
puţini şi lesne de numărat. lar dacă şi acest lucru 
îl socotesc cu neputinţă, şi anume: să se împăr- 
tăşească cu Dumnezeieştile Taine totdeauna cu 
lacrimi, vai de nebunia lor! Vai de nesimţirea lor! 
Vai şi mie pentru nebunia celor ce zic acestea şi 
întunecarea şi lenevirea lor! Dacă s-ar fi judecat 
singuri, nu ar fi judecați de însăşi cuvintele lor. Dacă 
s-ar fi îngrijit de pocăință nu ar fi răbufnit că lucrul 
este cu neputinţă. Dacă ar face fapte mântuitoare 
nu s-ar lipsi cu totul de acest dar al lui Dumnezeu. 
Dacă ar agonisi frica lui Dumnezeu în inimile lor, 
ar mărturisi că este cu putinţă a plânge şi a lăcrima 
nu numai în vremea împărtăşirii cu Dumneze- 
ieştile Taine, ci de-a pururi şi în tot ceasul. 

De aceea vreau să încredințez dragostea 
voastră mai deplin despre acest lucru şi aduc 
cuvântul ca şi cum aş întreba chiar pe cei ce au 
grăit cele de mai sus: Spuneţi-mi, fraţilor, de ce 

este cu neputinţă acest lucru? Îmi veți răspunde: 
Fiindcă din fire unii se pleacă cu lesnire spre 
umilință, iar alții sunt vârtoşi şi împietriți la inimă 
şi nu se umilesc nici când sunt bătuţi. Cum, deci, 
să plângă şi să lăcrimeze aceştia şi să se împărtă- 
şească totdeauna cu lacrimi? Chiar şi preoții, cum 
pot plânge când săvârşesc Jertfa cea dumnezeiască 
şi fără de Sânge? 

Fie aşa cum ziceți, vă răspund eu, dar 
spuneți-mi, dacă ştiţi, din ce pricină sunt vârtoşi 
Şi cu anevoie plecaţi spre umilință? Iar dacă nu 
ştiţi, să nu vă ruşinați a vă coborî puţin din 
înălțimea voastră şi plecându-vă urechea cu 
dragoste să nu vi se pară lucru nevrednic a învăța 
de la mine, cel mai din urmă decât toți. Căci scris 
este: Dacă se va descoperi celui mai mic, cel mai mare 
să tacă! (1 Corinteni 14, 30). De ce, deci, vă întreb 
eu, unul este împietrit, iar altul lesnicios spre 
umilință? Iată de ce, vă răspund: pentru că, cu 
voia sa unul este bun, iar altul rău. Cu ştiinţa sa, 
unul face cele rele, iar altul nu le face. Unul adică 
este rău, pentru că face cu voia sa cele potrivnice, 
iar altul este bun că face cu voia sa cele plăcute lui 
Dumnezeu. Dacă vei lua aminte, vei vedea că 
totdeauna oamenii s-au făcut buni din răi şi răi 
din buni prin aceste trei: cu voia, cu cugetul şi cu 
fapta. (...) 

Dacă nimeni nu este fără de păcat, chiar 
numai o zi de-ar fi viaţa lui, şi dacă nimeni nu 
poate avea inima curată, prea limpede este că nici 
fără pocăință şi fără lacrimi nu trebuie să treacă 
nici o zi din viața omului. Dacă n-are lacrimi, măcar 
este dator să le caute din toată puterea şi din tot 

sufletul. Altfel nu poate să fie fără de păcat şi cu 
inima curată. Dacă cineva, ştiindu-şi mulțimea 
păcatelor şi greutatea greşelilor, nu voieşte să se 
culce pe jos, să privegheze şi să-şi vindece rănile 
poftei sale pătimaşe şi ale cugetelor care îl duc la 
nesimţire, care s-au împuțit şi au putrezit din 
lenevirea şi neplecarea lui, ceea ce este o mare 
nebunie, cum se va cutremura el de osânda şi de 
judecata cea aşteptată de cei păcătoşi, şi cum va 
plânge întru durerea inimii sale? 

Dacă nu voieşte omul să rabde, ostenindu-se 
şi gârbovindu-se până la sfârşit, să umble ziua şi 
noaptea, mâhnindu-se şi necăjindu-se, să se sme- 
rească în toate, să răcnească întru suspinarea 
inimii lui, făcându-se ca o pasăre singuratică pe 
acoperişuri, să se asemene cu pelicanul din pustie, 
să devină cu aşezarea sufletului străin față de toți 
cei din mănăstire şi din lume, fără îndrăzneală 
faţă de cei mari şi de cei mici, să se ostenească cu 
suspin, să mănânce cenuşă cu pâinea şi cu bău- 
tura sa, s-o amestece cu plângerea, cum va putea 
o, fraţilor, vreodată, în fiecare noapte să-şi spele 
patul şi aşternutul să-l ude cu lacrimi? Cu adevă- 
rat, nicidecum! Şi nu numai că nu va vedea la sine 
niciodată lacrimi, dar nici în vremea rugăciunii 
nu le va afla, nici loc nu va putea să gătească 
Domnului, nici sălăşluire vrednică Dumnezeului 
lui Iacov, Care este Hristos Domnul, Mântuitorul 
şi Dumnezeul nostru. Şi dacă pe acestea nu le va 
face bine, adică nu se va cumineca cu lacrimi şi cu 
vrednicie, apoi nu va primi în sine pe Împăratul şi 
Dumnezeu, chiar dacă şi numai o dată pe an ar face 
acest lucru. Că Sfintele se cade totdeauna să fie 

numai celor Sfinţi. Aceste cuvinte: Sfintele Sfinților, 
unii le propovăduiesc şi le strigă tare, şi o, măcar 
de le-ar auzi şi ei, iar alţii, când le aud zic: „Ce? 
Cel ce nu este sfânt este şi nevrednic?“ Da, 
nevrednic, cel ce nu-şi mărturiseşte totdeauna 
cele ascunse ale inimii sale, cel ce nu face pocăință 
adevărată pentru ele şi pentru cele greşite din 
neştiinţă, cel ce nu plânge de-a pururi şi nu se 
mâhneşte şi nu face cu râvnă cele zise mai sus, 
acela nu este vrednic. 

Iar cel ce face toate acestea este foarte vred- 
nic să se împărtăşească cu Dumnezeieştile Taine, 
nu numai la praznice, ci şi în fiecare zi, şi îndrăz- 
nesc să zic chiar de la începutul pocăinţei şi al 
întoarcerii sale. Pentru că cel ce face acestea până 
la sfârşitul vieţii sale, trăind în smerenie şi cu 
inima frântă, este iertat. Dacă aşa este şi aşa face, 
se luminează la suflet în fiecare zi, cu ajutorul 
Sfintelor Taine, şi, în scurtă vreme, ajunge la 
desăvârşită curățenie şi sfințenie. Altfel nu este cu 
putinţă a spăla şi a curăța vasul nostru cel întinat 
şi casa noastră cea pângărită. Mai mult decât atât 
nici nu am putea învăța, nici din Dumnezeieştile 
Scripturi, nici din lucrare. Apostolul ne spune 
necontenit: Să se ispitească omul pe sine şi aşa să 
mănânce din pâine şi să bea din pahar. Că cel ce 
mănâncă şi bea cu nevrednicie Trupul Domnului, îşi 
mănâncă şi bea lui-şi osândă. Şi iarăşi: Cel ce cu 

nevrednicie mănâncă Trupul şi bea Sângele Domnului, 
nesocotind Trupul Domnului, vinovat va fi de Trupul 
Domnului (1 Corinteni 11, 27-29). 

Şi dacă cel ce nu arată roade vrednice de 
pocăință este mustrat şi vădit de toată Scriptura 


58 


despre împărtăşirea cu vrednicie şi nevrednicie 


cea de Dumnezeu insuflată că este nevrednic, 
spune-mi cum va putea cineva fără lacrimi să se 
curățească şi să se împărtăşească cu vrednicie cu 
Sfintele Taine? Căci acestea (lacrimile) sunt cel 
dintâi rod al pocăinţei. Şi după cum urâta 
scurgere a trupului şi îndulcirea inimii cu vreo 
patimă este un fel de jertfa pe care noi o aducem 
diavolului, tot aşa şi lacrimile vărsate din durerea 
inimii sunt o jertfă bine primită Stăpânului şi 
curăță necurăţia acelei dulceţi pătimaşe. Arătând 
acest lucru, David zicea: Jertfa (bine plăcută) lui 
Dumnezeu este duhul umilit, inima înfrântă şi smerită 
Dumnezeu nu o va urgisi (Psalmi 50, 18). Şi cu 
dreptate; că astfel deprinzându-se sufletul, şi 
smerindu-se totdeauna, nu va petrece nici o zi 
fără lacrimi, precum a zis David: Spăla-voi în toate 
nopțile patul meu, cu lacrimile mele aşternutul meu 
voi uda (Psalmi 6, 6). 

Pentru aceasta, vă rog pe voi, părinţilor şi 
fraţilor, fiecare cu râvnă să-şi iscusească în acestea 
sufletul, care, astfel umilindu-se şi schimbându- 
se, să se facă puţin câte puțin izvor care varsă 
râuri de lacrimi şi de umilinţă. Iar dacă nu ne vom 
sârgui astfel să ne curățim, ci vom umbla în 
lenevire, în trândăvie şi slăbănogire, eu, pentru cru- 
tarea dragostei voastre, nu voi zice ceva apăsător, 
ci numai atât: chiar dacă cineva se va împărtăşi 
vreodată cu lacrimi, adică va plânge fie înaintea 
Dumnezeieştii Liturghii, fie în timpul Sfintei 
Liturghii, fie chiar în vremea împărtăşirii cu cele 
Dumnezeieşti, însă în celelalte zile şi nopţi nu se 
sârguieşte să facă acest lucru, de nici un folos, nu-i 
va fi faptul că a plâns o dată. Că numai cu atâta 

nu ne facem vrednici şi nu ne curățim degrabă, ci 
totdeauna şi neîncetat trebuie să plângem, până 
la moarte, precum Însuşi Stăpânul ne-a poruncit, zi- 
când: „Pocăiţi-vă, cereți, căutați şi bateți. Până când? 
Până ce veți lua, veți afla şi vi se va deschide. Ce 
anume? Împărăţia Cerurilor”. 

Că, pocăinţa aceasta care se face necontenit 
şi până la moarte, precum am zis, cu osteneală şi 
cu necaz, încetul cu încetul ne face să vărsăm 
lacrimi amare, care spală şi curăță întinăciunea şi 
spurcăciunea sufletului. Abia după acestea vine 
pocăinţa cea curată şi lacrimile cele amare se fac 
dulci şi bucuria neîncetată se naşte în inimile noas- 
tre şi ne face să vedem strălucirea cea nespusă. Pe 
care de nu ne vom nevoi cu toată sârguința să o 
ajungem şi s-o primim, duhovniceştilor Părinţi şi 
fraţi, nu ne vom putea izbăvi de toate patimile, 
nu vom putea agonisi deloc faptele cele bune, nu 
vom putea cu vrednicie şi cu lacrimile cele după 
Dumnezeu să ne împărtăşim totdeauna cu Dum- 
nezeieştile Taine, nici să vedem dumnezeiasca 
Lumină, Care se află împreună cu ele. Nici inimă 
curată nu vom avea vreodată, nici Sfântul Duh nu 
Se va sălăşlui cunoscut în noi, nici nu ne vom în- 
vrednici ca Sfinţii să vedem pe Dumnezeu: nici aici, 
nici dincolo, dacă ne ducem orbi. Ci, precum zice 
Sfântul Grigorie, Cuvântătorul de Dumnezeu: 
„Aşa de departe vom fi de vederea aceea, potrivit 
cu orbirea cea de aici a fiecăruia dintre noi, pe cât 
ne-am lipsit de bună voie de Lumina Lui în viaţa 
aceasta de acum”. (...) 

(...) Ia aminte bine la cuvintele mele. Dacă te 
împărtăşeşti cu conştiinţă şi cu cunoştinţă, te 

împărtăşeşti cu vrednicie; iar dacă nu, apoi 
mănânci şi bei cu totul cu nevrednicie. Dacă ai 
primit cu conştiinţă curată ceea ce ai luat, iată că 
în adevăr te-ai făcut vrednic de această masă. lar 
dacă nu te vei face vrednic, nici nu te vei apropia 
şi nici nu te vei uni în vreun fel cu Dumnezeu Cel 
nevăzut. Să nu-ţi închipui că cei ce se împărtăşesc cu 
nevrednicie cu Sfintele Taine se pot apropia şi uni 
cu Dumnezeu fără prea multă osteneală, că acest 
lucru nu se întâmplă şi nici nu se va întâmpla 
vreodată. Numai cei ce sunt vrednici de descope- 
rirea cea înțelegătoare a Dumnezeirii Celei nevă- 
zute, pe Care ei o văd şi o mănâncă cu ochiul şi cu 
gura minţii, numai aceia când se împărtăşesc cu 
dumnezeiescul Trup al Domnului Iisus Hristos, 
cunosc că bun e Domnul. Aceştia nu mănâncă 
numai pâinea cea văzută, ci totodată mănâncă şi 
beau în chip tainic pe Dumnezeu. Se hrănesc atât 
văzut, cât şi nevăzut, cu trupul şi cu sufletul, şi se 
unesc în amândouă felurile cu Hristos Cel îndoit 
în fire, fiind întrupaţi şi uniți cu slava şi cu Dum- 
nezeirea Lui. Aşa sunt uniți cu Dumnezeu cei ce 
mănâncă din această pâine şi beau din acest pahar 
cu vrednicie, în cunoaşterea şi contemplarea 
tainei, cu suflet şi cu inimă simţitoare. 

Iar cei ce se împărtăşesc cu nevrednicie sunt 
goi de Darul Sfântului Duh, îşi hrănesc numai 
trupul, nu şi sufletul. Dar să nu te tulburi, prea 
iubite, auzind acest adevăr. Dacă tu mărturiseşti 
că Trupul Domnului este cu adevărat Pâinea 
Vieţii, Care dă viață; dacă ştii că Sângele Lui de 
asemenea dă viață celor ce se împărtăşesc cu El şi 
că Se preface în cei ce-L beau în izvor de apă rece 

ce curge în viața veşnică, spune-mi de ce tu, care 
te împărtăşeşti, nu sporeşti cu nimic în sufletul 
tău şi cu toate că ai simţit o oarecare bucurie, din 
nou te afli aproape tot aşa cum erai mai înainte, 
fără să observi în tine nici cea mai mică sporire, nici 
izvor care curge, nici o lumină? În adevăr, mate- 
rialiceşte, această pâine nu este decât o îmbucă- 
tură, pentru cei care nu văd dincolo de simţire; 
dar duhovniceşte, ea e lumină neapropiată, cu 
neputinţă de cuprins. Tot aşa vinul e lumină, viață, 
foc şi apă vie. Deci, dacă mâncând dumnezeiasca 
Pâine şi bând Vinul veseliei n-ai ajuns în măsură 
să trăieşti o viață nestricăcioasă, că ai primit 
această Pâine ca un foc sau ca o lumină, asemenea 
Proorocului, că ai băut Sângele Domnului ca pe o 
apă, Care curge şi vorbeşte, dacă nici un fel de rod 
n-ai văzut şi n-ai simţit, cum îţi închipui că te-ai 
împărtăşit cu Viaţa? Cum îţi închipui că te-ai atins 
de focul cel neapropiat sau cum crezi că te-ai 
împărtăşit cât de puţin din lumina cea veşnică? 
Ceea ce nu s-a întâmplat vreodată nici unuia, care 
a fost tot aşa de nesimțitor ca şi tine. Da, lumina 
te luminează, dar tu eşti orb; focul te încălzeşte, 
dar tu nu te-ai încălzit; viața te-a atins cu umbra 
sa, dar tu nu te-ai unit cu ea; apa cea vie a trecut 
prin sufletul tău, ca printr-o conductă, deoarece 
n-a găsit în tine vasul vrednic de ea. Dacă astfel te 
împărtăşeşti, dacă astfel te atingi de Tainele, cele 
neajunse, numai îţi închipui că mănânci, fiindcă 
nu iei nimic, nu mănânci nimic şi nu ai primit 
absolut nimic în tine. Fiindcă Cuvântul Cel neajuns, 
Pâinea Care Se coboară din cer nu-i cuprinsă de 
cele văzute. El cuprinde, ia şi se uneşte fără ames- 


62 


despre împărtăşirea cu vrednicie şi nevrednicie 


tecare cu cei vrednici şi bine pregătiți pentru 
primirea Lui”.(...). 

(...) Trebuie să spunem însă că, pentru ca să 
luăm iertarea păcatelor noastre, nu trebuie numai 
să ne pocăim din tot sufletul nostru, ci şi să nu 
mai cădem altă dată în aceleaşi păcate, nici să ne 
întoarcem iarăşi precum câinele la vărsătura lui 
(2 Petru 2, 22). Dar a ne păzi noi să nu cădem în 
aceleaşi păcate e lucru foarte anevoios pentru noi 
dacă nu punem strajă şi pază mare asupra noastră 
înşine în tot felul şi cu toată grija, şi dacă nu avem 
ajutoare şi arme duhovniceşti ca să ne împotrivim 
vrăjmaşilor noştri gândiţi cu mintea (inteligibili) 
demoni. Căci pentru că am fost prinşi mai înainte 
de vrăjmaşul prin păcate, şi ne-am făcut robi 
plăcerilor şi ne-am făcut supuşi şi sclavi diavo- 
lului, trebuia să fim târâți şi de asemenea pofte şi 
plăceri şi să fim traşi cu silă mare, ca nişte sclavi 
fără cinste, în chip vrednic de milă şi ticălos, 
pentru ca să slujim şi să fim robi vrăjmaşului 
nostru diavol şi să fugim departe de robia pe care 
o datorăm Stăpânului nostru Hristos, iar aşa să ne 
facem călcători ai poruncilor Lui şi ai făgăduin- 
telor pe care I le-am făcut. De aceea, ca să nu ni se 
întâmple şi să nu pățim un asemenea rău, trebuie 
să luăm din Sfânta Scriptură ajutor şi armă po- 
trivnică pentru fiecare vrăjmaş care vine asupra 
noastră, precum ne spune dumnezeiescul David: 
Drept aceea spre toate poruncile Tale m-am îndreptat, 
toată calea nedreaptă am urât (Psalmi 118, 128); şi 
împotriva poftei gândurilor de ruşine să punem 
amintirea morţii, a înfricoşătoarei Judecăţi şi a 
chinurilor de nesuportat ale iadului; împotriva 

trândăviei să punem râvna şi purtarea de grijă; 
împotriva lăcomiei pântecului postul; împotriva 
iubirii de plăcere înfrânarea, împotriva băuturii 
multe băutura puţină; împotriva aprinderii tru- 
pului să punem amintirea focului veşnic şi atenția 
continuă şi din tot sufletul la Dumnezeu unită cu 
privegherea şi setea. Căci dacă vom face în acest 
fel cu fiecare patimă care ne războieşte - ca să nu le 
spun pe toate şi să lungesc cuvântul - şi vom do- 
bândi virtutea opusă acelei patimi, cu siguranță 
vom fi păziţi nevătămaţi şi nerăniți de vrăjmaşul, 
pentru că suntem păziţi de aceste virtuţi ca de 
nişte soldaţi puternici. Căci dacă iertarea obişnu- 
inţei rele şi abţinerea de la faptele nelalocul lor s-ar 
putea realiza fără sudori şi osteneli, atunci numai 
abţinerea ar fi deajuns celor ce se pocăiesc pentru 
mântuirea lor. 

Pe lângă cele pe care ți le-am scris până acum, 
îţi scriu, iată, spre aducere-aminte şi cele ce trebuie 
să le faci şi să le păzeşti pe lângă acestea, şi care 
sunt următoarele: Când se săvârşeşte Dumne- 
zeiasca Liturghie şi preotul sau diaconul spune: 
„Cei chemați ieşiți!“, trebuie să ieşi afară din 
biserică şi să stai în pridvor şi să nu vorbeşti cu 
nimeni în vremea aceea, ci să-ți aduci aminte de 
păcatele tale şi să plângi. Apoi după ce se încheie 
Dumnezeiasca Liturghie, iarăşi să intri în biserică, 
şi când vine seara, după pavecerniţă, să mergi în 
acelaşi loc şi să spui Sfinte Dumnezeule şi Psalmul 50: 
Miluieşte-mă, Dumnezeule, după mare mila Ta! 
şi Doamne miluieşte! de cincizeci de ori, şi Doamne, 
iartă-mă pe mine păcătosul! tot de cincizeci de 
ori, după care să spui Psalmul 6: Doamne, nu cu 

mânia Ta să mă mustri pe mine, nici cu urgia Ta să 
mă cerți! şi Doamne, câte am păcătuit cu lucrul, 
cu cuvântul şi cu gândul, iartă-mă! pe care să o 
spui de cincizeci de ori şi să faci douăzeci şi cinci 
de metanii; miercurea şi vinerea să te abţii de la 
carne, brânză, ouă, peşte, vin şi lapte după cano- 
nul Sfinților Apostoli. În postul Sfinţilor Apostoli, 
al Maicii Domnului şi Naşterii Domnului să nu 
mănânci carne, nici brânză, nici ouă, dar din 
celelalte să mănânci cu măsură şi înfrânare, iar 
rugăciunile tale, adică psalmii pe care i-am spus şi 
metaniile, să le dublezi. (...) Mai trebuie să te abții 
şi de la dumnezeieştile şi înfricoşătoarele Taine, 
adică să nu te cumineci cu preacuratul Trup şi 
scumpul Sânge al Domnului nostru lisus Hristos; 
iar eu te sfătuiesc să te abţii şi de la pâinea bine- 
cuvântată, adică de la anafură, cât timp gândul şi 
socotința ta se vor găsi nemutate de la lucrurile 
cele rele ale păcatului şi până ce vei dobândi 
socotinţă tare ca să nu mai laşi vreodată faptele 
bune şi virtuțile şi nu vei urî păcatul în chip 
desăvârşit. Iar când te vezi pe tine însuţi că ai 
ajuns la această stare bună, că ai urât păcatul în 
chip desăvârşit şi socotința ta s-a întărit în cele 
bune şi te-ai făcut tare în încercări, că hotărârea 
să te abții de la păcat e nestrămutată, atunci să te 
apropii, frate, de Taine cu credință neşovăielnică 
că nu te împărtăşeşti cu o simplă pâine şi un 
simplu vin, ci cu Trupul şi Sângele lui Dumnezeu. 
Şi făcând aşa te vei face părtaş al slavei Lui şi prin 
Tainele Lui vei lua iertarea desăvârşită a păcatelor 
tale şi vei dobândi în tine însuți viața veşnică şi te 
vei face fiu al luminii şi al zilei (1 Tesaloniceni 5, 

5). Vezi ca înainte să faci cele pe care ți le-am spus 
şi înainte să arăţi cuvenita pocăință, să nu 
îndrăzneşti să te împărtăşeşti cu Trupul şi Sângele 
lui Hristos, căci atunci când te vor vedea demonii 
că ai disprețuit pe Dumnezeu şi te cumineci cu ne- 
vrednicie, vor năvăli toţi asupra ta şi aşa, împie- 
dicându-te fără milă şi fără omenie, te vor arunca 
iarăşi în noroiul neînfrânării tale dintâi; şi atunci 
te vei face cu adevărat, în loc de creştin, ucigaş de 
Hristos şi vei fi osândit împreună cu cei ce L-au 
răstignit pe Hristos cum zice Pavel: Oricine va 
mânca şi va bea cu nevrednicie Trupul şi Sângele 
Domnului, vinovat va fi față de Trupul şi Sângele 
Domnului (1 Corinteni 11, 27), adică va primi 
aceeaşi osândă cu aceia care L-au răstignit. (...) 


Bibliografie: Sfântul Simeon Noul Teolog, 


Imne, Epistole şi Capitole, Scrieri, volumul MI, Ed. 
Deisis, Sibiu, 2001. 

Pentru o mai bună înțelegere a cuvintelor 
Sfinţilor Părinţi, anexăm trei articole, apărute în 
reviste contemporane, cu privire la primirea cu 
vrednicie a Sfintei Împărtăşanii. 


DESPRE ACTUALITATEA SFINTELOR CANOANE 


După cum spun marii duhovnici ai zilelor 
noastre, Sfintele Taine ale Spovedaniei (Mărtu- 
risirii) şi Împărtăşaniei sunt într-adevăr Tainele 
de care depind mântuirea tuturor creştinilor, sunt 
cheia mântuirii. Dar numai atunci când sunt 
făcute cum trebuie. Când e vorba de Sfânta Taină 
a Spovedaniei aceasta trebuie făcută în faţa unor 
duhovnici învăţaţi şi iscusiți în fapte’, care, în 
canonisirea păcatelor, țin seama de Canoanele 
date de Sfinții Părinți. De asemenea, duhovnicii 
trebuie să se călăuzească tot după Sfinţii Părinţi 
şi în privinţa îndrumărilor pe care le dau celor ce 
se spovedesc, pentru a-i ajuta să părăsească 
păcatele, înlocuindu-le cu faptele bune potrivnice 
acestora. Iar credincioşii, găsind astfel de duhov- 
nici şi având voinţă de mântuire, trebuie să se 
străduiască din toate puterile a împlini canonul 
primit la spovedanie. De fapt, după unii canonişti, 
preotul îşi dovedeşte vrednicia sau nevrednicia 
pentru slujirea preoțească la care este chemat mai 
înainte de toate prin felul în care înțelege 
însemnătatea Sfintei Taine a Spovedaniei”. 

Sfintele Canoane, de a căror covârşitoare 
însemnătate şi actualitate vrem să ne ocupăm, au 

fost date de către Sfinţii Părinţi, fie de fiecare în 
parte, fie adunaţi în soboare locale ori ecumenice, 
şi în general ele sunt hotărâri, norme sau 
dreptare, atât în ceea ce priveşte adevărata învă- 
ţătură de credinţă, cât şi adevărata trăire a ei în 
viaţa creştinilor. Aproape în totalitate, Canoanele 
date de Sfinții Părinţi, atunci când e vorba de 
păcate, au în comun faptul că opresc pe păcătos 
de la Sfânta Împărtăşanie un număr mai mare sau 
mai mic de ani (uneori mai puţin de un an), după 
greutatea păcatelor săvârşite. Numai că, din 
nefericire, în vremurile din urmă Canoanele sunt 
în cea mai mare măsură trecute cu vederea şi cei 
mai mulți dintre cei bolnavi de păcate nu sunt de 
loc opriți de la Sfânta Împărtăşanie, i iar alţii doar 
pentru scurt timp (de la un post la altul). (Se 
înțelege, afară de cazurile fericite, care sunt 
puţine.) Acest lucru se întâmplă cu toate că Sfinţii 
Părinţi ne spun că: „Păgân este preotul care dez- 
leagă ceea ce au legat dumnezeieştile Canoane” 
(Sfântul Efrem Sirul); şi iarăşi: „Mare prăpastie 
este unde Canoanele nu stăpânesc, şi mare pri- 
mejdie apasă asupra preotului care nu cunoaşte 
dumnezeieştile Canoane” (Sfântul loan Gură de 
Aur). lar Sfântul Vasile cel Mare, vrând să arate 
importanța deosebită a ţinerii Canoanelor, aduce 
la cunoştinţă preoților din eparhia sa că trebuie 
să ia aminte la Canoanele Sfinților Părinţi şi să nu 
fie nepăsători cu privire la ele, „pentru ca tre- 
burile Bisericii să nu ajungă în deplină tulburare“ 
(Canoanele 89 şi 90 ale Sfântului Vasile cel Mare). 
Întrebarea care se pune este aceasta: Se pot 
aplica întocmai Canoanele Sfinţilor Părinţi 

statornicite de Biserică? Răspunsul, dat în lumina 
scrierilor Sfinţilor Părinţi, este un „da“ hotărât! 
Putem întări aceasta arătând că: dacă în primele 
veacuri ale Bisericii - când râvna creştinilor pentru 
viaţa trăită în sfințenie era cu totul deosebită de 
cea a creştinilor zilelor noastre (azi avem creştini 
de un soi potrivnici celor de atunci, vorba lui Ilie 
Miniat) - pentru păcate grave: ucidere (în care 
intră şi avortul), desfrânare, apostazie (lepădare 
de Dumnezeu), creştinii erau opriți ani mulți de la 
Sfânta Împărtăşanie, ba în unele cazuri până la 
sfârşitul vieții“; şi dacă, mai târziu, pe la sfârşitul 
veacului al VI-lea, Sfântul Ioan Postnicul scur- 
tează timpul opririi de la Sfânta Împărtăşanie, 
pentru cele mai multe dintre păcate, la trei ani, 
dar numai cu condiția ca cei opriți să țină în tot 
acest timp un post aspru (prin hrănirea cu mân- 
care uscată după orele 15 sau uneori până seara), 
şi să facă câte 200-300 de metanii pe zi; deci - dacă 
în timpurile dinainte, când canonisirea era făcută 
cu adevărat după voia lui Dumnezeu, cei cu 
păcate grave se împărtăşeau după mulți ani - 
Canoanele date de Sfinţii Părinți sunt valabile cu 
atât mai mult azi, când viața duhovnicească a 
creştinilor este plină de formalism şi nepăsare. 
Doar atunci când păcătosul ia în serios ca- 
nonul primit la spovedanie - care în esența sa stă, 
după Sfinţii Părinţi, în părăsirea păcatelor şi în 
înlocuirea'lor cu faptele bune potrivnice acestora, 
în oprirea de la Sfânta Împărtăşanie, acolo unde o 
cer Canoanele, şi în săvârşirea cu luare aminte de 
rugăciuni, citirea de cărţi sfinte (doar cele scrise 
de Sfinții Părinţi"), postiri, metanii, milostenii - şi 

se străduieşte cu toată puterea să-l împlinească, 
aceasta poate fi o pricină pentru ca duhovnicul să- 
i scurteze răstimpul opririi de la Sfânta Împărtă- 
şanie prescris la început. „Nu cer mulțimea vremii, 
ci îndreptarea sufletului“ - zice Sfântul Ioan Gură 
de Aur; şi iarăşi: „Deci aceasta arată-mi: dacă s-a 
umilit, dacă s-a schimbat, şi s-au făcut toate; dacă 
aceasta nu va fi, ce folos avem de vreme? Nici nu 
întrebăm dacă rana s-a legat de multe ori, ci dacă 
a folosit ceva legătura. Deci, dacă a folosit şi în 
puțină vreme, să nu se puie mai mult; dar dacă 
nimic n-a folosit, şi după zece ani să se puie; fo- 
losul legăturii va fi hotarul dezlegării”. Aici vedem, 
îndreptățirea unor duhovnici (mai ales din mă- 
năstire), care, trecând mulți ani de la săvârşirea. 
păcatelor, la mulți dintre cei ce se spovedesc, dar 
care n-au fost canonisiți cum trebuie şi nu li s-a. 
cerut să răscumpere păcatul pe măsura greutății 
lui», chiar şi după vreme îndelungată dau cel 
ce se spovedeşte canon şi îl opresc de la Sfânt: 
Împărtăşanie un anumit număr de ani. 

Hotărâtoare rămân deci roadele pe care | 
face cel ce se spovedeşte. Dacă acestea nu se văd în 
răstimpul prescris, canonul de oprire de la Sfânta 
Împărtăşanie trebuie urmat sau poate fi chiar 
înăsprit prin sporirea numărului de ani, până la 
îndreptare, dacă această măsură este cea mai 
potrivită”, 

Duhovnicii zilelor noastre nu trebuie deci să 
se teamă atunci când canonisesc aşa cum cer 
Canoanele Sfinţilor Părinţi, văzând în aceasta 0 
pricină a îndepărtării creştinilor de la Biserica lui 
Hristos! Ci, din contra, să se teamă când nu fat 

astfel! Sfintele Canoane nu şi-au pierdut cu nimic 
însemnătatea şi puterea, şi de aceea nimeni din 
cei care nu țin seama de ele să nu le învinuiască 
pentru răutatea ce stăpâneşte asupra celor fără 
frică de Dumnezeu. Părintele Cleopa spunea: 
„Preoții, păstorii, să cunoască bine scumpătatea şi 
iconomia Sfintelor Canoane şi să le pună în lucra- 
re după vreme şi de la caz la caz cu fiecare suflet 
rănit de păcate. Studenţii teologi ar trebui să 
cunoască cât mai bine cum să aplice scumpătatea 
şi iconomia Canoanelor, care s-au pus de Duhul 
Sfânt în Biserica lui Hristos, Mare primejdie este 
atât pentru preoți, cât şi pentru păstoriţii lor dacă 
nu cunosc cât de puţin Sfintele Canoane, precum 
şi felul cum trebuie să le pună în lucrare”, 

Ca o încheiere la tot ce s-a spus: astăzi când 
păcatele grave au ajuns obşteşti şi nu mai sunt 
simţite ca atare, ba, mai mult decât atât, i se zice 
„răului bine şi binelui rău“ (Isaia 5, 20) - se cere 
usprirea canonisirii's. Canoanele par aspre doar 
aşezate alături de starea duhovnicească nefirească 
in care trăim. De aceea, penitentul trebuie îndru- 
mat să ajungă a vedea starea sa de păcătoşenie 
(printre altele, pregătirea pentru spovedanie 
trebuie să fie cea mai des luată în seamă în predici 
yi cateheze)', şi căile de a ieşi din ea, dându-i-se 
nădejdea că timpul opririi de la Sfânta Împărtă- 
manie se poate scurta, atunci când el se străduieşte 
cu toată puterea să împlinească canonul primit la 
povedanie. 


(Articol apărut în revista Glasul Monahilor, 
iir. 2/februarie 2004, p. 12). 

Una dintre cele mai grave înşelări, care 

astăzi a cuprins pe cei mai mulți dintre creştini - 
fie mireni, fie clerici - este primirea Sfintei Împăr- 
tăşanii cu nevrednicie (1 Corinteni 11, 27-31). Mai 
mult chiar, ei se îndeamnă unii pe alții a se împăr- 
tăşi cât mai des, în această stare de nevrednicie. 
Încep să se înmulțească scrierile ce susțin lucrul 
acesta. Zicem „înşelare”, pentru că se trece de toți 
cu vederea un lucru foarte important şi învederat 
tuturor: anume că creştinii zilelor noastre sunt cu 
totul diferiți, ca vrednicie duhovnicească, de 
creştinii pe care Sfinţii Părinţi îi îndemnau să se 
împărtăşească mai des. Nu greşim spunând că 
noi - creştinii zilelor noastre - suntem mult diferiți 
de creştinii de altădată. O zic mari ierarhi, precum 
Ilie Miniatis, de pildă. Nu e greu de demonstrat 
lucrul acesta prin cele mai simple exemple la 
îndemâna tuturor. Deci să ne gândim la câteva 
păcate grave, generalizate astăzi până la o aşa 
măsură, încât nu mai sunt văzute ca păcate sau, 
dacă sunt văzute de către unii, le văd ca păcate 
mici, neînsemnate. Chiar dacă ele existau şi în 
timpul creştinilor din vechime cărora Sfinţii 
Părinţi le cereau să se împărtăşească mai des, ele 
nu erau atunci într-un număr aşa de mare ca astăzi, 
când sunt generalizate deja. lată şi exemplele: 
astăzi nu mai găsim decât foarte rar logodnici 
care să vină la cununie în stare de feciorie tru- 
pească; de asemenea, familii care să mai nască 
mulți copii. Rare, prea puţine! Dacă familiile de 
azi fac un copil sau doi (ori nici unul), părinţii lor 

aveau 3-4, iar bunicii sau străbunicii lor aveau 8- 
9 sau chiar mai mulți. Deci avorturile, chiar dacă 
existau, erau rare, erau mai puține. În România, 
după legalizarea avortului din 26 decembrie 1989, 
s-a practicatun număr impresionant de avorturi: 
11 milioane în zece ani (1990-2000). Dar din 2000 
până în zilele noastre... Dacă mai punem la 
socoteală avorturile care se fac prin folosirea 
anticoncepționalelor şi a steriletelor care sunt 
avortive, deşi mulţi nu ştiu acest lucru! - vedem 
prea bine cât de mare este deosebirea dintre 
creştinii zilelor noastre şi cei de acum 100 de ani 
sau mai mult. Dar ce să mai zicem de alte păcate 
nefireşti (nu le mai numim, le ştiu prea bine cei ce 
le săvârşesc şi nu se poate să nu fie mustrați de 
conştiință!). Asta în ceea ce priveşte relaţiile 
trupeşti în rândurile creştinilor din zilele noastre! 
Sau ce să mai zicem de divorțuri, care sunt la 
ordinea zilei?! Aşa era acum 100 de ani?! Sau, mai 
ales acum 200 de ani?! Sfântul Ignatie Briancia- 
ninov zice că pe vremea sa şi mai ales a celor 
dinaintea sa, când divorțurile erau făcute atunci 
când Biserica hotăra că pot fi făcute, ele erau foarte 
rare. Ba unii ierarhi de dinaintea sa nici nu 
întâlniseră cazuri de divorţ! Odinioară, era bine 
dacă ţineai seama de „gura lumii”, căci pedepsea 
păcatele grave, mai ales cele făcute în văzul 
tuturor. Azi, aceeaşi „gură a lumii“, sau „lumea“ 
de care ținem seama mereu, în toate gândurile, 
cuvintele şi faptele noastre ne duce absolut sigur 
spre iad. Câte familii nu sfârşesc rău tocmai 
pentru că țin seama de ea! Şi nu vor să n-o ia în 
seamă, chiar dacă văd bine unde îi duce lumea, 

de a-l cărui glas ascultă mereu. Dacă e „să stăm 
strâmb, dar să judecăm drept“ - cum se zice - 
astăzi majoritatea creştinilor ar trebui să nu se 
apropie de Sfânta Împărtăşanie, afară de cazul că 
vor să facă acest lucru cu nevrednicie. Să judecăm 
din punctul de vedere al canoanelor Sfinţilor 
Părinți familiile tinere care se păzesc de a avea 
copii. Ar trebui ca, în tot timpul cât se păzesc de 
a avea copii (şi se păzesc aproape toți!), să nu se 
împărtăşească, Şi apoi încă 2 ani după ce au încetat 
să se păzească. (Sau optzeci de zile dacă fac 
nevoinţe mai aspre, adică o sută metanii pe zi şi 
postesc în toate aceste zile). Aici ar trebui de luat 
aminte la faptul că, cei ce se păzesc prin folosirea 
anticoncepționalelor şi a steriletelor, care sunt 
avortive:, trebuie canonisiți într-o măsură mult 
mai mare. Şi aceasta pentru că e vorba de avorturi 
în toată regula. Ar trebui în aceste cazuri o 
canonisire asemenea avorturilor, de mulți ani. 
Trebuie cercetată bine situația. Dar cu toate 
acestea ei sunt împărtăşiți! 

Ce să mai zicem de mulți creştini de astăzi, 
care se împărtăşesc fără să țină posturile în între- 
gime, precum şi zilele de post de miercuri şi vineri 
de peste an, care n-ar trebui să se împărtăşească 
dacă fac aşa. La fel şi cu cei ce merg pe la vrăjitori 
şi alţii de soiul acestora; de cei ce se căsătoresc în 
grade” de rudenie trupească sau duhovnicească; 
de cei căsătoriți» cu eretici sau cu păgâni; de cei 
divorţaţi şi recăsătoriţi, însă în mod necanonic2; 
toate, fapte neîngăduite de canoanele Sfinţilor Pă- 
rinți, care opreau de la Impărtăşanie pentru mulți 
ani pe cei ce le făceau, urmând ca aceştia să se 

despartă de acele însoţiri păcătoase. Câţi sunt 
întrebaţi la spovedanie despre lucrurile acestea?! 
Sau câți duhovnici îi canonisesc pe cei ce îndeam- 
nă la aceste păcate: părinţi, prieteni, alte persoane, 
care ar trebui şi ei canonisiți în cazul acesta. Şi, 
repetăm, toate aceste fapte sunt astăzi făcute de 
majoritatea creştinilor; răul s-a generalizat. 
Ideea că aceste păcate grave s-ar fi săvârşit 
în aceeaşi măsură şi în trecut, dar că nu se ştia de 
ele, neexistând mijloacele moderne de informare 
de astăzi, este cum nu se poate mai falsă. Referitor 
la aceasta, reamintim exemplul cel mai grăitor: 
numărul de copii al tinerilor căsătoriți de astăzi, 
față de cel din timpul părinților lor, apoi al bu- 
nicilor lor şi, mai ales, al străbunicilor lor. Este un 
lucru învederat tuturor că situaţia este cu totul 
diferită. Este un lucru învederat tuturor celor ce 
vor să gândească şi să se smerească. Deoarece, 
cine neagă aceste adevăruri şi spune că, în ceea ce 
priveşte generalizarea păcatelor grave, nu este 
nici o deosebire între creştinii zilelor noastre şi cei 
de acum 100-200 de ani, nu arată altceva decât că 
vrea să se îndreptăţească, nevrând să-şi vadă 
păcătoşenia. Iar atunci când facem aceasta, când ne 
îndreptățim şi nu vrem să ne vedem păcatele, nu 
ne vom mai îndrepta înaintea lui Dumnezeu, după 
Sfinţii Părinți. Şi nu ne vedem păcătoşenia pentru 
că nu ne cunoaştem pe noi înşine. lar aceasta se 
întâmplă pentru că ne rugăm fără luare aminte, 
citim scrierile Sfinților Părinţi fără luare aminte. 
Dacă le mai citim, fiindcă de cele mai multe ori citim 
altceva decât scrierile Sfinţilor Părinţi. (E bine a citi în 
acest sens scrierile Sfântului Ignatie Briancianinov). 

Sfântul loan Gură de Aur - tâlcuind cuvin- 
tele Sfântului Apostol Pavel de la 1 Corinteni 
11:30: De aceea, mulți dintre voi sunt neputincioşi şi 
bolnavi şi mulți au murit - zice că acei care nu vor 
fi pedepsiți până la sfârşitul vieții pentru împăr- 
tăşirea lor cu nevrednicie, negreşit vor fi pedepsiți 
veşnic în viața viitoare. lar Sfântul Ignatie Brian- 
cianinov zice despre cei ce se împărtăşesc cu 
nevrednicie: „(...) Apropiindu-se de Tainele lui 
Hristos din putoarea păcatului, aruncându-se în 
putoarea păcatului după primirea Tainelor, nevă- 
zând asupra lor pedeapsa neîntârziată, ei presupun 
că nu urmează niciodată vreo pedeapsă. Greşită 
părere! ludeilor le-a fost prezisă pedepsire 
desăvârşită şi nestrămutată pentru uciderea de 
Dumnezeu; aceasta însă a urmat la câteva zeci de 
ani după săvârşirea neîntrecutei nelegiuiri. Negrăita 
milostivire şi îndelungă-răbdarea lui Dumnezeu 
încă mai aştepta pocăința lor. Această milostivire 
şi îndelungă răbdare aşteaptă şi pocăința noastră. 
Pedeapsa este amânată iar şi iar; ea însă va veni 
negreşit asupra păcătoşilor nepocăiți, îndărătnici, 
care săvârşesc dinadins păcatul. Începutul ei se 
vede cel mai des în moartea năprasnică sau într-o 
boală care înlătură putinţa pocăinţei. Pedeapsa ca 
atare e împlinită în tărâmul de dincolo de mor- 
mânt“ (...). 

Toate cele spuse mai sus țin de majoritatea 
creştinilor care se împărtăşesc cu nevrednicie. Nu 
este însă vorba aici şi de cei ce spovedindu-se la 
duhovnici iscusiți? se împărtăşesc cu Sfintele Taine 
în starea duhovnicească pe care o cere Dumnezeu 
pentru aceasta. De cei ce sunt canonisiți cum 

trebuie, se cunosc foarte bine pe ei înşişi şi îşi 
împlinesc cu râvnă canonul primit la spovedanie. 
Se vede în viaţa lor schimbarea minții şi inimii lor. 
O adâncire în starea de smerenie, de conştien- 
tizarea păcătoşeniei, şi în celelalte fapte bune. 

Aşadar, să nu ne înşelăm pe noi înşine văzând 
că nu suntem pedepsiți de Dumnezeu la scurt 
timp de la împărtăşirea cu nevrednicie. Pedeapsa 
va veni cu siguranţă, fie şi mai târziu sau, dacă 
nu, să fim siguri, vom fi osândiţi veşnic în viața 
viitoare. lar atunci când suntem pedepsiţi încă în 
viața aceasta, prin boli şi necazuri de tot felul, să 
ne gândim întâi la această cauză a cauzelor a 
tuturor pedepselor venite asupra creştinilor zile- 
lor noastre: împărtăşirea cu nevrednicie. Bine ar fi 
ca atunci când creştinii vin la preot pentru a găsi 
explicații şi soluţii la diversele lor probleme să fie 
întrebaţi în primul rând acest lucru: Nu cumva te-ai 
împărtăşit cu nevrednicie? 


(Articol apărut în revista Glasul Monahilor, 
nr. 8/august 2004, p. 18). 

Mare durere ar trebui să ne cuprindă 
sufletul şi foarte mult ar trebui să scriem împo- 
triva unei stări de lucru foarte gravă din Biserica 
noastră.Este vorba despre faptul că, pe zi ce trece, 
majoritatea creştinilor ortodocşi, nu mai ţin deloc 
seama de cuvintele Sfintei Scripturi şi ale Sfinților 
Părinţi, cu privirea la pregătirea pentru Spoveda- 
nie şi Sfânta Împărtăşanie. Foarte puţini dintre ei, 
mai ştiu să facă diferenţa, dintre păcatele opri- 
toare de la Sfânta Împărtăşanie şi cele neopritoare 
de la primirea acesteia. 

De la începuturile creştinismului şi până în 
zilele noastre, Sfinţii Părinţi au făcut foarte lim- 
pede diferența dintre cele două feluri de păcate 
sau să zicem nevrednicii pentru primirea Sfintei 
Împărtăşanii. Este foarte necesar a se citi în acest 
sens Pidalionul, Carte foarte folositoare de suflet, de 
Sfântul Nicodim Aghioritul sau scrierile şi 
poeziile Sfântului Ioan Iacob... Aşa se face că 
atunci când era vorba de păcate uşoare, Sfinţii 
Părinţi cereau celor ce le aveau, să se spovedească 
cu părere de rău şi să se împărtăşească. În acest 
sens Sfântul Nicodim Aghioritul, citându-l pe 
Sfântul Atanasie al Antiohiei, zice: „Aşadar, dacă vom 
cădea în oarecare lucruri mici, omeneşti şi uşor 
de iertat, de exemplu, fiind furați de limbă, de auz 
sau de ochi, de slavă deşartă, întristare şi irascibi- 
litate sau de ceva din unele ca acestea, atunci făcân- 
du-ne reproşuri nouă înşine şi mărturisindu-ne 
lui Dumnezeu, aşa să ne împărtăşim din Sfintele 
Taine, crezând că împărtăşirea dumnezeieştilor 

Taine se face spre curățirea unora ca acestea, adică 
de aceste păcate mici, nu însă de cele grele şi 
necurate pe care le-am fi făcut”. 

Însă când era vorba de păcate grele precum 
lepădarea de credinţă, uciderile, avorturile (azi şi 
cele făcute prin folosirea pilulelor anticoncep- 
tionale şi steriletelor de care unii nu ştiu), des- 
frânarea (preadesfrânarea, perversiunile sexuale: 
sodomie - sex anal, gomorie — sex oral), alergarea 
pe la vrăjitori... Sfinţii Părinţi, cereau în chip 
hotărât, ca cei ce le făceau, să nu se împărtăşească 
un mare număr de ani. Mai apoi, Sfântul Ioan 
Postnicul (secolul VI), a micşorat numărul anilor 
de oprire de la Sfânta Împărtăşanie, dar a cerut şi mai 
mari nevoinţe trupeşti şi duhovnicești”. Sfântul 
Nicodim Aghioritul în Carte foarte folositoare de 
suflet, arată că Biserica, în decursul timpului, a 
primit acest fel de canonisire (al Sfântului Ioan 
Postnicul) şi că este bine a fi folosit în continuare. 

Cum stau lucrurile în privina împărtăşirii cu 
Sfintele Taine în zilele noastre?! Este o mare con- 
fuzie. Adeseori creştinii sunt îndemnați să se împăr- 
tăşească şi încă foarte des. Susţinătorii împărtăşirii 
dese aduc mărturii de la Sfinţii Părinţi în sensul 
acesta. Nu spun nimic însă de faptul că scrierile 
acestora erau adresate unor creştini care în majori- 
tatea lor nu aveau păcate opritoare de la primirea 
Sfintei Împărtşanii, însă erau indiferenți în ceea 
ce priveşte primirea acesteia, iar unii nu o primeau 
dintr-o falsă evlavie sau smerenie. De asemenea 
nu fac nici o notă cât de mică la astfel de scrieri, 
despre faptul că peste tot unde Sfinții Părinți spun 
că trebuie excluşi de la Sfânta Împărtăşanie cei 

opriți de Sfintele Canoane%, este vorba de cei cu 
păcate grele, de care se fac vinovați majoritatea 
celor ce se împărtăşesc astăzi şi unii încă foarte 
des. Nici nu dau măcar câteva canoane care 
hotărăsc anii ce trebuie să stea opriţi de la Sfânta 
Împărtăşanie cei cu păcate grele, din care să se 
vadă ce nevoinţă trebuie să facă în acest sens. 

Este foarte grav faptul că sunt aduse în 
actualitate scrieri ale Sfinţilor Părinţi care vorbesc 
despre împărtăşirea deasă, fără să li se spune 
celor ce o fac astăzi împotriva Sfintelor Canoane, 
că nu îi privesc pe ei îndemnurile Sfinţilor Părinţi, 
ci pe cei cu păcate uşoare, după cum am văzut mai 
sus, în citatul dat de la Sfântul Nicodim Aghioritul. 
Atunci când Sfinţii Părinți îndemnau la Împărtăşa- 
nie deasă, era vorba deci de majoritatea creştinilor 
de atunci, care nu aveau păcate grele, opritoare 
de la aceasta, dar erau nepăsători şi neştiutori cu 

rivire la importanța covârșitoare a primirii Sfintei 

impărtăşanii. Cei cu păcare grele în timpurile de 
atunci erau puţini, o excepție, Astăzi situația este 
dimpotrivă şi scrieri care îndeamnă la împărtă- 
şirea deasă nu îşi au rostul. Ar trebui ca, creştinii 
zilelor noastre să fie îndemnați să citească scrierile 
amintite mai sus Pidalionul, Carte foarte folositoare 
de suflet şi altele de felul acestora, pentru ca să nu 
se împărtăşească nu nevrednicie (vezi şi Epistola 
I către Corinteni a Sfântului Apostol Pavel, 
capitolul XI, versetele 27-31). 

Să luăm aminte, aşadar, pentru că este vorba 
de două stări duhovniceşti diferite, de două nevred- 
nicii diferite față de primirea Sfintei Împărtăşanii. 
Repetăm, spre o mai bună înțelegere, că este 

vorba de una care nu ne opreşte de la primirea 
Sfintei Împărtăşanii (păcatele uşoare), şi o alta 
care ne opreşte de la primirea ei, mai mulți sau 
mai puțini ani, în funcție de ce fel de canon mai 
aspru sau mai puțin aspru facem, datorită păca- 
telor grele pe care le-am făcut. Aşa se explică fap- 
tul că Sfântul Nicodim Aghioritul în unele scrieri 
îndeamnă la împărtăşire deasă, însă în altele arată 
clar că sunt unii care nu pot să se împărtăşească, 
decât după ce sunt opriți de la Sfânta Împărtăşanie 
un timp şi fac anumite nevoințe, după cum ve- 
dem în notele extinse pe care le face la Pidalion sau 
în învățăturile sale din Carte foarte folositoare de 
suflet. 

Pe cei care suntem nedumeriți de faptul că 
deşi suntem dezlegați de păcate atunci când ne spo- 
vedim, nu suntem lăsați totuşi să ne împărtăşim, 
Sfântul Nicodim Aghioritul ne învaţă: „Dacă cineva, 
fiind nedumerit, ar spune să păcatul celui ce se 
pocăieşte se iartă prin rugăciunea de iertare a 
duhovnicului - şi deci de ce acestuia nu i se îngăduie 
să se împărtăşească cu Sfintele Taine, odată ce a 
fost iertat şi îndreptat? - acestuia îi răspundem în 
trei chipuri: 1. Adevărat este că se iartă păcătosului 
păcatul, însă nu de-a dreptul, ci socotind că el va 
împlini canonul şi va sta departe de Sfânta 
Împărtăşanie (fiindcă de aceea duhovnicul, înainte 
de iertare, îi hotărăşte canonul şi lipsirea de Sfin- 
tele Taine); 2. Adevărat este că se iartă păcătosului 
păcatul, nu însă şi pedeapsa şi certarea pentru 
păcat, cu alte cuvinte canonul, în care se cuprinde 
şi îndepărtarea de la Sfânta Împărtăşanie. Fiindcă 
şi păcatul lui David s-a iertat cu adevărat de 

Dumnezeu - când Natan i-a spus: „Domnul a 
ridicat păcatul tău” - dar nu s-a iertat şi pedeapsa 
pentru păcatul lui, fiindcă, după această iertare, 
el a fost izgonit din împărăția sa de către fiul său 
Avesalom şi sabia nu s-a îndepărtat de casa lui şi 
alte nenumărate răutăţi a pătimit, după cum 
însuşi Natan i le proorocise; 3. Adevărat este că se 
iartă păcătosului păcatul, dar este nevoie ca 
păcătosul să fie pus la încercare şi, cu timpul, să 
fie întărit în Harul lui Dumnezeu” (Carte foarte 
folositoare de suflet). 

Credem că ne este destul de limpede fiecă- 
ruia, date fiind mărturiile de mai sus de la Sfinții 
Părinţi, că astăzi nu mai avem mulți creştini care 
să se împărtăşească cu deplină vrednicie? şi încă 
foarte des. Majoritatea creştinilor din zilele noastre 
facem păcate opritoare de la Sfânta Împărtăşanie 
şi nu putem să ne împărtăşim, decât după ce 
împlinim canoanele date de Sfinţii Părinți”. Ar fi 
bine să luăm aminte cu toții la cuvintele Sfântului 
Paisie de la Neamţ care zice: „Vă spun şi aceasta că 
eu am căutat cu râvnă în toate Sfintele Canoane, 
dacă nu cumva se găsesc oarecare epitimii (cano- 
nisiri n.n.) fără îndepărtarea de la împărtăşirea cu 
Sfintele Taine, dar nu am putut găsi. Însă este 
prea înfricoşată şi înspăimântătoare certarea pusă 
asupra preoților care îndrăznesc să împărtăşească 
pe cei opriţi de Sfintele Canoane. Pe amândoi 
(preot şi credincios n.n.) Biserica îi aseamănă cu 
Iuda vânzătorul””. 


(Articol apărut în revista Gând şi slovă ortodoxe, 
nr. 1(13)/ianuarie-februarie 2007, pp. 8-9). 


82 


NOTE 


1. Pentru cei care vor scurtarea timpului de 
pocăință, dăm câteva din canoanele Sfântul loan 
Ajunătorul (Postnicul): 

Canonul 8: Cel ce comite malahie se cano- 
niseşte cu patruzeci de zile, hrănindu-se cu 
mâncare uscată şi făcând o sută de metanii. 

Canonul 12: ÎI sfătuim pe tot cel ce a des- 
frânat, călugăr sau mirean, să nu se împărtăşească 
vreme de doi ani, dacă este însă gata ca - după 
ceasul al nouălea (ora 15% n.n.) - să mănânce 
mâncare uscată şi să facă două sute cincizeci de 
metanii. lar dacă se va arăta nepăsător, să 
împlinească vremea hotărâtă de Părinți. 

Canonul 13: Pe preadesfrânat, după trei ani, 
îl socotim potrivit să se împărtăşească, dacă nu se 
impotriveşte să ia hrană uscată după ceasul al 
nouălea (ora 15%n.n.) şi de va bate două sute 
cincizeci de metanii în fiecare zi. lar dacă se 
leneveşte, să aştepte până la sfârşitul vremii pe 
care au hotărât-o Părinţii. 

Canonul 18: Cel ce a necinstit pe un bărbat 
(homosexualitate n.n.), s-a socotit de cuviință să 
lie oprit trei ani de la Sfânta Împărtăşanie, să se 
lânguie şi să postească şi să ia hrană uscată către 
seară şi să facă două sute de metanii. lar dacă 
prețuieşte mai mult nepăsarea, să împlinească cei 
cincisprezece ani (de canonisire). 

Canonul 20: Pe ucigaş cel cu voia sa (şi cei, 
cele, ce au făcut avorturi, azi şi prin folosirea 
anticoncepționalelor şi steriletului, care sunt 
avortive n.n.) îl îndepărtăm pentru cinci ani de la 
Sfânta Împărtăşanie, iar pe cel fără de voie, la trei 
ani, dacă - după ce ține post până seara, folosind 
hrană cu desăvârşire uscată - se învoieşte să facă 

şi trei sute de metanii zilnic. Dacă însă se 
leneveşte, să împlinească ce-au hotărât Părinţii. 

Canonul 21: Femeile care îşi ucid fătul cu 
meşteşuguri (azi avorturile făcute prin folosirea 
anticoncepționalelor şi steriletului, care sunt avor- 
tive n.n.), ca şi cele care dau sau primesc leacuri ca 
să lepede şi să nască prunci înainte de vreme, pe 
acestea noi hotărîm să se osândească până la cinci 
- sau până la trei ani. Pentru ce ar fi mai mult, să 
se facă iconomie (vezi Canonul 20 de mai sus) 

Însemnare: Canonul 91 al Sinodului al 
şaselea şi Canonul 21 al celui de la Anghira şi 
canoanele 2 şi 8 ale Marelui Vasile le socotesc pe 
femeile care săvârşesc aceste fapte, în rândul celor 
ce ucid cu voie. Totuşi, din iubire de oameni, nu 
le canonisesc pe acestea până la sfârşitul vieții, ci 
să nu se cuminece zece ani. Vezi canoanele 21 de 
la Anghira şi 2 al Marelui Vasile. 

Canonul 27: Pe furul care se pocăieşte de 
bunăvoie îl oprim patruzeci de zile de la Sfânta 
Împărtăşanie. Pe cel dovedit (de alții) de hoție, - 
până la şase luni, cu hrană uscată, după ceasul al 
nouălea (ora 15% n.n.), şi făcând, în fiecare zi, câte 
o sută de metanii. 

Canonul 31: Cei care, de nevoie sau fără de 
nevoie, au jurat strâmb am socotit că trebuie să-i 
amânăm cu Împărtăşania timp de un an, şi să 
mănânce hrană uscată după ceasul al nouălea 
(ora 15% n.n.) şi să bată zilnic două sute cincizeci 
de metanii. 

Canonul 32: Celor ce mărturisesc că au făcut 
vrăjitorii şi farmece, le scurtăm, cu pogorământ, la 
trei ani vremea de pocăință de vor fi gata ca, în 
fiecare zi, să socotească de foarte mare preț 
postul, şi, după ceasul al nouălea (ora 15% n.n.), 

să folosească hrană sărăcăcioasă şi uscată, încât 
abia să-şi ducă zilele. Dar să facă şi două sute 
cincizeci de închinăciuni, lovindu-şi cu evlavie 
fruntea de pământ. La acestea le îndatorăm şi pe 
femeile care fac baiere şi se îndeletnicesc cu ghicitul. 
- Sfântul Nicodim Aghioritul, Carte foarte folosi- 
toare de suflet, Editura Episcopiei Râmnicu-Vâlcea. 

Cum se iconomiseşte cel ce se pocăieşte, 
când are multe păcate 

Şi dacă cel ce se pocăieşte are multe păcate, 
îi dai canon pentru cel mai mare dintr-însele, 
adică acela care are drept epitimie cei mai mulți 
ani. Iar câtă vreme săvârşeşte păcatul, deşi nu se cu- 
minecă, totuşi timpul acesta nu se socoteşte la anii 
de împlinire a canonului. Iar dacă se va îndepărta 
de la păcatul pe care l-a mărturisit, oarece vreme, 
şi apoi cade iarăşi într-însul, iarăşi ia de la început 
anii de canon. lar de cade într-alt păcat, trebuie să 
chibzuieşti care cere mai mulți ani: canonul pe 
care nu-l împlinise sau păcatul din urmă, şi pe 
acei ani să rânduieşti să-i ţină. lar dacă, înainte să 
ți se fi mărturisit, cel ce se spovedeşte s-a depărtat 
de la păcat şi, deopotrivă, şi de la Dumnezeiasca 
Împărtăşanie, fie din îndemnul său fie după al 
altui duhovnic, să ştii că se numără la canon şi 
anii aceia care încep odată cu îndepărtarea de la 
păcat. Să se numere la canon vremea aceia în care 
s-a îndepărtat de la păcat, şi de la Impărtăşanie 
cel ce se pocăieşte, după hotărârea sa, adică fără să 
fi mărturisit păcatul de moarte pe care l-a săvârşit. 
Aceasta să faci prin pogorământ şi milostivire şi 
nu după asprime şi după dreptate. Fiindcă, după 
ce creştinul îşi va mărturisi păcatul de moarte, de 
atunci încolo se socoteşte canon şi îndepărtarea 
de la păcat şi de la Împărtăşanie, precum şi toate 

faptele bune pe care le face şi-i aduc viaţă veşnică 
şi-l slobozesc de osândă veşnică. Iar câtă vreme are 
nemărturisite păcatul cel de moarte şi îndepărtarea 
de la păcat şi de la Împărtăşanie, precum şi toate 
faptele bune pe care le-a săvârşit, (acestea) nu-i 
aduc nici viață veşnică, nici nu-l izbăvesc de la 
osânda cea veşnică. Şi acesta este lucru învederat, 
fiindcă dacă el moare astfel, cu acest păcat de 
moarte al său nemărturisit, se osândeşte. - Sfântul 
Nicodim Aghioritul, Carte foarte folositoare de 
suflet, Editura Episcopiei Râmnicu-Vâlcea. 

Cum trebuie să chibzuiască duhovnicul față 
de cei ce au gânduri de hulă şi îndoieli 

Dacă se întâmplă să spovedeşti pe unii care 
au gânduri de hulă sau pe unii care au mereu 
îndoieli şi temeri în cugetul lor, pentru sănătatea 
şi viaţa lor, sau pentru mântuirea sufletului, celor 
dintâi spune-le să-şi defaime hulele acestea şi să 
nu le privească nicidecum drept un păcat, fiindcă nu 
sunt rodul lor, ci al diavolului, care urăşte binele 
sau, de asemeni, să se împotrivească acestor gânduri 
de hulă cu aceste cuvinte: „Mergi înapoia mea, 
satană, pentru că eu mă voi închina Domnului 
Dumnezeului meu şi Lui singur îi voi sluji şi 
asupra capului tău va întoarce răul şi hula ta, în vea- 
cul de acum şi în cel ce va să vină“, după cum, cu 
înțelepciune, sfătuieşte Sfântul loan Scărarul, în Cu- 
vântul său al douăzeci şi treilea, împotriva hulei. (...) 

Cum se cuvine să-i iconomisească pe cei ce 
au făcut făgăduințe 

Dacă vor veni la tine să se mărturisească cei 
ce au făgăduit lui Dumnezeu să se facă monahi, 
sau să meargă să se închine la Dătătorul de viață 
Mormânt sau la alte sfinţite mănăstiri şi moaşte, 
sau să facă milostenii, sau să ridice aşezăminte 

pentru ucenici sau mănăstiri, sau să țină cutare 
post, sau vreo altă facere de bine şi virtute, pe 
aceştia trebuie să-i sfătuieşti, duhovnice, nu numai 
să împlinească asemenea făgăduințe ale lor, ci şi 
să le împlinească, cu un ceas mai devreme, fără să 
amâne sorocul, pentru că păcătuiesc. Că acest lucru 
este adevărat, o spune Însuşi Dumnezeu, prin gura 
proorocului Moise: De vei da făgăduință Domnului 
Dumnezeului tău să nu întârzii a o împlini, căci 
Domnul Dumnezeul tău o va cere de la tine şi păcat 
vei avea asupra ta (Deuteronomul 23, 21), prin gura 
ințeleptului Isus Sirah: Nu te împiedica a împlini făgă- 
duința în vreme bună, şi nu aştepta până la moarte ca 
să í faci ce ai făgăduit (Înţelepciunea lui Isus Sirah 18, 
22). Pentru aceasta şi Grigorie Dialogul mustră pe 
Rusticiana, patriciană romană, fiindcă făgăduise 
să meargă să se închine la Ierusalim, apoi 
ducându-se la Constantinopol, ca (mai pe urmă) 
să plece de acolo, îşi pierdea vremea şi nu şi-a 
implinit mai repede făgăduinţa sa. Fiindcă, înainte 
ca cineva să făgăduiască, trebuie să chibzuiască 
intru sine, dacă poate să-şi împlinească făgăduin- 
|a. Dar, odată ce a făgăduit, nu mai poate să o 
incalce, fiindcă (astfel) ispiteşte şi îşi râde de 
Dumnezeu, cum spune Isus Sirah: Mai înainte de 
a făgădui pregăteşte-te şi nu fi ca omul care ispiteşte 
pe Domnul (Isus Sirah 18, 23). Şi nu numai când 
va făgădui cineva, din interesul său, dar şi când 
părinţii îi vor făgădui pe copiii lor (nevârstnici 
fiind) lui Dumnezeu, la vreme de boală sau în 
vreo primejdie, să-i călugărească, şi atunci - zic - 
sunt datori copiii, împreună cu părinţii, să țină şi 
să împlinească o atare făgăduinţă, aducându-i pe 
aceştia înaintea lui Dumnezeu, cum a făcut Ana 
cu Samuil, precum porunceşte Dumnezeu la Cap. 

30 al Numerilor. Dacă însă unii ca aceştia sunt 
împiedicaţi de vreo mare nevoie să săvârşească, 
fie închinăciunea la Sfântul Mormânt, fie ridicarea 
de aşezăminte pentru ucenici sau mănăstiri, pe care 
le-au făgăduit, trebuie să socoteşti bine, duhovnice, 
cu mare chibzuinţă, câte cheltuieli şi nevoinţe pu- 
teau ei să folosească pentru împlinirea unor atari 
făgăduințe ale lor, şi astfel să le ceri să dea sumele 
acestea la nevoiaşi sau pentru alte fapte bune 
asemănătoare, dacă au mijloace. Iar dacă nu au, să 
le ceri să săvârşească alte lucruri care să le înlocu- 
iască, precum posturi, rugăciuni, metanii şi altele. 

lar celor care s-au făgăduit să se călu- 
gărească şi apoi s-au însurat, trebuie să le spui, 
duhovnice, că şi-au călcat făgăduinţa şi trebuie să 
se pocăiască față de Dumnezeu. Şi că trebuie, şi 
căsătoriţi fiind, să se nevoiască cu posturi şi 
rugăciuni, şi cu asupriri ale trupului, şi să se înfrâ- 
neze, în ce-i priveşte. Dar şi pe soțiile lor, dacă estel 
cu putinţă, să le înduplece, cu multe rugăminţi, 
să se înțelepțească întru aceasta. lar dacă se 
întâmplă să le şi moară nevestele, atunci trebuie 
să-şi împlinească făgăduințele şi să se facă mo- 
nahi. Şi după aceasta, să-i sfătuieşti mereu să nu 
mai facă asemenea juruinţe şi făgăduieli înaintea 
lui Dumnezeu la orice nevoie care li se întâmplă. 
Deoarece nefiind în stare să le împlinească, păcătu- 
iesc greu. Vezi canonul 19 al Sinodului din Anghira. 
şi canonul 18 al Marelui Vasile, care canonisesc pe 
cei care făgăduiesc să-şi păzească fecioria şi apoi. 
încalcă făgăduinţa. 

Cum să sfătuiască duhovnicul pe desfrânați 

Dacă spovedeşti desfrânați, sau prea-desfrâ 
naţi, pe aceştia toți, duhovnice, trebuie nu numai 
să-i mustri, îndeobşte, arătându-le că, prin patimile 

trupeşti, pierd firea înaltă a judecății şi se asea- 
mănă cu dobitoacele cele necuvântătoare, ci mai 
vârtos să-i faci pe fiecare dintr-înşii să-şi urască 
păcatul lor. Trebuie să le arăţi cât de vătămătoare 
de suflet sunt desfrâul, prea-desfrâul, sodomia, 
împreunarea cu dobitoace şi malahia. 

Cât de stricăcioasă răutate este desfrâul se 
arată din pricinile care urmează: 1. Că cine 
desfrânează îşi vatăma şi îşi strică trupul, pentru 
că îl supune la boli numeroase şi fără leac. Pentru 
aceasta Apostolul a zis: Cine se dedă însă desfrânării 
păcătuieşte în însuşi trupul său (1 Corinteni 6, 18). 
Aşadar, dacă cel ce săvârşeşte alt păcat este vrăj- 
maş sufletului său, potrivit cu cuvântul: Iar cel ce 
iubeşte nedreptatea îşi urăște sufletul său (Psalmi 10, 5), 
cel ce desfrânează este vrăjmaş încă şi al trupului 
său. 2. Fiindcă cine desfrânează îşi pierde fecioria, 
care este o comoară ce nu are preţ cu care să fie 
preţuită şi care - după ce a fost odată pierdută nu 
mai este chip să se redobândească vreodată. Căzută 
ca să nu se mai scoale fecioara lui Israel trântită stă la 
pământ şi nimeni nu o ridică (Amos 5, 2). 3. Fiindcă 
desfrâul atât de mult întunecă mintea şi atât de 
mult slăbeşte voința încât, mai mult decât oricare 
alt păcat, nu-l lasă pe nefericitul făptaş al lui să se 
intoarcă la Dumnezeu şi să se pocăiască: Faptele 
lor nu le dau răgaz să se întoarcă la credinţa în Dom- 
nul Dumnezeul lor, că un duh de ticăloşie sălăşluieşte 
în mijlocul lor (Osea 5, 4). Pentru aceasta, pe drept 
a zis dumnezeiescul Isidor acest înfricoşat cuvânt: 
„Neamul omenesc mai mult este supus diavo- 
lului prin desfrâul trupului, decât prin vreun alt 
păcat”. 4. Fiindcă desfrâul este atât de mult urât 
lui Dumnezeu, încât numai datorită lui a adus în 
lume acel potop, de n-au mai scăpat alții, fără 

numai opt oameni şi L-a silit să spună că S-a căit 
că l-a făcut pe om: Și s-a căit Dumnezeu că a făcut pe 
om (Facerea 6, 7). 

Preadesfrânaților spune-le, duhovnice: 
1. Că preadesfrânarea este un rău atât de mare, 
încât Însuşi Dumnezeu poruncește să se omoare 
bărbatul şi femeia care l-au săvârşit. De se va desfrâna 
cineva cu femeia măritată, adică de se va desfrâna cu 
femeia aproapelui său, să se omoare desfrânatul şi 
desfrânata (Leviticul 20, 10). 2. Dacă în Legea veche 
prea-desfrânarea era o fărădelege atât de mare, cu 
atât mai mult este azi, sub harul Evangheliei, 
când nunta a fost înălțată la cinstea unei Taine. 
Pentru aceasta după cum atunci, Dumneze 
mâniindu-se i-a spus lui David că nenorocirile ni 
vor lipsi din casa lui, pentru prea-desfrânarea pi 
care o făcuse: Nu se va depărta sabia de deasupri 
casei tale în veac, pentru că tu M-ai nesocotit pe Min 
şi ai luat pe femeia lui Urie (2 Regi 12, 10), aşa şi 
acum cu mai multă asprime spune aceasta, 
fiecărui prea-desfrânat. 3. Că fiecare prea-desfrâ- 
nat se numeşte fiu al morţii, precum singur David 
i-a spus lui Natan: Precum este adevărat că Domnul 
este viu, tot aşa este de adevărat că omul care a făcul 
aceasta este vrednic de moarte (2 Regi 12, 5, 7) că 
fiecare răpire şi furtişag, asemănate cu prea- 
desfrânarea, sunt ca marea de mijloc (Mediterană) 
față de întreg oceanul, sau ca un om înalt de un 
cot, față de un uriaş. De aceea şi Solomon a spus; 
Nu este lucru de moarte dacă este prins cineva 
furând... iar prea-desfrânatul, din lipsă de minte, îşi 
aduce pierzanie sufletului său, suferă chinuri ŞI 
necinste, şi ruşinea lui nu se va şterge în veac (Pildeli 
lui Solomon 6, 30-33). 

lar pentru malahie, cât de mare nenorociri 

este, caută în însemnarea ce urmează celui de al 
optulea canon al Sf. Grigorie al Nyssei. 

Cum se canonisesc hulitorii şi cei ce jură 
strâmb 

Celui ce a hulit cu cuvântul să-i dea canon 
să mărească pe Dumnezeul pe care L-a necinstit; 
şi tot aşa să-i dai şi celui ce a jurat strâmb, pe lângă 
celălalt canon pe care îl rânduieşte pentru aceasta 
Postnicul (canonul 31), şi la amândoi să li se dea 
canon să citească sau să asculte cărți de suflet 
folositoare, mai cu seamă Psaltirea, care cuprinde 
multe cântări de mărire lui Dumnezeu. (...) 

Cum se canonisesc hoţii şi cei ce săvârşesc 
nedreptăţi 

Hoţilor şi celor ce săvârşesc nedreptăți (înainte 
de alt canon - al douăzeci şi şaptelea al Postni- 
vului) să le dai canon, duhovnicesc, să înapoieze 
lucrul străin pe care l-au luat, dacă îl mai au, fie la 
inşişi stăpânii lucrului, dacă trăiesc, fie la rudele 
lur, dacă aceia au murit şi anume - fie prin mâna 
“duhovnicului, fie al unui alt ins de încredere. lar 
dacă nu-l mai au, să se întoarcă la cel păgubit şi 
ui-i ceară iertare. lar dacă şi neamurile lor au 
murit să-i spui să-l dea celor lipsiţi. De aceea şi 
Grigorie Cuvântătorul de Dumnezeu (Cuvânt la 
lolez) arată că nici însuşi Sfântul Botez nu poate 
si ierte nedreptatea aceea, când poate să se dea 
inapoi (un lucru) şi nu se dă. Fiindcă cine răpeşte 
lucru străin şi apoi se botează, nu trebuie să 
creadă că această răpire a lui a fost iertată, dacă 
lucrul se află încă în mâinile lui şi poate să fie 
inapoiat; în acest chip, se înşeală cât priveşte 
curățirea (de păcat), socotind că prin botez se 
„răţeşte de nedreptate, fără să fie curățit. (...) 

Cum se canonisesc desfrânaţii, prea-des- 
frânații şi sodomiții 

Desfrânaţilor şi sodomiţilor să le dai canon: 
post, mâncare uscată, metanii şi, mai presus de 
toate, să fugă de aceia cu care au păcătuit sau să-i 
alunge, dacă îi țin în casele lor. Să iei aminte bine, 
duhovnice, să nu citeşti rugăciune de iertăciune 
nici celor vinovați, dacă nu vor înapoia lucrul 
străin, nici desfrânaţilor şi sodomiţilor dacă nu-şi 
vor alunga mai întâi din casa lor pe cea sau pe cel 
cu care au păcătuit. Ci chiar dacă îţi vor făgădui să 
facă aceasta, tu să nu-i crezi cu uşurinţă, fiindcă 
cei mai mulți dintr-înşii îşi leapădă făgăduinţa lor 
şi îşi râd de tine, până ce îşi capătă iertăciunea, 
precum ne-am şi învăţat. Şi să ştii şi aceasta, du- 
hovnice că, de multe ori, vei afla multe asprimi şi 
greutăți din partea celor ce țin o desfrânată sau un 
băieţan în casa lor, căci aceia te vor ruga, odată, 
cu lacrimi în ochi să îngădui să-şi aibă ființele 
acelea în casă la ei, dar tu să nu te înduioşezi, 
aducându-ti aminte de cuvântul pe care îl rostește 
Dumnezeu: Nici săracului să nu-i fi părtinitor la 
judecată! (Ieșirea 23, 3). Alteori te vor amenința că- 
ți vor face rău, dar tu să nu te temi, aducându-ți 
aminte de cuvântul pe care-L grăieşte Dumnezeu: 
Caută dreptate şi iar dreptate (Deuteronom 16, 20), 
precum şi: Nu te teme de ocara oamenilor şi de 
batjocura lor să nu te înfricoşezi (Isaia 60, 7). 

Cum se canonisesc cei ce învinuiesc fără 
temei şi cei răutăcioşi 

Celor ce învinuiesc pe nedrept şi defăimă- 
torilor să le dai canon, duhovnice, să meargă ei 
înşişi la locul unde au clevetit şi să spună că 
minciuni au grăit împotriva fratelui lor. lar de nu 
vor merge singuri, măcar printr-un al treilea ins 

să mărturisească cum că au mințit sau să trimită 
scrisoare de tăgadă a defăimării lor, în chip fățiş 
sau în taină. Celor răutăcioşi şi care poartă duş- 
mănie să le dai canon să se împace între dânşii. la 
aminte bine, duhovnice, să nu citeşti rugăciune 
de iertăciune nici celor răutăcioşi până ce nu fac 
pace. Şi spune-le cele ce urmează ca să se împace: 
Cum, adică, Duhul Sfânt le spune: Căile celor ce nu 
uită răul duc spre moarte (Pildele lui Solomon 12, 18) 
şi, iarăşi, Cel ce ține minte răul este fără de Lege 
(Pildele lui Solomon 21, 24). Şi loan Bogoslovul 
zice: Oricine urăşte pe fratele său este ucigaş de oameni 
(1 loan 3, 15). Că, de nu-l vor ierta pe duşmanul 
lor, nu pot să rostească „Tatăl nostru“, fiindcă nu 
iartă greşiților - greşelile lor, cum stă scris în „Tatăl 
nostru“. Că Dumnezeu, cu suferințe va să ceară 
datoria şi acelora cărora le-au fost iertate de El 
păcatele, după pilda slujitorului care era dator cu 
zece mii de talanți. Fiindcă îndatorirea poruncii 
cea pentru dragoste, îi sileşte, nu numai să nu se 
răzbune, dar nici să urască, întru nimic, pe 
aproapele lor, nici cu cugetul, după cuvântul: Să 
nu duşmăneşti pe fratele tău în inima ta (Leviticul 19, 
17). Şi că, atunci când se vor împăca cu duşmanul 
lor, se va uşura şi se va bucura inima lor. 
Povesteşte-le lor, duhovnice, pilda Dom- 
nului, Care se ruga pe Cruce pentru cei ce l-au 
răstignit, pilda Sfântului Ştefan, întâiul mucenic, 
care se ruga pentru cei ce l-au lovit cu pietre. (...) 
In sfârşit, se cade, duhovnice, să-l sfătuieşti pe cel 
care făcuse începătură duşmăniei, să meargă şi să 
cadă de multe ori înaintea celui pe care l-a stârnit, 
până ce îl va face să-l ierte, cum grăieşte dum- 
nezeiescul Gură de Aur: „Să nu-mi spună cineva 
că l-am rugat odată şi de două ori şi nu m-a pri- 
mit. Dacă facem aceasta cu inima deschisă, să nu 

încetăm, până ce, biruindu-l cu multa (noastră) 
stăruință, nu-l vom trage de partea noastră şi nu- 
l vom îndepărta de ura care ne-o poartă” 
(Cuvântul XXVIII la Facere). (...) 

Cum se canonisesc ucigașii 

Ucigaşului să-i dai pe lângă canonul 20 al 
Postnicului, să răscumpere şi un rob, dacă are 
putine (după Simeon al Tesalonicului, întrebarea 
72), ca să fie un suflet în locul unui suflet. Iar dacă 
o femeie a lepădat pruncul, să-i dai canon să 
crească un prunc sărman, dacă are mijloace, 
potrivit cu acelaşi Simeon (tot acolo), despre care 
vezi şi canonul 22 al Postnicului. 

Spune-i, duhovnice, ucigaşului că, precum, 
întru tot Prea Sfinţitul Patriarh Atanasie şi împă- 
ratul Andronic hotărăsc (Vlastaris, lit F, cap. 8), 
trebuie ca acesta să-şi împartă averea la fiecare din 
copiii pe care-i are, şi o parte să se dea la cel mort, 
adică nevestei lui şi orfanilor, dacă-i are. lar dacă 
nu-i are, trebuie să dea pomeni şi milostenii pentru 
sufletul celui ucis. Şi să roage pe Dumnezeu, din 
tot sufletul, să-l ierte şi, astfel, prin acestea, să facă 
să tacă strigătul pe care îl face sângele celui ucis şi 
care cere răzbunare împotriva lui, şi să împiedice 
înfricoşatele pedepse care sunt pregătite pentru 
el, atât pe cele veşnice, cât şi pe cele vremelnice. 
Fiindcă: De va vărsa cinevu sânge omenesc, sângele 
aceluia de mână de om se va vărsa (Facerea 9, 6). 

lar ca să arăţi şi ucigaşului, pe scurt, cât de 
mare este păcatul său, spune-i: 1. Că, dintre toate 
răutăţile care se fac aproapelui, cea mai mare şi 
mai de frunte este omorul; 2. Că cel ce ucide ră- 
peşte puterea de la Dumnezeu, care este Domnul 
vieţii şi al morţii şi 3. Că cel ce ucide un om, 
săvârşeşte mai mare păcat decât dacă ar fi pârjolit 

şi stricat toate câmpiile cele întinse, toate roadele 
pământului, toate dobitoacele, toți copacii lumii, 
toate casele oraşelor şi satelor. Fiindcă ucigând un 
om, el a ucis pe împăratul a toată făptura, cel 
înscăunat de Dumnezeu. 

Cum se canonisesc bolnavii foarte bătrâni 

Dacă, din întâmplare, se va afla cineva bol- 
nav şi foarte bătrân, că nu poate împlini canonul 
lrupesc pe care îl rânduieşte dumnezeiescul 
Postnic, acestuia poţi să-i dai, duhovnice, alt 
canon duhovnicesc: al rugăciunii, al citirii de cărți 
folositoare sufletului şi al milosteniei, trupeşti sau 
sufleteşti (vezi la începutul acestui capitol), dar 
nu şi să-i dai pogorământ la anii de îndepărtare 
de la Împărtăşanie, cei rânduiţi de Postnic. - 
Sfântul Nicodim Aghioritul, Carte foarte folositoare 
«e suflet, Ed. Episcopiei Râmnicu-Vâlcea. 


Dăm şi câteva pagini din Îndreptarul de spo- 
vedanie al Prea Cuviosului Părinte Arhimandrit 
Cleopa Ilie, pentru cine nu face pocăință şi nu 
lucrează pentru îndreptarea sufletului şi despă- 
limire, spre a-şi cunoaşte mai bine gravitatea 
păcatelor şi canonisirea lor, ştiind bine că părin- 
tele ținea foarte mult la respectarea Sfintelor 
Canoane şi a învățăturilor Sfinţilor Părinţi. La 
redactarea lui s-au folosit: Îndreptarea Legii, Târgo- 
vişte, 1652, Pidalionul, tipărit la Mănăstirea Neamţ 
in 1844, Molitfelnic, ediţia 1937, Pravila cea Mică, 
de arhimandrit Nicodim Sachelarie, Seminarul 
Monahal Cernica - Ilfov, 1939. 

Cine pune apă în vin şi-l vinde, să nu se 
impărtăşească 5 ani şi 66 metanii pe zi. 

Ascultătorul la ferestre un an să nu se îm- 
părtăşească şi să facă câte 15 metanii pe zi. 

Femeia care a pierdut copilul fără de voie se 
canoniseşte un an. Femeia care desfrânează şi îşi 
omoară fătul în pântece, 10 ani. Femeia care va 
bea ierburi ca să nu nască copii, 7 ani şi câte 200 
de metanii pe zi. 

Mireanul care va blestema şi va huli, acela 
se canoniseşte un an să nu se împărtăşească, să 
facă post, metanii şi milostenii. 

Cei care s-au căsătorit cu nuntă nelegiuită să 
cadă sub canon 7 ani, fireşte după ce s-au despărțit 
de acea însoţire. Cine îşi va însura copiii în altă 
credință, să aibă canon 5 ani. Cei care se căsă- 
toresc fără voia părinţilor lor, trăiesc în curvie, iar 
împăcându-se cu părinții lor, se vor canonisi 3 ani. 
Nunta întâi este lege, a doua este iertare, a treia 
este călcare de lege. Căsătoria a doua nu se bine- 
cuvintează cu cununie (pe cap), ci se canoniseşte 
2 ani a nu se împărtăşi, iar a treia căsătorie 5 ani. 
La aceste nunți, preotul să nu mănânce. 

Cel ce cleveteşte, un an să nu se împărtăşească, 

Curvarul va fi neîmpărtăşit 7 ani. Cel ce a 
preacurvit 15 ani. Cel ce va umbla cu femeia sa 
peste fire (perversiuni sexuale - sex oral sau anal 
n.n.), 15 ani. La fel şi pe femeie, de va fi fost cu 
voia ei; iar de va fi fost cu silă, mai puțin. Femeia 
care a fost siluită (violată) de bărbat, şi viaţa ei 
dinainte era cinstită, să nu se afurisească; iar dacă 
viaţa ei era necinstită, să se afurisească. Cel care a 
siluit fată minoră, 12 ani. 

Curvia cu dobitoace. Cei ce au păcătuit înainte 
de a împlini 20 de ani, să nu se împărtăşească 20 
de ani. Cei care după 20 de ani, având şi femei, 30 
de ani. lar dacă unii, fiind căsătoriţi au păcătuit, 
având peste 50 de ani, numai la ieşirea din viață, 
Celui ce a păcătuit cu dobitoace i se va aplica 15 

ani, dacă se va mărturisi singur. 

Cine va greşi cu naşă-sa, 9 ani să se pocăias- 
că şi să facă 150 de metanii pe zi. Cine cu fină-sa 
ce a botezat-o, 12 ani şi metanii 300 pe zi. Cine a 
curvit cu mama logodnicii lui, 14 ani şi nunta să nu 
se facă. Cine a curvit cu soacra, 15 ani şi în toate 
zilele câte 160 de metanii. Cine va curvi cu cumnata, 
11 ani. Femeia cu doi frați, 11 ani. Cine păcătuieşte 
cu mama vitregă, 12 ani. De se va întoarce fiul 
spre mamă sau tatăl spre fiică, 20 de ani să se 
pocăiască şi în toate zilele să facă câte 366 de 
metanii. Cine a păcătuit cu sora sa, 12 ani. Cu vara 
sa primară, 10 ani; cu vara a doua, 9 ani. Cine va 
curvi cu călugăriță, 9 ani şi 150 de metanii pe zi. 

Cel ce a făcut păcatul malahiei (masturbării, 
onaniei n.n.) se canoniseşte 40 de zile, mâncând 
mâncare uscată şi făcând câte 100 de metanii pe 
zi, iar de nu va putea să mănânce sec, atunci să nu 
se împărtăşească un an şi să facă în fiecare zi 50 
sau 100 de metanii. lar de vor face malahie între 
dânşii, atunci să mănânce sec 80 de zile sau să nu 
se împărtăşească 2 ani şi câte 50 metanii. Onania 
este păcatul care-l fac doi soţi, care întrebuințează 
mijloace de a nu face copii (Facerea 38, 9-10). 
Acest păcat se canoniseşte ca malahia şi avortul, până 
la vindecare, căci fără îndreptare nu există iertare. 
Pe cei ce fac acest păcat Dumnezeu îi pedepseşte 
aşa: li se întunecă mintea şi se îmbolnăvesc sufle- 
leşte, devin nervoși, le tremură mâinile şi trupul, 
au visuri îngrozitoare, li se nasc copii slabi şi 
bolnavi, îmbătrânesc mai repede şi mor rău. 

Cei care au casă de toleranţă să se afurisească, 
iar dacă nu se pocăiesc, nici darurile lor să nu se 
primească, nici în cimitir să nu se îngroape când 
vor muri. Ei se canonisesc ca şi preacurvarii, 15 ani. 

Cei care iau dobândă nu se cuvine a fi 
împărtăşiți, dacă stăruiesc în nelegiuirea lor. 

Fumatul se canoniseşte la fel ca luxul şi jocul 
de noroc, 1-3 ani. 

Gomoria (relaţii sexuale orale n.n.) se pedep- 
seşte la fel ca sodomia (relaţii sexuale anale n.n.) 
şi uciderea de suflete, până la 20 de ani. 

Cine are vrajbă asupra cuiva, să nu fie pri- 
mit la Biserică, nici prescurile lui, până ce nu va 
face pace, că rugăciunea lui se preface în blestem. 

Jocul de noroc, sub orice formă, şi cu orice 
scop, se canoniseşte la fel ca furtul şi uciderea. 
Jocul la nunţi sau petreceri de orice fel, 1-3 ani. 
Nici un mirean sau cleric să nu joace zaruri, table, 
cărți, ghioc, dame sau alte jocuri de acest fel, iar 
de va face acestea, clericul să se caterisească, iar 
mireanul să se afurisească. Se opreşte cu desăvâr- 
şire a se face mimi şi teatre ale acestora, precum şi 
privirile jocurilor de pe scenă, stadioane. Cei care 
nu se supun acestui canon, să se afurisească. 

Călcătorii de jurământ (la tribunal) vor fi 
necuminecați 10 ani. Cel ce jură strâmb ca să ia 
bunurile altuia, 3 ani să facă post, metanii şi 
milostenii şi să întoarcă neapărat bunurile luate. 

Cine mănâncă sânge de animal, 2 ani să nu 
se împărtăşească. 

Cel care ține mânie, un an să nu se împărtă- 
şească şi 150 metanii pe zi. Minciuna uşoară, fără 
gând de a face rău, se canoniseşte ca şi defăimarea, 
un an. Jefuitorul de morminte 10 ani va fi neîm- 
părtăşit. Cei care ard trupurile morţilor, 20 de ani. 

Cine nu va posti cele patru posturi, mier- 
curile şi vinerile de peste an, fără a fi împiedicat 


de slăbiciune trupească, să se afurisească. Cel care. 


va mânca carne, ouă sau brânză în Postul cel Mare 

sau miercurile şi vinerile de peste an, 2 ani să nu 
se impărtăşească. Cine mănâncă carne în lunea 
brânzei sau cine mănâncă brânză în lunea dintâi 
a Postului Mare, 4 ani să se pocăiască şi 300 de 
metanii pe zi. Cine se va spurca din neştiință în 
Postul Mare, un an şi 36 de metanii pe zi. 

Cine răpește şi ia al străinului cu nedreptate 
5 ani şi câte 100 metanii pe zi (cu condiția să 
intoarcă ce a răpit). 

Cel ce s-a întinat în somn cu patima scurge- 
rii, se înlătură o zi de la împărtăşire, să se spele, 
să-şi schimbe acoperământul trupului, să zică 
Psalmul 50 şi să facă 49 de metanii; iar cel ce s-a 
intinat, fiind treaz cu trupul, se înlătură de la 
impărtăşire 7 zile, zicând în fiecare zi Psalmul 50 
şi câte 49 de metanii. Femeile care se află în 
scurgerea de sânge obişnuită lor, nu pot intra în 
biserică până la 7 zile, nici a se împreuna cu 
bărbaţii lor, nici a săruta Sfintele Icoane, nici a lua 
anaforă ori aghiasmă, dar pot a se ruga şi a citi 
sfintele cărți. De se va afla în Biserică şi va simți 
că-i vine această scurgere, să iasă afară, iar de se 
va ruşina şi nu va ieşi, atunci să primească canon; 
de a luat şi anaforă, să primească canon mai greu. 
Femeile care zămislesc copii în aceste 7 zile vor 
naşte copii bolnavi sau copii care se vor îmbol- 
năvi după naştere cu boli care nu au leac, 

Cel ce a ucis de voie şi după aceasta s-a 
pocăit, va fi neîmpărtăşit 20 de ani; cel ce a ucis 
lără de voie, 10 ani; cel ce ucide în război, 3 ani. 

Omul mirean de se va îmbăta şi va vomita, 
să nu se împărtăşească un an şi 12 metanii pe zi. 

Cel ce se supune vrăjitoriei (descântă) se va 
canonisi cu timpul ucigaşului (20 de ani). Cine ia 
mana grâului, a dobitoacelor, sau altceva dintre 

acestea să aibă pocăință 4 ani şi câte 100 de meta- 
nii pe zi. Cei ce se adresează prezicătorilor, ca să 
afle ceea ce ar voi, se canonisesc 6 ani. Dacă vor 
stărui în acestea, să se lepede de tot de la Biserică. 
Preotul care deschide sfintele cărţi, să se cateri- 
sească, iar mireanul să se afurisească. Cei care 
practică yoga, bioenergie, radiestezie sau altceva 
asemănător acestora (care acceptă reîncarnarea 
sau destinul), să se supună canoanelor pentru 
vrăjitori, până la îndreptare. 

Sinuciderea este un păcat împotriva 
Duhului Sfânt, care nu poate fi iertat nici în lumea! 
aceasta, nici în cealaltă. Unuia ca acestuia nu i se pot 
face nici un fel de slujbe. Fac excepție cei care sunt 
bolnavi mintal (schizofrenicii) şi cei demonizați. 

Nici un cleric nu poate dezlega pe cel legai 
de altul, decât numai dacă cel ce a legat a murit, 
sau a fost legat pe nedrept şi în urma judecății 
făcute, sinodul sau episcopul a hotărât să fie 
dezlegat. Oricare bărbat sau femeie de îşi va lăsa. 
duhovnicul său, fără oarecare vină, şi se va 
spovedi la altul, să se despartă de Biserică 
împreună cu cel ce l-a primit pe dânsul. 

Pentru cei ce se pocăiesc în curățenie şi cu 
sârguinţă îşi chinuiesc trupul se scurtează timpul 
de pocăință, după măsura înfrânării. Adică, dacă 
cineva ar primi să nu bea vin în zile rânduite, se sca- 
de un an din canonul prevăzut de Părinți pentru 
greşeala lui. Dacă promite să nu mănânce carne un 
timp, se scade încă un an. lar dacă vrea să nu mă- 
nânce brânză, ouă, peşte sau untdelemn, pentru 
fiecare din aceste abţineri se scade câte un an. Tot aga 


vezi Sfântul loan Ajunătorul). - Arhim. Cleopa Ilie, 
Îndreptar pentru spovedanie, Măn. Sihăstria, 2004. 

2. A zis Saul către Samuil: Am păcătuit, că am 
călcat cuvântul Domnului şi cuvântul tău (1 Regi 15, 24). 
Antioh (Epifanie, împăratul elenist, n. n.), chinu- 
indu-se cu rana aceea venită de la Dumnezeu, a 
viermilor şi a putrezirii trupului, zicea, pocăindu- 
se: Cu dreptate este a se supune lui Dumnezeu, şi cel 
ce este pământean să nu se asemene Lui. Şi se ruga 
spurcatul acesta către Stăpânul, Care nu voia a-l mai 
milui (2 Macabei 9, 12-13). lar Iuda a zis: Am greşit, 
vânzând sânge nevinovat (Matei 27, 4). 


3. Oarecari dascăli despart durerea pe care o 
ia păcătosul pentru păcatele lui în trei: durerea ce 
o ia mai înainte de mărturisire, pe care o numesc 
usturime; durerea ce o ia când se mărturiseşte, pe 
care o numesc zdrobire; şi durerea cea după 
mărturisire, pe care o numesc sfărâmare de tot. 


4. Şi Sfântul Marcu Ascetul zice: „Deci, dacă 
până la moarte a hotărât (Domnul) pocăința, cel 
ce zice că ea s-a sfârşit mai înainte de moarte dez- 
leagă porunca, lipsind pe moarte (de pocăință). 
De aceea, şi la mici, şi la mari, pocăinţa este până 


la moarte, necontenită“ (Cuvânt pentru pocăință). 


5. De aceea zice şi Sfântul Grigorie de Nyssa: 
„Din desfătare te-ai stricat? Cu postirea tămădu- 
ieşte îndulcirea! Ţi-a vătămat sufletul desfrâ- 
narea? Întreaga înțelepciune să se facă doctorie a 
bolii! Înfocarea cea gândită a lucrat-o lăcomia de 
multă materie? Milostenia să golească umplerea, 
căci curățirea de cele pline este darea din ale tale. 
Ne-a vătămat pe noi răpirea de cele străine? Să se 
intoarcă ele către stăpânul! Minciuna ne-a adus 
aproape de pierzare? Adevărul cugetându-se să 
oprească primejdia!“ (Cuvânt pentru pocăință). 

6. De doreşti, frate, să iei în sufletul tău chip 
şi pildă de pocăință adevărată, deschide cartea 
Sfântului Ioan al Scării, caută Cuvântul 5 pentru 
pocăință şi citeşte despre cei ce se pocăiau în 
mănăstirea aceea ce se numea temniță, din pricina 
locului aceluia lipsit de mângâiere, şi vei afla 
petrecerea celor ce se pocăiau cu adevărat. 

7. Bibliografie: Sfântul Simeon Noul Teolog, 
Învățături, Ed. Credinţa strămoşească, 2003, 


8. Preot Eugen Drăgoi, Îndrumarul duhovni- 
cului, Ed. Episcopiei Dunării de Jos, Galaţi, 2000, 
p. 156. 

9. Op. cit., p. 131. 

10. Răstimp în care îşi plângeau păcatele, mai 
întâi în fața uşilor bisericii, cerând credincioşilor. 
să se roage pentru ei; apoi, ascultau slujba în tinda 
bisericii (şi doar până la „Cei chemați ieşiţi..”); 
apoi, stăteau în biserică, (dar tot până la cuvintele 


de mai sus); iar, în sfârşit, stăteau toată slujba! 


împreună cu cei credincioşi, dar fără să se 
împărtăşească (vezi Canonul 11 al Sfântului 
Grigorie al Neocezareii). 


11. Vezi Sfântul Ignatie Briancianinov, Ex- 
periențe ascetice, vol. II, Ed, Sofia, Bucureşti, 2000, 
p. 126. 


12. De pildă, ai avortat un suflet, dai naştere 
altuia; dacă poți, sau înfiezi şi creşti un copil, sau 
opreşti pe altul să facă avort şi în acelaşi timp 
botezi un copil şi porți grijă de creşterea lui în 
frică de Dumnezeu, ca şi de propriul tău copil, şi 
te rogi pentru el. 


13. Preot Eugen Drăgoi, op. cit., p. 144. 

14. Op. cit., p. 153. 
15. Op. cit., p. 13. 


16. Petre Vintilescu, Spovedania şi duhovnicia, 
lèd. Librăriei Teologice, Bucureşti, 1939, p.45. 


17. Vezi Dr. Christa Todea-Gross, Pr. Prof. Dr. 
Ilie Moldovan, Îndrumarul medical şi creştin despre 
viață al Federaţiei Organizaţiilor Ortodoxe Pro-Vita 
din România, Ed. Renaşterea, Cluj-Napoca, 2008, 
p. 173. 


18. Unde se fac astăzi cele mai multe 
avorturi? Nu se fac la spital, nu la ginecologie, nu 
la cabinete particulare, ci în biserică. Aşa să ştiţi 
«dumneavoastră care trebuie să plecaţi de acum cu 
această veste tristă, că cele mai multe avorturi se 
lac în biserică. În biserica de zid, nu în biserica 
spirituală, să nu înțelegem greşit. Biserica este de 
zid, de lemn, de materie şi biserica sufletelor. Aici 
inăuntru se fac. Vă arăt. Vă dovedesc. Femeia se 
poate afla în fața altarului şi în momentul acela se 
lace în ea un avort. Poate că preotul este cu 
mâinile în sus pentru sfinţirea Darurilor, şi în 
burţile femeilor se săvârşesc avorturi.Medicii ne 
spun că, după zămislire, copilul, timp de şapte 
rile, merge din trompă în uter. În alte şapte zile, 
incearcă să se lipească de uter şi se face placenta 
sau casa copilului. Și în alte şapte zile, total 21, are 
loc prima zvâcnire a inimii, dar până atunci a fost 
viu, cu sistem nervos. Medicii ne-o spun. Ştiinţa 
ne-o spune. Dar tot ei ne spun că un om poate 
vieţui nelipit de uter 14 zile, 7+7, după aceea 
moare. De aceea trebuie să se lipească de uterul 
mamei, de sânul matern, ca să înceapă să se 
hrănească din mamă. Ei, bine! Steriletul îm- 
piedică lipirea copilului de uter şi copilul moare 

şi se produce avortul. Anticoncepţionalele fac 
acelaşi lucru prin toxicitatea care se creează. [...] 
- Avortul şi anticoncepționalele, Ed. Artemis, 2006, 
pp. 16-17. 


19. Pr. Simeon Adrian, Călăuză canonică, Ed. 
Pelerinul, laşi, 1996, pp. 58-67. 


20. Cât priveşte căsătoriile mixte (nevalide), 
care încep să se înmulțească în zilele noastre, iată 
ce spun canoanele Sfinţilor Părinți: 

Canonul 10 al Sinodului de la Laodiceea 
zice: Nu se cuvine ca cei ce sunt ai Bisericii să 
împreune cu nebăgare de seamă pe fiii lor c 
ereticii prin legătura căsătoriei. Vezi şi canoaneli 
26, 45, 65 ale Sfinţilor Apostoli; 14 al Sinodului 
Ecumenic; 6, 72 al Sinodului Trulan; 31 al 
Sinodului de la Laodiceea şi 21 al Sinodului di 
Cartagina. Problema căsătoriilor mixte, tratată î 
acest canon, s-a discutat şi reglementat şi | 
Sinodul IV Ecumenic (canonul 14) ca şi la Sinodul 
VI Ecumenic ( canonul 72). La toate sinoadele s- 
dispus că aceste căsătorii sunt interzise. Părinţi 
de la Laodiceea (vezi şi canonul 31 Laodiceea) 
interzic căsătoriile mixte, şi le permit numai î 
cazul în care partea neortodoxă trece la Orto- 
doxie. - Canoanele Bisericii Ortodoxe, Arhidiacon, 
prof. dr. loan N. Floca, 1991, p. 205. 


21. lar orice bărbat sau muiere care s-a: 
despărțit fără pricină binecuvântată şi s-a 
căsătorit a doua oară, ca nişte preacurvari s 
cuvine a se canonisi şapte ani cu neîmpărtăşirea, 
după Canonul 87 al Soborului al VI-lea, Ca 
nonul 20 al celui din Anchira şi Canoanele 77 ş 
37 al marelui Vasile. Citeşte şi Canonul 113 (107 
al Soborului din Cartagina, care hotărăşte că 

dacă bărbatul şi muierea se vor despărți fără 
pricină de curvie, ori trebuie să rămână vădu- 
vind, ori să se împace şi să se unească, precum 
zice şi Apostolul Pavel, în cea dintâi către 
Corinteni, capitolul 7, stih 11. [...] lar pricină 
binecuvântată de despărțire între bărbat şi muiere 
nu este alta decât curvia, sau preacurvia băr- 
batului sau a muierii. [...] Dar ia aminte că - deşi 
Domnul a îngăduit a se despărți bărbații de 
muierile lor din pricina curviei, adică a preacur- 
viei - arhiereii nu se cuvine a le da voie totodată 
a se însoţi cu altcineva. Ci să-i lase aşa osebiți 
indelungată vreme, până ce partea vinovată se va 
căi, şi va cădea smerindu-se către partea 
nevinovată şi va făgădui de aici înainte să-i 
păzească cinstea. Şi aşa, iarăşi să se unească. [...] 
lar dacă până în sfârşit, nu este chip, nici vreo 
meşteşugire a se uni de aici înainte bărbatul şi 
femeia, partea cea nevinovată poate, de mare 
nevoie, a se căsători a doua oară, dar nicidecum şi 
partea aceea ce a curvit şi s-a făcut pricinuitoare a 
acestei despărţiri. Căci, în loc de cântările şi 
luminile nunții de-a doua, se cade mai mult a se 
lângui, şi a plânge pentru păcatul său şi a se afla 
in întunericul întristării şi al văduvei celei vii, 
pentru că i-a despărţit pe cei împreunaţi de 
Dumnezeu. [...] Deci, fiindcă din toate cele zise 
se înțelege că nu se cuvine a se despărți bărbatul 
de femeie sau femeia de bărbat, cei doi trebuie a 
se suferi unul pe altul - după Teologul Grigorie. Şi 
atât femeia se cade a-l suferi pe bărbat - măcar de 
o ocăreşte, măcar de o bate, măcar de cheltuieşte 
zestrea ei, sau altceva de-i face - cât şi bărbatul pe 
femeie, măcar de se îndrăceşte (după canonul 4 al 
lui Timotei), măcar alte metehne de ar pătimi şi 

neputinţă de ar avea (după Hrisostom, în cuvântul 
la zicerea: „muierea s-a legat cu lege” şi celelalte). 

Chiar dacă legile împărăteşti şi cele dinafară 
(civile) îngăduie a se despărți bărbatul de muiere 
şi muierea de bărbat pentru multe pricini, Hrisos- 
tom (în acelaşi), împotrivindu-se lor, zice, că nu 
are a ne judeca Dumnezeu după legile acestea, ci 
după legile despre nuntă pe care le-a legiuit El 
Însuşi. O singură pricină de despărţire este 
binecuvântată din cele rânduite de legi, după 
împărații Leon şi Constantin, când o parte 
vrăjmăşuieşte viața celeilalte (Titlul 13 din 
Alegerea legilor). Se despart încă pe drept cuvânt 
atunci când: una din părți este drept-slăvitoare, 
iar cealaltă eretică, după Canonul 72 al Soborului 
al VI-lea; când sunt rudenii din sânge, sau din 
cuserie, după canonul 54 al aceluiaşi; sau din 
botez, după Canonul 53 al aceluiaşi; şi când 
stăpânul lor (dacă sunt robi) n-ar voi a se învoi la 
nunta lor, după Canonul 40, 41 şi 42 ale marelui 
Vasilie. Iar forma cărții de despărţire vezi-o la 
sfârşitul cărții. - Pidalion, Tipografia Sfintei Mănăstiri 
Neamţu, 1844. 

22. Despre iscusința duhovnicului este bine 
a citi cartea Sfântul Teofan Zăvorâtul Viaţa lăuntri- 
că, cap. III; vezi şi la Sfântul Simeon Noul Teolog, 
Imne, Epistole şi Capitole — Scrieri III, Ed. Deisis, Sibiu, 
2001, pp. 305-318 şi 323-359. 


23. Vezi Canoanele Sfântului loan Postnicul 
de la paginile 83-85. 


24. Vezi cartea Împărtăşirea continuă cu 
Sfintele Taine, Ed. Deisis, Sibiu, 2006, pp. 73, 83, 
105, 114, 180, 182, 221, 237, 282, 286, 311, 366... 

25. Vezi Cuvântul Sfântului Simeon Noul 
'Ibolog despre Împărtăşirea cu vrednicie şi nevrednicie, 
mai ales paginile 57-58. 

26. Vezi nota 1 - canoanele Sfântului loan 
Postnicul, sfaturile Sfântului Nicodim Aghioritul 
şi canoanele de la Sfinţii Părinţi, adunate de Prea 
Cuviosul Părinte Arhimandrit Cleopa Ilie. 

27. Vezi Vieţile Sfinţilor pe luna Noiembrie, 
Ed. Mănăstirea Sihăstria, 2006, p. 318. 

